text:
[འཁྲབ་ཁྲིད་པའི་གཏམ]
«སེ་རྡེ་ཁི་པ་ལེ»ཡི་འཁྲབ་ཁྲིད་པ་ཐེ་ཝན་གྱི་ཝེ་ཏི་ཧྲིན(魏德圣)ལ་ཆེད་བཅར་ཞུས་པ།
- 2015-09-07 14:20:38
- འོད་ཁམས།
-
སྤྱིར་བཏང་ཡིན་ན། 1930ལོར་བྱུང་བའི“ཝུ་ཧྲིག་དོན་རྐྱེན”(雾社事件)ནི་ཐེ་ཝན་གྱི་གཉུག་གནས་མི་རིགས་ཀྱིས་འཇར་པན་གྱི་གཉའ་གནོན་ལ་ངོ་རྒོལ་བྱས་པ་ཞིག་ཡིན་པ་དེ་ངོ་མ་རེད། ཡིན་ཡང་། ངོ་རྒོལ་བྱེད་དོན་གྱི་རྩ་བ་གང་ལ་ཐུག་ཡོད་ཅེ་ན། འཇར་པན་དབང་སྒྱུར་བས་གཉུག་གནས་པ་དག་གི་རིག་གནས་གོམས་སྲོལ་བཀག་པ་ལ་ཐུག་ཡོད། ཕྱི་ནས་ཡོང་མཁན་དག་གིས་ཕ་མེས་ཡང་མེས་ནས་བརྒྱུད་ཡོང་བའི་ཕ་ས་ཕ་ཡུལ་རྡོག་པས་བརྫིས་པར་བརྟེན། སེ་རྡེ་ཁི་ཚོ་བ་ཁོང་ཁྲོའི་མེ་འབར་ཏེ། ཚོ་བ་དེའི་མི་ཐམས་ཅད་ཀྱི་དམིགས་ཡུལ“སེ་རྡེ་ཁི་པ་ལེ”སྟེ། ཕ་རིང་བུ་རྒྱུད་ལ་ངོ་གནོང་མི་དགོས་ཤིང་ཞབས་ནས་མི་འདྲེན་པའི་ཚོ་མི་རྣལ་མ་ཞིག་བྱེད་པ་དེ་རེད་འདུག
“ཝུ་ཧྲིག་དོན་རྐྱེན”རང་ངོས་ནས་ཞུམ་པ་མེད་པའི་ངོ་རྒོལ་ཐེངས་ཤིག་རེད་ཟེར་བ་ལས། རྩ་དོན་སྲུང་བའི་འོས་ལངས་ཐེངས་ཤིག་གོ་ཞེས་སྨྲ་ཆོག་སྟེ། སེ་རྡེ་ཁིའི་ངོ་རྒོལ་བྱེད་མཁན་རྣམས་ལ་མཚོན་ན། དད་མོས་ཀྱི་ཆེད་དུ་སྲོག་དམར་འབེན་ལ་འཇོག་པ་ནི་འཇིག་རྟེན་སྟེང་ཆེས་གཟི་བརྗིད་ལྡན་པའི་དོན་དག་རེད།
གློག་བརྙན་འདིས་འཇའ་ཚོན་ལ་དད་པའི་མི་རིགས་ཤིག་དང་ཉི་མ་ལ་དད་པའི་རྒྱལ་ཁབ་བར་གྱི་འཐབ་འཛིང་བརྗོད་ཡོད་ཅིང་། འདི་ནི་རྩིས་ཐང་དང་དད་མོས་ཀྱི་འཁྲུག་པ་ཞིག་རེད། ཁོ་བོའི་དམིགས་ཡུལ་ཡང་མཐོང་སྣེ་འདི་ནས་སེ་རྡེ་ཁི་མི་རིགས་ཀྱི་དད་མོས་བརྒྱུད་དེ་དོན་རྐྱེན་འདིར་བསྐྱར་ཞིབ་བྱེད་འདོད་པ་ཡིན་ཞིང་། ཆབས་ཅིག་ཏུ་འགལ་བ་འདི་གཉིས་ཀྱི་བར་ནས་འདུམ་ཐབས་ལྟ་བུ་ཞིག་བཙལ་ཏེ། མི་རིགས་ཀྱི་རྩིས་ཐང་སོགས་བརྗོད་བྱ་རྒྱ་ཆེ་བ་རྣམས་གླེང་རྩིས་ཡིན།
TR། ཁྱོད་ཀྱིས་སེ་རྡེ་ཁི་མི་རིགས་ཀྱིས་འཇར་པན་དབང་སྒྱུར་མཁན་ལ་ངོ་རྒོལ་བྱས་པའི“ཝུ་ཧྲིག་དོན་རྐྱེན”ལ་ནམ་ཞིག་ནས་དོ་སྣང་བྱས་པ་ཡིན།
ལན། ངས་འདང་བརྒྱབ་ན1996ལོ་རེད། ལོ་དེར་ངས་འཁྲབ་གཞུང་གི་མ་ཡིག་དང་པོ་བྲིས་ཚར་ཞིང་། ཏག་ཏག་ལ་གཉུག་གནས་པ་དག་གིས་ཐེ་ཝན་སྲིད་གཞུང་གིས་ཁོ་ཚོའི་ས་ཆར་བཟོ་གྲྭ་འཛུགས་པར་ངོ་རྒོལ་བྱེད་ཀྱིན་པ་བརྙན་འཕྲིན་ལས་མཐོང་བས། ངོ་རྒོལ་མཁན་གྱི་རྣམ་པ་དེས་ང་ཧ་ལས་སུ་བཅུག་བྱུང་། ཁོ་ཚོའི་གཟུགས་གཞི་རགས་ཤིང་ཤ་གནད་རྒྱས་འདུག་པ་ལ་ཆར་ལྭ་ཙམ་ལས་གཞན་གྱོན་མི་འདུག ངས་དེ་མུར་ཁོ་ཚོར་རྒྱུས་ལེན་འདོད་སྐྱེས། གསར་འགྱུར་གཞན་ཞིག་ནི་ཧོང་ཀོང་གི་འབྱུང་འགྱུར་གྱི་སྐོར་ནས་རེད། དེའི་ཕྱི་ལོར་ཧོང་ཀོང་ཀྲུང་གོའི་མངའ་འོག་ཏུ་འགྲོ་དགོས་པ་ཡིན་ནམ། ཡང་ན་ཐེ་ཝན་གྱི་ཟླ་བོར་འགྱུར་རྒྱུ་དེ་རེད། ངས་གསར་འགྱུར་འདི་གོ་དུས། ངོ་བོའི་ཐོག་ནས་འདི་ཡང་ས་ཆའི་བདག་དབང་གི་གནད་དོན་ཡིན་པ་ཤེས་བྱུང་། ས་ཆ་ནི་མཐོང་རེག་ཏུ་ཡོད་པ་ཞིག་རེད། དེ་བས་ས་ཆ་ཤོར་བ་ཡང་མཐོང་རེག་ཏུ་ཡོད་པ་ཞིག་ཤོར་བ་རེད། ཡིན་ཡང་ངས་མཐོང་རེག་ཏུ་མེད་པ་དག་ཀྱང་ཤོར་འགྲོ་བ་ལ་བསམ་བློ་བཏང་པ་ཡིན།
དེའི་ཕྱི་ཉིན་ངས་དཔེ་ཁང་ཞིག་ཏུ་ཆིག་རོ་ལོང(邱若龙)གིས་བྲིས་པའི་ཝུ་ཧྲིག་དོན་རྐྱེན་སྐོར་གྱི་ཁཱ་ཐུང་དེབ་ཅིག་མཐོང་ཞིང་། སྤྲོ་བ་ལངས་ཏེ་རྩོམ་པ་པོར་འབྲེལ་བ་བྱས་པ་ཡིན། (ཆིག་རོ་ལོང་གི་ཆུང་མ་ནི་གཉུག་གནས་པ་ཞིག་རེད། མཐར་ཁོ་རང་ཡང་གློག་བརྙན་གྱི་སྒྱུ་རྩལ་བློ་འདོན་པར་གྱུར)ཁོས་ལོ་སུམ་བཅུའི་ཡར་སྔོན་ནས་ཝུ་ཧྲིག་དོན་རྐྱེན་ལ་རྒྱུས་བླངས་ཤིང་། དོན་རྐྱེན་འདི་ལས་ཁོའི་འཕྲོག་ས་དེར་ངའི་ཡིད་ཀྱང་འཕྲོག་སྟེ། དཔའ་རྟུལ་ཚོས་རང་ཉིད་ཀྱི་རང་དབང་ཆེད་དུ་འཐབ་པ་མིན་པར། རང་ཉིད་ཤི་རྗེས་རྣམ་ཤེས་ཀྱི་རང་དབང་གི་ཕྱིར་དུ་འཐབ་པ་དེ་རེད།
TR། སྐབས་དེར་ཝུ་ཧྲིག་དོན་རྐྱེན་འདི་བཀབ་ནས་གསང་ཡོད་དམ། དོན་རྐྱེན་འདི་སྐོར་ལ་བརྟག་དཔྱད་དང་ཟིན་ཐོ་བཀོད་པ་དེ་འདྲ་ཨེ་འདུག
ལན། དོན་རྐྱེན་འདིའི་སྐོར་གྱི་གནས་ཚུལ་དག་བཀག་སྡོམ་ཡེ་ནས་བྱས་མྱོང་མེད། ཡིན་ཡང་། ངས་ལས་གཞི་འདི་རྩོམ་དུས། གཉུག་གནས་པ་དག་གིས་དོན་དག་འདི་གླེང་འདོད་མེད་པ་ཧ་གོ་བྱུང་། ཁོ་ཚོས་འདི་རྙོག་དྲ་ཚ་པོ་ཞིག་རེད་སྙམ་གྱིན་འདུག ངས་ཀྱང་དེ་ཤེས་མུར་གློག་བརྙན་ལས་དོན་དག་འདི་བསྐྱར་དུ་མངོན་པའི་ཐད་ལ་གནོན་ཤུགས་ཆེན་པོ་ཞིག་བྱུང་སོང་། འོས་ལངས་བྱས་པ་དེ་འགྲིག་མི་འགྲིག་དང་བདེན་པ་ཡིན་མིན་གྱི་གནད་དོན་མ་རེད། སྐབས་དེར་ཕྱི་ཚུལ་ནས་བལྟས་ན་ལྷིང་འཇགས་སུ་གནས་ནའང་། ངས་དོན་དག་འདིས་ཚོ་བ་གཉིས་བར་གྱི་འགལ་བ་ཇེ་བཙོག་ཏུ་འགྲོ་སྲིད་པའང་ཚོར་བྱུང་བས། ངས་བཅར་འདྲི་དང་ལེན་བྱེད་མཁན་དག་ལ་ཚོ་བའི་བར་འགལ་བ་སློང་བསམ་པ་མིན་པར། དོན་རྐྱེན་འདིར་ལྟ་ཚུལ་ཆ་ཚང་བ་ཞིག་ཡོད་པའི་ཆེད་དུ་ཡིན་ཞེས་ལབ་པ་ཡིན།
TR། དེ་བས་ཁྱོས་འཇར་པན་པ་མི་ངན་དུ་རྩ་བ་ནས་བཟུང་མེད་དམ།
ལན། ངས་མ་གཞི་ནས་འཇར་པན་པར་སྤྱོ་རྩིས་མེད། འཇར་པན་གྱི་མི་སྣ་གཙོ་བོ་གཉིས་ནི་མཐའ་གཉིས་སུ་ལྷུང་བ་གཉིས་ཡིན་ཞིང་། གཉི་ཀས་འགྱུར་བའི་གོ་རིམ་ཞིག་བརྒྱུད་པ་རེད། (小岛源治)ཡིས་དང་ཐོག་གཉུག་གནས་པའི་ཕྱོགས་ནས་ཀ་ལངས་ལངས་བྱེད་ནའང་། ཁོའི་ཆུང་མ་བསད་རྗེས་ཁོ་འགྱུར་སོང་བ་རེད། དམག་སྤྱི་དེས་ཀྱང་དང་ཐོག་ངོ་རྒོལ་བྱེད་མཁན་རྣམས་ལ་སྡང་སེམས་ཚད་མེད་འཛིན་གྱི་ཡོད་ཀྱང་། མཐའ་མར་ཁོ་ཚོར་འུ་ཐུག་པའི་སྨོན་པ་ཤོར་སོང་བ་རེད། ངས་འཇར་པན་པ་གཞན་དག་འབྲི་བཞེངས་བྱེད་པར་ཀྱང་ཀླད་པ་དར་བ་བྱས་ནས་འདང་མང་པོ་བརྒྱབ་པ་ཡིན། དཔེ་ཞིག་བཞག་ན། གདུག་རྩུབ་ཤིན་ཏུ་ཆེ་བའི་ཉེན་རྟོག་པ་དེས་ཀྱང་རང་གི་ཞན་ཆ་སྦ་བར་བསམ་པ་སྟེ། ཁོའི་མི་ཚེ་གང་པོར་འཇར་པན་པ་གཞན་དག་གིས་སྐྱོན་བཙལ་བཙལ་ལ་བསྡད་ཡོད་པས་སོ། ། ཡིན་ཡང་། ལོ་རྒྱུས་ཀྱི་གནས་ཚུལ་ངོ་མ་ནི། གཉུག་གནས་པའི་ས་ཆར་སོང་བའི་ཉེན་རྟོག་པ་ནི་དམག་མིའི་ཁྲོད་ཀྱི་སྡུག་ཤོས་ཡིན་པ་སྟེ། ས་དེར་ལས་འགན་ལྕི་བས། ཉེན་རྟོག་པ་ཡག་ཙམ་ཡོད་པ་ཚོ་གྲོང་ཁྱེར་རམ་རྒྱ་མིའི་ཁྱུ་རུ་སྡོད་པ་ཡིན།
TR། གློག་བརྙན་ནང་དུ་ཐེ་ཝན་ན་ཡོད་པའི་རྒྱ་ནག་པ་ཉུང་ཉུང་རེད།
ལན། ཐེ་ཝན་གྱི་རི་ཁུལ་དུ་གཏན་སྡོད་བྱས་པའི་རྒྱ་ནག་པ་ཤིན་ཏུ་ཉུང་། དེར་མ་ཟད། རྒྱ་མི་མང་ཆེ་བ་གཉུག་གནས་མི་རིགས་དང་འཇར་པན་པའི་གཟུ་བ་ལྟ་བུ་ཡིན། ཁྱོས་ཨེ་ཤེས། དོན་ངོ་མར། གློག་བརྙན་ནང་གི་རྒྱ་མི་ཚོང་བ་དེའི་བུ་ངའི་བུ་ཡི་དགེ་རྒན་ཡིན།
TR། ཁྱོད་བརྟག་དཔྱད་ལ་ཞུགས་དུས་དཀའ་ལས་ཁག་བྱུང་ངམ།
ཨིན། དངོས་གནས་དཀའ་ལས་ཁག་བྱུང་། 1996-97ལོའི་བར་སྐབས་དེར། ཝུ་ཧྲིག་དོན་རྐྱེན་སྐོར་གྱི་དེབ་སོགས་ཞེ་དྲག་ཉུང་ཉུང་རེད། བྱས་ཙང་སྐུ་ཞབས་ཆིག་གིས་དོན་རྐྱེན་དེའི་སྐོར་ལ་དངོས་ཞུས་གློག་བརྙན་འཕབ་ཀྱིན་པ་ང་ཁོའི་རྗེས་འབྲངས་ནས་ཕྱིན་པ་ཡིན། ང་ཚོས་ཇི་ལྟར་བཙལ་ན་ཡིག་ཚགས་དེ་ལྟར་རྙེད་ཀྱི་འདུག ཡིན་ཡང་། ངས་ཇི་ལྟར་བྲིས་ཀྱང་རང་གི་མཐོང་སྣེ་རང་ག་བ་ཡིན་དྲགས་པའི་སྣང་བ་ཡོང་གི་འདུག དེ་བས། ངས་འབྲི་མཚམས་བཞག་པ་ཡིན། ངས་བརྟག་དཔྱད་མང་ཙམ་བྱས་ཏེ་མི་སྒེར་གྱི་མཐོང་སྣེ་ནས་དོན་དག་འདི་ཞིབ་བརྗོད་བྱེད་དགོས་པ་ཧ་གོ་ཐལ། དེ་བས། དོན་རྐྱེན་གྱི་བྱུང་རིམ་དང་མི་སྣ་གཙོ་བོ་སོགས་མ་ཚད། 1930ལོའི་གཡས་གཡོན་གྱི་རྒྱལ་སྤྱིའི་གནས་སྟངས་དང་སྤྱི་ཚོགས་ཀྱི་རྣམ་པ་སོགས་ཤེས་དགོས་རྒྱུ་འདུག དེར་བརྟེན། ངས1910ནས1940བར་གྱི་གནས་སྟངས་ལ་བལྟས་ཏེ། གསོན་ཉམས་དོད་པོ་ཞིག་ཡོང་བའི་རེ་བ་བརྒྱབ་པ་ཡིན། སེ་རྡེ་ཁི་ཚོ་བའི་རིག་གནས་དང་ཡུལ་སྲོལ་ཆ་རེ་ད་ལྟའང་ཉམས་མི་འདུག་པས། དེས་ང་ལ་ཕན་ཆེན་པོ་ཐོགས་བྱུང་།
TR། ཁྱོད་ཀྱིས་འཁྲབ་སྟོན་པ་ཅི་ལྟར་བདམས་པ་ཡིན།
ལན། ཕྱོགས་ཁ་ཤས་བཤད་ན་དེ་ཁག་ཙམ་འདུག དང་ཐོག་ང་ཚོས་ཁྲོམ་བསྒྲགས་ཀྱིས་འཁྲབ་སྟོན་པ་བསྡུས་པ་ཡིན་མོད། གཅིག་ཀྱང་ཡོང་རྒྱུ་མ་བྱུང་། དེ་བས། ངས་ལས་ཀ་བ་དག་ཁྱིམ་ཚང་རེ་རེ་བྱས་ནས་འཁྲབ་སྟོན་པ་འཚོལ་དུ་འགྲོ་རུ་བཅུག་སྟེ། ཁོ་ཚོར་རྔོན་པའི་མིག་ཟུང་ཅན་བཙལ་དགོས་ཞེས་མངགས་ཡོད། ཁོ་ཚོས་དུད་ཚང་མང་པོར་བཙལ་བཙལ་མཐར། ཁྱིམ་རྒྱུད་ཀྱི་འདྲ་པར་རྙིང་པ་རེ་ཁྱེར་ཡོང་། ཁོ་ཚོའི་བུ་རྣམས་བཙལ་དུ་གང་ལ་འགྲོ་དགོས་པ་རེད་ཟེར་ན། གཉུག་གནས་པའི་ན་གཞོན་རྣམས་ཐེ་ཝན་གྱི་གྲོང་ཁྱེར་དུ་གནས་སྤར་བས། ཁོ་ཚོ་འཚོལ་དགོས་ན། གཉེན་སྟོན་དང་ཤིད་སྟོན། ལུས་རྩལ་འགྲན་ཚོགས། ཆོས་ཚོགས་ཀྱི་བྱེད་སྒོ་ཡོད་སར་འགྲོ་དགོས་པ་རེད། བྱས་ཙང་། ང་ཚོས་འདྲ་པར་བརྒྱ་ལྷག་ཁྱེར་ནས་བྱེད་སྒོ་སྤེལ་སར་སོང་སྟེ་འཁྲབ་འདོད་ཡོད་མེད་དྲིས་ཤིང་། འཁྲབ་སྟོན་གྱི་རྨང་གཞིའི་སྦྱོང་བརྡར་སྤྲད་རྗེས། དེ་དག་གི་གྲས་ནས་བདམས་པ་ཡིན།
མོ་ནཱ་ལུ་ཏོ་འཁྲབ་མཁན་དེ་ཡང་དོན་ངོ་མར་ཆོས་ཚོགས་ཀྱི་ལས་སྣེ་བ་ཞིག་རེད། ཁོའི་མིག་ལ་འཁྲབ་བྱར་མཁོ་བའི་མདངས་དེ་འདུག་པའི་མི་ཚད། ལྷན་སྐྱེས་ནས་མགོ་ཁྲིད་པ་ཞིག་དང་འདྲ་བས། མཐའ་མར་ཁོ་བདམས་དོན་ཡང་ཁོ་ནི་མི་དང་མི་འདྲེ་ལ། རྒྱུས་ལོན་དཀའ་བས་ཡིན། གལ་ཏེ་ཁོ་གྲོང་ཁྱེར་དུ་སྤར་ན། ཏན་ཏན་ནག་ཚོགས་ཀྱི་མགོ་བ་ཞིག་ཡིན་ངེས་རེད།
TR། ཁྱོད་ཀྱི དང གློག་བརྙན་སྔ་མ་གཉི་ཀ་མ་རྩ་ཆུང་ཆུང་རེད། ཡིན་ཡང་། རྗེས་མ་དེ་ཐེ་ཝན་ས་ཆ་སོ་སོར་བརྙན་བླངས་པའི་མི་ཚད་ལེགས་འགྲུབ་ཀྱང་ཆེན་པོ་བྱུང་བ་རེད། ཁྱོད་ཀྱིས་མ་རྩ་ཆུང་བ་ཞིག་ནས་འདི་ལྟ་བུའི་ལས་གཞི་རྒྱ་ཆེ་བ་ཞིག་ལས་དོན་ཅི་ཡིན།
ལན། ངས་གློག་བརྙན་འདི་འཕབ་དོན་གཏམ་རྒྱུད་ཡག་པོ་ཡོད་པས་ཡིན།  ཡི་རླུང་རྟ་བརྒྱུགས་ནས་དངུལ་རེག་མ་ཐག ལམ་སེང་གློག་བརྙན་འདི་ལ་བཏང་བ་ཡིན། གོ་རིམ་དེའི་ཁྲོད་ཀྱང་སློབ་སྦྱོང་བྱ་རྒྱུ་མང་པོ་འདུག དཔེར་ན། གློག་བརྙན་འདི་ལྟ་བུ་ཞིག་འཕབ་ནCGIཡི་ལག་རྩལ་མི་བཀོལ་ཀ་མེད་ཡིན་ཙང་། ལག་རྩལ་དེ་དག་ཧུར་ཐག་འབད་ཐག་སྒོས་བསླབས་པ་ཡིན།
ཐེ་ཝན་ནས་གློག་བརྙན་འདི་ཁག་གཉིས་བྱས་ནས་སྟོན་རྒྱུ་ཡིན། ཁག་གཉིས་པ་ཁག་དང་པོའི་རྗེས་ཀྱི་བདུན་ཕྲག་གསུམ་ནས་གཏོང་གི་ཡིན། ཡིན་ཡང་། འཛམ་གླིང་ཡོངས་ལ་སྟོན་རྒྱུའི་པར་མ་དེ་ཁག་གཉིས་ཧྲག་བསྡུས་ཀྱིས་གཅིག་ཏུ་བྱས་པ་ཞིག་ཡིན།
TR། ཁྱོད་ཀྱིས་གློག་བརྙན་གཅིག་ལ་པར་གཞི་གཉིས་ཡོད་པར་ལྟ་ཚུལ་ག་འདྲ་འདུག
ལན། དྲང་མོར་བཤད་ན་ང་ཞེ་འགྱོད་པ་ཞིག་རེད། ཡིན་ཡང་། ཕབ་སྐྲུན་པས་ང་ལ་ཕྱི་རྒྱལ་གྱི་ལྟ་མཁན་དང་ཐེ་ཝན་གྱི་ལྟ་མཁན་འདྲ་གི་མ་རེད། ཕྱི་གླིང་བས་ཐད་ཀ་ཡིན་པ། གོ་བ་ལོན་སླ་བ་ཞིག་ལ་ལྟ་འདོད་ཀྱི་རེད་ཟེར་བས། ངས་ཀྱང་ཐེ་ཝན་ནས་ཁག་གཉིས་ཀ་སྟོན་རྒྱུ་དང་། ཕྱི་རྒྱལ་ནས"རྒྱལ་སྤྱིའི་པར་མ"སྟོན་རྒྱུ་བྱས་ཏེ། ཁོའི་རེ་བ་དང་དུ་བླངས་པ་ཡིན།
——Tony Raynsཡི་བཅར་འདྲི་ལས་བདམས། 2011ལོའི་ཟླ7པར་ཐེ་པེ་ནས།


c: text/html

text:
རྟག་གཟིགས་ཞང་ཞུང་བོད་བཅས་ཀྱི། །མི་རིགས་ས་ཡུལ་ལས་སོགས་ཞིབ་བཤད་ན། །རྟག་གཟིགས་ཕུགས་པ་དག་ཞིང་འོལ་མོ་གླིང༌། །མུ་ཁྱུད་བདལ་མཚོ་དབལ་སོ་གངས་རིས་བསྐོར། །གཡུང་དྲུང་དགུ་བརྩེགས་ཕོ་བྲང་གླིང་བརྒྱད་དང༌། །ཕྱི་ནང་བར་གྱི་གླིང་དང་མཐའ་གླིང་ལ། །ནང་བཅུད་དམུ་གཤེན་ཧོས་ཤག་དཔོ་རྒྱ་གཏོ་དཔྱད་གཉན། །རྒྱལ་རིགས་རྗེ་རིགས་དམངས་རིགས་བྲམ་ཟེ་བཅས། །རྒྱལ་བློན་འབངས་བཅས་བསམ་མཐའ་ཡས་པས་ཁེངས། །སྐད་ནི་ནང་གླིང་གཡུང་དྲུང་ལྷ་ཡི་སྐད། །བར་གླིང་བཅུ་གཉིས་དེ་ལས་བསྒྱུར་བའི་སྐད། །འབབ་ཆུ་བརྒྱད་བརྒྱུད་བསྒྱུར་བའི་སྐད་བརྒྱད་ནི། །གཙང་མ་ལྷ་སྐད་ན་ར་ཛ་རའི་རྒྱུད། །དག་པ་ལྷ་སྐད་པཀྵུ་བྱང་གི་རྒྱུད། །སཾསྐྲྀཏ་ལྷ་སྐད་གྱིམ་ཤང་ནུབ་ཀྱི་རྒྱུད། ཁྲི་ཝེར་ལྷ་སྐད་སིན་དྷུ་ལྷོ་རྒྱུད་བསྒྱུར། །ཧོ་ཅི་འཕྲུལ་སྐད་ལྷོ་ཤར་གངྒཱའི་རྒྱུད། །སྤོས་ཅི་འཕྲུལ་སྐད་ལྷོ་ནུབ་སི་ཏའི་རྒྱུད། །ཅི་གུང་འཕྲུལ་སྐད་སེང་ག་བྱང་ནུབ་རྒྱུད། །ཅུང་ཙེ་འཕྲུལ་སྐད་བྱང་ཤར་གསེར་ལྡན་རྒྱུད། །བཅུས་གཙོས་སྐད་རིགས་བརྒྱ་དང་དྲུག་ཅུ་བཞི། །ཡི་གེའི་གཟུགས་ནི་སྤུངས་སོ་ཆེ་ཆུང་སོགས། །གཟུགས་དབྱིབས་བཀོད་པ་མི་འདྲ་དུ་མར་གསུངས། །འདི་ཉིད་དག་ཞིང་མོས་པའི་ཡིད་ཡུལ་ལས། །ས་སྟེང་འདི་ན་བརྟག་སྟེ་བཙལ་བ་བླུན། །གལ་ཏེ་ཏི་སེའི་སྐོར་དང་པར་ཤ་སོགས། །ཡིན་པར་འདོད་པ་ངེས་ན་དེར་སྐྱེ་བའི། །སྨོན་ལམ་འདེབས་ཡུལ་ཁོ་ན་བྱེད་དགོས་པ་ཅིའི་ཕྱིར་ཡོད།
དེ་ཡང་བདག་ཅག་གི་སྟོན་པས། སྐྱེ་སྒོ་གཅོད་པའི་མདོ་ལས། འོལ་མོ་ལུང་རིང་གནས་སུ་སྐྱེ་བར་ཤོག །ལུས་ངན་འཁོར་བའི་ལུས་སུ་མི་སྐྱེ་ཞིང༌། །ཞེས་གསུངས་པས། ཞིང་འདི་ཉིད་འཁོར་ཞིང་ཐུན་མོང་བ་ལས་ངེས་པར་ཁྱད་པར་འཕགས་པ་ཞིག་ཡིན་དགོས་པས་ སོ། །རང་ཅག་འགྲོ་བ་ཕལ་པའི་དབང་པོའི་ཡུལ་དུ་མ་གྱུར་ན་མེད་པར་འདོད་པ་དང༌། འཛམ་གླིང་གི་ས་དང་འབྲེལ་ཏེ་ཡོད་ན་རང་རེས་མཐོང་དགོས་པ་སོགས་ནི་ཧ་ཅང་གི་བློ་ སྒོ་དོགས་པས། དེ་ལྟར་ན་སྲིད་པའི་ཡུལ་ས་གཡེན་སྡེ་དང༌། ལྷ་རིགས་གཉན་སྡེ་ཀླུ་རིགས་སོགས་མི་དང་རང་བཞིན་གྱིས་བསྐལ་དོན་ཅན་རྣམས་མེད་ པར་འདོད་དགོས་ལ། དེ་ལྟར་ན་གཞུང་རྣམས་ལས་རྒྱང་འཕན་ལ་དགག་པ་བྱས་པའི་རིགས་པ་རྣམས་འདིར་དྲན་ཆོག་ པ་འདྲ་སྙམ།
ལན་ཅིག་འོལ་གླིང་གི་དཔྱད་པ་བཞག་ནས་སྐབས་ཀྱི་བརྗོད་བྱ་རྒྱལ་རབས་ལ་འཇུག་པ་ ཡིན་པས། དེ་ལ་རྟག་གཟིགས་ཀྱི་ཡུལ་ལམ་ཞང་ཞུང་སྒོ་བར་མའི་ཡུལ་ཡང་འབོད་པའི་གནས་སུ་འཁོད་ པའི་མི་རིགས་ནི་འགའ་ཞིག་རྟག་གཟིགས་ཧོས་རིགས་ལས་གྲོལ་ཞིང༌། ཕལ་ཆེར་གྱི་མི་ཡི་རིགས་ནི་སྔོན་བཤད་པ་ལྟར། རྒྱལ་བུ་འཐིང་གེའི་རྒྱུད་ལས་བྱུང་ཚུལ་བཤད་པ་ལྟར་ལ། འདི་ལ་སྒོ་བར་མ་འབོད་ན་ཕུགས་པ་གང་ཞེ་ན། རྟག་གཟིགས་འོལ་མོའི་གླིང་སྒོ་ཕུགས་དང༌། རྟག་གཟིགས་ཡུལ་ལ་བར་མ་དང༌། ཕྱི་མ་ཞང་ཞུང་ཞེས་པའི་སྒྲ་གཉིས་ལ། འདྲ་མཐུན་མང་བས་འཁྲུལ་གཞི་ཆེ་བ་ཡིན་འདུག་ཀྱང༌། ཁུངས་ལྡན་གྱི་གཞུང་ལས་བྱུང་ཚུལ་ལ་ཞིབ་ཏུ་འདྲིས་པའི་ངལ་བ་བྱེད་མཁན་ཡོད་ན་ ངེས་པར་གསལ་བར་རྟོགས་ནུས་སོ། །དེ་ལྟར་ཞིབ་ཏུ་བརྟག་ལོང་མེད་པར་ཚིག་སྤྱི་ཙམ་ཞིག་གོ་བས་དྲངས་ཏེ་བསྟོད་སྨད་ བྱེད་པ་ལ་རིངས་ན་དཔྱད་པའི་ཕུགས་ཐག་ཐུང་བས་གནད་དོན་དཔྱིས་ཕྱིན་པར་དཀའོ། །
རྒྱལ་གཤེན་མི་ལུས་བསམ་ལེགས་ཀྱིས་མཛད་པའི་མ་རྒྱུད་སངས་རྒྱས་རྒྱུད་གསུམ་ གྱི་འགྲེལ་བའི་དབུ་འཆད་ལས། ཞང་ཞུང་བར་པའི་ཡུལ་སྲིད་པའི་ཞིང་ཁམས་རྣམ་པར་དག་པ་འཛམ་གླིང་ས་ཡི་སྙིང་པོ་ཞང་ ཞུང་བོན་གྱི་རྒྱལ་པོའི་ཞིང་ཁམས་ན། ཡབ་གཡུང་དྲུང་བོན་གྱི་རྒྱལ་པོ་གྱེར་ཝེར་ཐ་ཚན་ཧི་པང་རྐྱ་ཞེས་བྱ་བ། འཛམ་བུ་གླིང་གི་རྒྱལ་ཁམས་ལ་དབང་བསྒྱུར་བ་ཞིག་ཡོད་པ་ལ། ཡང་སྐུ་བགྲེས་ནས་དགུང་དུ་གཤེགས་པའི་དུས་ལ་ཐུག་པ་ལ་སྲས་མེད་ནས། མཐའ་གམ་གྱི་རྒྱལ་ཕྲན་བཅུ་གཉིས་ཀྱིས་རྒྱལ་པོ་དགུང་དུ་གཤེགས་ན་འབངས་ཀྱིས་ རྒྱལ་ས་མི་ཟིན་པས། རང་ཅག་རྣམས་ཀྱིས་དབུས་གྱུར་རྒྱལ་ཁམས་དམག་གིས་བཅོམ་ལ་ལོངས་སྤྱོད་བླངས་ཞེས་ བགྲོས་པས། དབུས་ཀྱི་རྒྱལ་འབངས་ཀུན་ཤིན་ཏུ་སྡུག་ཅིང་བྲེད་ནས་གཤེན་རབས་ཐམས་ཅད་ཀྱིས་ལྷ་ རྣམས་ལ་གསོལ་བ་བཏབ་པས། ཡུམ་སྲིད་པའི་ལྷ་མོ་འཁོར་དང་བཅས་པ་ནམ་མཁའ་ལ་བྱོན་ནས་ལུང་བསྟན་ཏེ། ལོ་གཅིག་ནས་རྒྱལ་བུ་འབྱོན་ཏེ་ཐོས་པ་རྒྱ་མཚོས་བོན་གྱི་བསྟན་པ་བསྐྱང་བར་ལུང་ བསྟན་པས། བཙུན་མོ་ལྷ་ཟ་གཡུང་དྲུང་རྒྱན་ཞེས་བྱ་བ་ལས་མེ་ཏོག་ཨུད་དུ་འབར་བ་ཁ་ཟུམ་པ་ཞིག་ བཙས་པར་གྱུར་ཏོ།།ཞེས་པས། ཞང་ཞུང་བར་པའི་ཡུལ་དང༌། ཡང་མཁས་དབང་ཧ་རོ་སྦོ་ལེས། རྒྱའི་རྒྱལ་རབས་ལས་ཡེ་ཤུ་མ་ཤི་ཀ་འཁྲུངས་རྗེས་ཕྱི་ལོ་ ༦༡༥ ནང་སྐོར་ཨ་རབ་པའི་སྐུ་ཚབ་དོན་གཅོད་རྒྱ་ནག་གི་ཡུལ་དུ་བཞག ཨ་རབ་པའི་ཡུལ་ལ་རྒྱ་ཡིས་ཏ་ཞིག་དང༌། ཏ་ཟིག་སོགས་འབོད་སྐད་གསུངས། འོན་ཀྱང་ཏ་ཟིག་ཅེས་པའི་མིང་དེ་རྒྱ་ཡིས་ཡུལ་དེ་ལ་གསར་དུ་བཏགས་པའི་རྒྱུ་མཚན་ གང་ཡང་བཤད་རྒྱུ་མེད་པས་ཆེས་སྔ་མོའི་དུས་ནས་ཡུལ་འདི་རྣམས་ལ་མིང་དེ་སྐད་ བརྗོད་པ་ཡིན་པར་གསལ། དུས་དེར་རྒྱ་ནག་ནས་ཨ་རབ་པས་གོས་ཆེན་གྱི་འབུ་དང༌། དེ་གསོ་བྱེད་ཀྱི་ཤིང་བཅས་བླངས་ཏེ། ཨ་རབ་པའི་ཡུལ་དུ་དར། དེའི་དུས་ཡུལ་གཉིས་ཀྱི་བར་འགྲོ་ལམ་དེང་སྐབས་ཤིན་ཅང་ཟེར་བའི་ལུང་པ་འདིའི་ བརྒྱུད་ནས་འགྲོ་བས་འདིར་གོས་ཆེན་གྱི་ལམ་ཟེར་བའི་མིང་ཡང་ཆགས་ཡོད། ཇི་ལྟར་བཤད་པའི་ཞང་ཞུང་བར་པའི་ཡུལ་དང༌། རྟག་གཟིགས་ཞེས་པའི་ལུང་གིས་བསྟན་པའི་ས་དེ་ཨ་རབ་པའི་ལུང་པ་འདི་ཡིན་ཞེས་མཐའ་ གཅིག་ཏུ་ངེས་པའི་རྒྱུ་མཚན་ད་དུང་མ་རྟོགས་པས་བཤད་པ་འདི་ཙམ་དུ་ལུས།
བསྟན་འབྱུང་༡༡༠ལས། ཕྱི་མ་སྒོ་པ་ཞང་ཞུང་དངོས་ཀྱི་ཡུལ། །སྟོད་ན་ཁ་ཆེའི་ཡུལ་མཚམས་སེང་པའི་ཕྱིན། །བྱང་ཕྱོགས་ཧོར་གྱི་གངས་རྒྱུད་ཚུན་དང་སྨད། །སུམ་པ་གླང་གི་གྱིམ་ཤོད་ཡན་ཆད་དང༌། །ལྷོ་རྒྱུད་རྒྱ་གར་བལ་པོའི་ཡུལ་ཁམས་ཚུན།།ཞེས་དང༌། སྐྱབས་སྟོན་ཁྲོ་འགྲེལ་༣༡།༤ལས། བྱབྱསྤྱིར་ཞང་ཞུང་དང་བོད་གཉིས་དང་པོ་ས་བགོས་ལ། གཙང་ཁ་རག་ཡན་མན་ཡིན་ལ། ལིག་མི་རྐྱ་ཡི་དུས་ཞང་ཞུང་ལ་དམག་སྟོང་སྡེ་དགུ་ཁྲི་དགུ་འབུམ། སུམ་པའི་སྟོང་བུ་ཆུང་ཡང་དེའི་མངའ་རིས།ཞེས་དང༌། བྱབྱམར་པ། སྟག་ལོ། གུ་རིབ། ཁྱུང་བྱིད། ཁྱུང་པོ། འུ་སངས། སུམ་པའོ། །ཞེས་སོ། །
སྦལ་ཏི། རྐང་ཕྲན། ལ་དྭགས། ཟངས་མཁར། གར་ཞྭ། ཉུང་ཏི། སྤི་ཏི། ཁུ་ནུ། ཚང་ས། དྲུག་ཉི། ཉི་ཏི། ཀྱོ་ནམ། ཤ་ཁོག མགར་ཡང༌། ཚང་རོ། ཏི་དཀར། སླེ་མི། ཝོམ་གློ། སེ་རིབ། དོལ་པོ། ཀྲུག་སྐྱེས་སོགས། ཀྵོར་མང་ཡུལ་ཡན་གྱི་ལྷོ་རྒྱུད་དང༌། རུ་ཐོག་གུ་གེ་སྤུ་ཧྲེང་བསྐོར་གསུམ་དབུས། །བཟུང་པའི་ཁ་ཡུག་ཁ་སྐྱོར་ཁ་རག་ཡུལ། །ཅི་ཤང་ཅི་ན་གུ་རུབ་ཚོ་བཅུ་དང༌། །ར་སངས་ནག་ཙང་ཤང་གྱེར་བྱང་རྒྱུད་བཅས། །ཡུལ་ཁམས་དྲུག་ཅུ་ཁྲི་སྡེ་བརྒྱད་ཅུའི་ཞིང༌། །བྱ་རུ་ཐོག་པའི་རྒྱལ་པོ་བཅོ་བརྒྱད་བྱོན། །དེ་ཡང་གང་ཏི་སེའི་མདུན་ཉེ། རི་སྤོས་རི་ངད་ལྡན་གྱི་རྩ་བ། མཚོ་མུ་ལེ་ཁྱུད་ཀྱི་འགྲམ་དུ་ཞང་ཞུང་སྲིད་པའི་རྒྱལ་པོ་ཁྲི་ཝེར་ལ་རྗེ་གུ་ལང་ གསེར་གྱི་བྱ་རུ་ཅན་བྱོན། དེས་གངས་ཏི་སེའི་མདུན་ཞོལ་དུ་གསས་ཁང་ནོར་བུ་སྤུངས་རྩིགས་བཞེངས། སངས་རྒྱས་སྟོན་པའི་ཞལ་མཇལ། ཁྲི་རྗེ་ལུང་བསྟན་མདོ་གསུངས། ག་ལྗང་གཡུ་ལོ་རྫོང་མཁར་དུ་བཞུགས། དེང་སྐབས་རྒྱང་གྲགས་དགོན་ཟེར་བའི་ས་གནས་ཀྱི་སྐོར་ཡིན་ཟེར། པུ་མར་ཧྲིང་གི་སྤུ་རེངས་ཡུལ་དུ་སྟག་ཆེན་རྔམ་རྫོང་མཁར་ཞེས་བྱ་བར། སྤུངས་རྒྱུང་གྱེར་གྱི་རྒྱལ་པོ་འོད་ཀྱི་བྱ་རུ་ཅན་བཞུགས། ཞང་ཞུང་ཙུ་ནའི་ཡུལ་ཤོད་དུམ་པ་ཚལ་དེང་སང་གུང་དུམ་ཟེར་དུ་གསེར་གྱི་མཁར་ཞེས་ བྱ་བ་དེ་རུ་གུ་ཝེར་ནོར་གྱི་རྒྱལ་པོ་ག་ལྗང་འོད་ཀྱི་བྱ་རུ་ཅན་བཞུགས། ཞང་ཞུང་ཙི་ཎའི་ཡུལ་སྤོས་རི་ངད་ལྡན་རྩ་བར། གྲོང་ཁྱེར་སྟག་སྣ་གླིང་གི་དབུས། དེང་དུས་བོན་རི་སྟག་སྣ་རོང་ཟེར་སྟག་སྣ་དབལ་གྱི་རྫོང་མཁར་ཞེས་བྱ་བ་དེ་རུ། ལ་དྭགས་ཀྱི་ཡུལ་དུ་ཡོད་པའི་སྟག་སྣ་ཟེར་བ་འདི་ལ་སྟག་སྣ་གཟི་བརྗིད་རྒྱལ་པོའི་ ཕོ་བྲང་ཡོད་པ་ཡིན་ནམ་སྙམ་ཡང་དཔྱད། སྟག་སྣ་གཟི་བརྗིད་རྒྱལ་པོ་ཁྲི་ལྡེམ་ལྕགས་ཀྱི་བྱ་རུ་ཅན་བཞུགས། ཞང་ཞུང་ཁ་ཡུག་གི་ཡུལ་མུ་རྫོང་ཆེན་པོ་ཁྲོ་ཆུ་མཁར་ཞེས་བྱ་བ་དེ་རུ། སད་ཧྲི་གྱེར་གྱི་རྒྱལ་པོ་ཨུ་དཔལ་འོད་ཀྱི་བྱ་རུ་ཅན་གྱིས་དབང་བསྒྱུར། ཞང་ཞུང་ཁྱུང་ལུང་གི་གྲོང་ཁྱེར་རྒྱལ་བ་མཉེས་ཡུལ་གྱི་ཁབ་ཁྱུང་ཆེན་སྤུངས་པའི་ རི་དེང་སྐབས་མཁར་གདོང་ཟེར་ལ་གཡུང་དྲུང་སེམས་དཔའི་འདུས་སྡེ་ཆགས། ཡུལ་དབུས་སུ་དངུལ་མཁར་དཀར་པོ་ཁྲོ་ཆུའི་རྨིང་རྡོ་ཅན་དེ་རུ། སླེ་ཀྲ་གུ་གེའི་རྒྱལ་པོ་རིན་ཆེན་འོད་ཀྱི་བྱ་རུ་ཅན་གྱིས་མངའ་བསྒྱུར། ཞང་ཞུང་རུ་ཐོག་གི་ཡུལ་དུ། རུ་ཐོག་གནམ་རྫོང་མཁར་དུ། མུ་མར་ཐོག་རྒོད་རྒྱལ་པོ་ཨེནྜ་འོད་ཀྱི་བྱ་རུ་ཅན་བཞུགས་སོ། །
གཞན་ཡང་དེ་རྣམས་གངས་རིའི་དཀར་ཆག་༥༩༩ལས། སྲིད་པ་གནམ་ནས་བསྐོས་པའི་ཞང་ཞུང་སྲིད་པའི་རྒྱལ་པོ། ཁྲི་ཝེར་ལ་རྗེ་གུ་ལང་གསེར་གྱི་བྱ་རུ་ཅན་དང༌། ཞང་ཞུང་ཟིལ་གནོན་རྒྱལ་པོ་རླབས་ཆེན་ཁྱུང་གི་བྱ་རུ་ཅན་དང༌། ཧྲི་དོ་གྱེར་སྤུངས་རྒྱལ་པོ་ཀང་ཀ་ཤེལ་གྱི་བྱ་རུ་ཅན་དང་གསུམ་ནི། གངས་རི་ཆེན་པོའི་མདུན་རྒྱང་རི་གཡུ་ལོ་ལྗོན་པའི་རྫོང་མཁར་དུ་ཆགས་སོ། །ཁྱུང་ལུང་རྒྱལ་བ་མཉེས་ཡུལ་དུ་སླས་ཀྲ་གུ་གེའི་རྒྱལ་པོ་རིན་ཆེན་འོད་ཀྱི་བྱ་ རུ་ཅན་དང༌། རྒྱུང་ཡར་མུ་ཁོད་རྒྱལ་པོ་གཞའ་ཚོན་འོད་ཀྱི་བྱ་རུ་ཅན་དང༌། ཀྱི་ལེ་གུ་གེ་རྒྱལ་པོ་ཨུན་ཆེན་དུང་གི་བྱ་རུ་ཅན་དང་གསུམ་མོ། །ཞང་ཞུང་པུ་མར་ཧྲེང་དེང་སྤུ་ཧྲེང་ཟེར་གི་ཡུལ་སྤུང་རྒྱུང་གྱེར་གྱི་རྒྱལ་པོ་ བྱི་རུ་འོད་ཀྱི་བྱ་རུ་ཅན་དང༌། ཉེ་ལོ་ཝེར་ཡ་རྒྱལ་པོ་ཕྲ་མེན་འོད་ཀྱི་བྱ་རུ་ཅན་དང་གཉིས་སོ། །ཞང་ཞུང་ཙི་ཎའི་ལ་དྭགས་དང་འདི་གཉིས་ལ་བརྟག་དགོས་ཡུལ་དུ་སྟག་སྣ་གཟི་བརྗིད་ རྒྱལ་པོ་ཟོམ་ཤང་ལྕགས་ཀྱི་བྱ་རུ་ཅན་དང༌། རྫོ་དམར་ཐིས་སྤུངས་རྒྱལ་པོ་མེ་དཔུང་འོད་ཀྱི་བྱ་རུ་ཅན་དང་གཉིས་སོ། །ཞང་ཞུང་དྭ་རོག་ཡུལ་དུ་བདུད་འདུལ་དབལ་གྱི་རྒྱལ་པོ་ཉི་ཤེལ་འོད་ཀྱི་བྱ་རུ་ཅན་ དང༌། ལི་ཝེར་གྱེར་གྱི་རྒྱལ་པོ་ཟླ་ཤེལ་འོད་ཀྱི་བྱ་རུ་ཅན་དང་གཉིས་སོ། །ཞང་ཞུང་རྟ་སྒོའི་ཡུལ་དུ་ཤེལ་རྒྱུང་ཧྲི་དོ་རྒྱལ་པོ་ཛོ་དམར་འོད་ཀྱི་བྱ་རུ་ ཅན་དང༌། ལིག་མུར་ནམ་མཁའི་རྒྱལ་པོ་བཻཌཱུརྱ་འོད་ཀྱི་བྱ་རུ་ཅན་དང་གཉིས་སོ། །ཞང་ཞུང་ཁ་སྐྱོར་ཡུལ་དུ་མུ་ཝེར་ནོར་གྱི་རྒྱལ་པོ་ག་ལྗང་འོད་ཀྱི་བྱ་རུ་ཅན་ དང༌། ཞང་ཞུང་ཁ་ཡུག་ཡུལ་དུ་སད་ཧྲི་གྱེར་གྱི་རྒྱལ་པོ་ཨུ་དཔལ་འོད་ཀྱི་བྱ་རུ་ཅན་དང༌། ཞང་ཞུང་ལ་དྭགས་ཡུལ་དུ་ཉེ་ལོ་ཝེར་ཡ་རྒྱལ་པོ་གནམ་ལྕགས་དབལ་གྱི་བྱ་རུ་ཅན་དང༌། ཞང་ཞུང་རུ་ཐོག་ཡུལ་དུ་མུ་མར་ཐོག་རྒོད་རྒྱལ་པོ་ཨེནྜ་འོད་ཀྱི་བྱ་རུ་ཅན་སོགས། ཞང་ཞུང་གི་རྒྱལ་པོ་བྱ་རུ་ཅན་བཅོ་བརྒྱད་འདི་རྣམས་ཀྱི་རིང་ལ་ཞང་ཞུང་ཁྲི་སྡེ་ བཅོ་བརྒྱད་ལ་སོགས་ཡུལ་ཆེན་བཅོ་བརྒྱད་ཀྱི་མགོ་བོ་ནོན་པ་དང༌། གཡུང་དྲུང་བོན་གྱི་བསྟན་པ་ཕྱོགས་བཅུར་རྒྱས་ཤིང༌། དེ་རྣམས་སྐུ་ཚེ་ཡང་མི་ལོ་སྟོང་ཕྲག་བར་དུ་བཞུགས་པ་དང༌། ཕུང་པོ་ལྷག་མེད་དུ་སངས་རྒྱས་པ་ཡང་ཡོད་པའོ། །ཞེས་སོ། །འདི་རྣམས་ཀྱིས་བླ་ན་བཀུར་བའི་བོན་གཤེན་གཡུང་དྲུང་སེམས་དཔའ་འདུས་པའི་སྡེ་ ཡང་གྲངས་མང་དུ་འཕེལ་བའི་ཚུལ་བཤད་དོ། །འདིར་བཤད་བྱ་རུ་ཞེས་པའི་གོ་གནས་ཀྱི་ཐོབ་ཐང་བྱུང་བའི་རྟགས་དེ་བྱ་ཁྱུང་གི་ རྭ་ཡི་དབྱིབས་ལྟ་བུ་དབུ་རྒྱན་བཟོ་བའི་སྲོལ་འདུག་ཅིང༌། གཞན་ཡང་མི་ཡི་རྒྱལ་པོ་རྣམས་ཀྱི་ཆེ་རྟགས་ཙམ་དུ་མ་ཟད་མཆོད་པའི་ཞིང་དང་བཀུར་ བའི་གནས་ལ་ཡང་བརྒྱན་སྲོལ་ཡོད་དོ། །མཆོད་རྟེན་གྱི་རྩེ་ལ་བྱ་རུ་ཁྱུང་རུས་བརྒྱན་པ་དང༌། ཡི་དམ་ཁྲོ་བོའི་འཁོར་འགའ་ལ་ཡང་དབུ་ལ་གནམ་ལྕགས་བྱ་རུ་ཁྱུང་རུ་འཁྲུངས་ཞེས་ དང༌། རྣམ་དག་སྒྲུབ་པ་༣༡༢ལས། བྱ་རུ་ཐོབ་པའི་གཤེན་བརྒྱད་དེ། །འགྱུར་མེད་གསེར་གྱི་བྱ་རུ་ཅན།བྱབྱ །ཞེས་སོགས་བརྒྱད་བཤད་དོ། བྱ་ཡི་སྤྱི་རྗེ་ཁྱུང་ཡིན་པར་བཤད་ཅིང༌། དེ་ཡི་མགོའི་གཡས་གཡོན་དུ་རྭ་ཡི་རྣམ་པ་ཅན་ཕྲ་སྦོམ་དང་རིང་ཐུང་གི་ཚད་དབྱིབས་ སོགས་གསལ་བར་ ཞང་ཞུང་གི་རྒྱལ་ས་གྲགས་ཆེ་བ་དབུས་ཕྱོགས་སུ་མཁར་བཞི་དང༌། ཕྱོགས་ཀྱི་རྫོང་བཞིའོ། །མཁར་བཞི་ནི། ཁྱུང་ལུང་དངུལ་མཁར། སྤུ་ཧྲེང་སྟག་ལ་མཁར། སྨེ་ཤང་བྱི་བ་མཁར། མ་པང་སྤོས་མོ་མཁར། གཞན་ཡང་གད་ཀྱི་བྱི་བ་མཁར་ནི། སྐྱབས་སྟོན་གྱི་ཁྲོ་འགྲེལ་༥༩ལས། མཁར་ལྔའི་ནང་ཚན་གད་ཀྱི་བྱི་བ་མཁར་ཟེར་བ་གཡག་དང་རྐྱང་གི་ཐོད་པ་བ་གམ་དུ་བཏགས་ པ་དེ་རུ་རིག་འཛིན་ཀུན་འཚོགས་ཏེ།བྱབྱ ཞེས་དང༌། ཁ་ཡུག་འདམ་མཁར། གུ་གེ་རྩ་ཧྲིང་མཁར། བྱང་གི་ར་བཞི་མཁར། དེ་སོགས་མཁར་གཞན་ཡང་མང་དུ་ཡོད་པར་བཤད།
ཕྱོགས་ཀྱི་རྫོང་བཞི་ནི། དྭང་ར་ཁྱུང་རྫོང༌། སེ་རིབ་འབྲུག་མོ་རྫོང༌། རུ་ཐོག་སེང་གེ་རྫོང༌། མང་ཡུལ་སྟག་མོ་རྫོང༌། གཞན་ཡང་སྦིལ་ཏི་ཧྲང་རྫོང་སོགས་མང་ཞིག་ཡོད་སྐད་དོ། །གནའ་བོའི་གནས་ཡུལ་ཁང་རྫས་མི་རིགས་སོགས་རིམ་བཞིན་འགྱུར་ནས་སྔར་སྲོལ་ཇེ་ཉམས་ སུ་གྱུར་པས་ད་ལྟ་ཞང་ཞུང་གི་ཡུལ་དང་སྐད་ཡིག་མི་རིགས་བཅས་འདིར་ཡོད་འདི་ཡིན་ ཞེས་སྨྲ་མི་ཤེས་པ་ལྟ་བུར་གྱུར་བཞག འོན་ཀྱང༌།ད་ལྟའི་སྐབས་སུ་སྟོད་ཕྱོགས་ཀྱི་ས་གནས་ཀྱི་རི་དང་ལུང་པ་ཆུ་སོགས་ ཀྱི་མིང་སྔར་བཞིན་བསྡད་པ་དཔེར་ན། རྒྱུང་དགུ་དང༌། དྭ་རོག དྭང་ར། རྟ་སྒོ། མ་མིག རུ་ཐོག ཏི་རྩེ། གུ་གེ། ཁ་རྩེ། རི་ཏི། ཟ་ལང༌། མ་པང༌། ཏིང་རྩེ། ཡི་ཏི། ཏི་འོབ། སུ་སྨུར་སོགས་མང་པོ་ཡོད་ཅིང༌། སྦིལ་ཏི། ཁུ་ནུ་སོགས་མཐའ་མཚམས་ཞང་ཞུང་གི་ཡུལ་སྐད་མ་བཅོས་པ་ཡི་ནང་དུ་ཞིབ་ཏུ་བརྟགས་ན་ ཞང་སྐད་མང་པོ་འདྲེས་པ་ཤེས་པར་ནུས་སོ། །དེ་ནི་སྔར་གྱི་གོམས་གཤིས་རྙིང་པའི་འཕྲོ་ཡིན་ནོ། །བོད་རྒྱལ་རྒྱུད་པ་འཁྱར་བས་སྟོད་ཞང་ཞུང༌། ལ་དྭགས་གི་ས་གནས་བཟུང་ཕྱིན་ཡུལ་གྱི་མིང་ཡང་མངའ་རིས་སྐོར་གསུམ་དུ་ཆགས་སོ། །
ཞང་ཞུང་སྒོ་པ་འདི་ལ་ཡང་སྒོ་ཕུགས་བར་གསུམ་ཡོད་དེ། ཕུགས་པ་ཁྱུང་ལུང་གི་སྐོར་དང༌། བར་པ་དྭང་ར་རྟ་སྒོའི་སྐོར། ཕྱི་མ་གྱིམ་ཤོད་ཤེ་ལེ་རྫོང་དྲུག་གི་སྐོར་ཞེས་འབོད་སྲོལ་ཡོད། གཞན་ཡང་ཞང་ཞུང་རྒྱལ་པོའི་དམག་གི་རུ་གྲལ་ལ་སུམ་པའི་སྟོང་བུ་ཆུང་ཞེས་སོགས་ བཤད་པས་ཁྱུང་ཡུལ་རྩེ་དྲུག་འདི་ཡན་ཆད་ཞང་ཞུང་གི་མངའ་རིས་སུ་བྱ་བར་གྲགས། མདོ་སྨད་དུ་སུམ་པ་ཞེས་པའི་ཡུལ་རིགས་སོགས་ཡོད་པར་བཤད་འདུག་ཀྱང་དེ་ཞང་ཞུང་གི་ མངའ་སྡེའི་སུམ་པ་ཡིན་མིན་བརྗོད་མ་ཤེས་སོ། །
དེ་དུས་ཡོད་པའི་ཞང་ཞུང་གི་སྐད་དུ་སཾསྐྲྀཏའི་སྐད་དུ་མ་འདྲེས་པ་འདིས་ཞང་ ཞུང་གི་བོན་ལ་རྒྱ་གར་གྱི་ཆོས་དང་རིག་གཞུང་གི་འབྲེལ་བ་དམ་པོར་ཡོད་པ་ལྟ་བུའི་ བཤད་པ་བྱེད་འདུག་ཀྱང༌། གོང་གི་སྐད་ཀྱི་བྱུང་ཁུངས་འདི་རྣམས་ལ་བརྟགས་ན། སཾསྐྲྀཏ་སྨྲ་བ་ཡིན་ན་རྒྱ་གར་བ་ཡིན་པས་ཁྱབ་པ་མེད་ཅིང༌། སྐད་དེ་ལས་བྱུང་ན་སངས་རྒྱས་བཅོམ་ལྡན་འདས་ཀྱི་ཆོས་དང་མུ་སྟེགས་ཀྱི་ཆོས་གཉིས་ པོ་གང་རུང་ཡིན་དགོས་པའི་རྒྱུ་མཚན་ཡང་མ་མཐོང་ངོ༌། །
སྟོད་རྒྱུད་ཞང་ཞུང་གི་ས་སྐོར་འདི་ལ་སོག་པོའི་ཇག་དཔུང་བྱུང་ནས་ནོར་འཕྲོག་ མི་ཁྲིད་བྱེད་པ་ཐེངས་དུ་མ་བྱུང་བ་དང༌། སྟོད་ཧོར་རམ་སེང་པས་ཀྱང་ཇག་དང་དམག་ཐེངས་དུ་མ་བྱས་པ་དབང་བསྒྱུར་བ་སོགས་ཇི་ སྙེད་བྱུང་སྟེ། དྲང་དོན་མུན་སེལ་གྱི་གཏམ་རྒྱུད་༡༤༥ལས། སྔོན་པུ་རང་གི་རྒྱལ་པོ་དང་གར་ལོག་སོག་པོ་སྐྱུང་སྐད་སྐད་མ་ཤེས་ནས་བྱ་སྐྱུང་ ཀའི་སྐད་ལྟར་གྲགས་པ་ཞིག་གོ་ནས་མིང་དུ་བཏགས་པར་མངོན་ཀྱི་དམག་འཐབ་པ་ལ་མི་ཐམས་ ཅད་གྲི་རུ་བསད། ནོར་ཟས་ཐམས་ཅད་ནི་གར་ལོག་དམག་གིས་ཁྱེར། བུད་མེད་ཐམས་ཅད་ནི་ཁོའི་ཡུལ་དུ་ཁྱེར་ནས། རང་ཡུལ་མིག་གིས་མི་མཐོང་ཞིང༌། ལོ་རེ་བཞིན་དམག་དཔུང་སྡུད་ཀྱིན་ནོར་ཐམས་ཅད་བརླག་པར་བཏང་བ་ལ། བྲུ་ཤ་ཡུལ་གྱི་དྲང་སྲོང་བདེ་བ་རྒྱས་བྱ་བ་ཕྱི་ཡི་སྐྱབས་འགྲོ་ལ་ཡི་དམ་བྱེད་པ་ ཞིག་གིས། སྐྱབས་འགྲོ་རྣམ་པ་གསུམ་པོ་དེ། སྟག་པའི་བྱང་བུ་སོར་གསུམ་པ་རེར་བྲིས་ཕྲག་པ་ལ་བཏགས་པས། གནོད་པ་དང་སྨས་པ་མི་འབྱུང་བར་གྱུར་ནས་མི་ཐམས་ཅད་ཡིད་ཆེས་པར་གྱུར།བྱབྱ ཞེས་དང༌། པན་ཏའི་ཧོ་ཤ་བྱ་བ་ལ་སྟོན་པ་དགའ་ལྡན་བྱ་བ་སྐྱབས་འགྲོ་ཕྱི་ནང་གསང་བ་གསུམ། ཀློང་དུ་གྱུར་བ་ཞིག་གིས་ཁུམས་ནས།བྱབྱ ཞེས་པ་ནས། པུ་ཧྲེང་དུ་བྱོན་ནས་བཞུགས་ཡོད་པ་ལ།བྱབྱ སོགས་ནས། བྱབྱགར་ལོག་གི་རྒྱལ་པོ་ཡི་དམག་དཔུང་ཤིན་ཏུ་ཚབས་ཆེ་བ་བྱུང་བ་ལ།བྱབྱ ཞེས་སོགས་གསུངས་པའི་ཕྱིར། ཡི་གེ་འདི་ཡི་ནང་དུ་སྔར་པུ་ཧྲིང་ལ། དེང་སང་པུ་རང་ནས་ཁྱེར་ནས་བོད་མིག་གིས་མི་མཐོང་ཞེས་ཟེར་ལུགས་ལ་གཞིགས་ན་པུ་ རོང་བོད་ཀྱི་ཁོངས་སུ་བཙུད་ཟིན་པའི་འོག་ཏུ་ཡུལ་དེར་སོག་དམག་བྱུང་བ་ཡིན་པ་ འདྲ། དྲང་དོན་མུན་སེལ་སྒྲོན་མ་བོད་རྒྱལ་ཁྲི་སྲོང་གི་དུས་སུ་བརྩམས་པ་ཡིན་པས། བོད་རྒྱལ་ཁྲི་སྲོང་གིས་ཞང་ཞུང་རྒྱལ་པོ་ལིག་མི་རྐྱ་ཆམ་ལ་ཕབ་པའི་ལོ་རྒྱུས་ ཁུངས་མ་ཡོད་ཀྱང༌། སྲོང་བཙན་གྱི་དུས་སུ་ཞང་ཞུང་བཏུལ་ཚུལ་ནི། དེབ་ཐེར་དཀར་པོ་༡༢༢ལས། ཞང་ཞུང་ལྟ་བུ་གཉེན་མཛད་ནས་ཀྱང་བཏུལ་ལོ། །ཐབས་ཀྱིས་ཀྱང་བརྒལ་ཏེ། ཞང་ཞུང་བདག་མཛད་དུ། རྒྱལ་པོའི་སྲིང་མོ་བཙན་མོ་སད་མ་ཀ་ར། ལིག་མི་རྐྱ་ལ་ཆབ་སྲིད་ལ་གཤེགས་སོ། །བཙན་མོ་ནི་ལིག་མི་རྐྱའི་སོ་ནམ་དང་བུ་སྲིད་མི་མཛད་ཅིང༌། ལོགས་ཤིག་ན་བཞུགས་པར། བཙན་པོ་དྲལ་གྱི་སྙན་དུ་གསན་ཏེ། བཙན་མོ་དེ་ལྟར་ལོག་པར་མཛད་ན། ཆབ་སྲིད་ཀྱི་བཀྲུག་མར་འགྱུར་བས། དེ་ལྟར་མ་མཛད་པར་ལིག་མི་རྐྱ་ཡི་སོ་ནམ་དང་བུ་སྲིད་ཟུངས་ཤིག་ཅེས། སྤུག་གྱིམ་བཙན་རྨང་ཆུང་ལ་བཀའ་བསྩལ་ཏེ། བཙན་མོ་མི་བཞུགས་ཏེ། ཆབ་ཉ་ལ་རོལ་ཞིང༌། མཚོ་མ་པང་དུ་གཤེགས་འདུག་ནས། རྨང་ཆུང་མ་པང་དུ་སོང་སྟེ་བཙན་མོའི་སྤྱན་སྔར་ཕྱག་བགྱིས་ཚེ། བཙན་མོའི་ཞལ་ནས་བཙན་པོ་དྲལ་གྱི་ཐུགས་བདེའམ་མི་བདེ། ཞེས་དྲི་བ་མཛད་པར། ཐུགས་བདེ་ཞེས་གསོལ་ཏོ། །རྨང་ཆུང་གློ་བ་བདེའམ་མི་བདེ། ཞེས་སྨྲས་ན། གློ་བ་བདེའོ་ཞེས་གསོལ་ཏོ། །དེར་བཙན་མོས་རྨང་ཆུང་ཁྱེད་ནི། བཙན་པོ་དྲལ་གྱི་ཞལ་སྔ་ནས་འདྲ་བས། མགྲོན་གྱི་ཕྱག་ལེན་ལོངས་ཤིག་ཅེས། ཕྱག་ལེན་རྩལ་ནས་བཙན་མོས་མགུར་བླངས་པ། ཡུལ་གྱི་ནི་སྐལ་ཕོག་པ། །ཁྱུང་ལུང་ནི་རྔུལ་མཁར་ཞིགབྱབྱ །སོགས་སོ། བྱབྱ།མགུར་བླངས་པའི་རྗེས་སུ། རྨང་ཆུང་མཆི་ཕྱག་བགྱིས་པ་ལས། བཙན་མོའི་ཞལ་ནས། བཙན་པོ་དྲལ་ལ། བཀའ་ལན་ཡི་གེར་གསོལ་བ་ཅང་མ་མཆིས་སོ། །བཙན་པོ་ཞལ་སྔ་ནས་ཐུགས་བདེ་ཞིང་བཞུགས་པ་ལ་གློ་བ་དགའ་འོ། །བཙན་པོས་བཀའ་བསྩལ་བ་ནི། རྔོ་ཅི་ཐོགས་ཀྱིས་འཚལ་ཞིང་མཆིས་སོ། །བཙན་པོའི་ཕྱག་ཏུ་འདི་ཕུལ་ཅིག་ཅེས་ཞུ་གཡག་གཅིག་ཕྱག་རྒྱས་བཏབ་ནས་བཀུར་རོ། །རྨང་ཆུང་སླར་བཙན་པོའི་སྤྱན་སྔར་མཆིས་ནས། བཙན་མོས་བཀའ་ལན་ཡི་གེར་གསོལ་བ་ནི་ཅང་མ་མཆིས། མགུར་བླངས་པའི་ཚིག་འདི་ཞེས་མཆིས་ཕྱག་རྒྱས་བཏབ་སྟེ་བཀུར་བ་ནི་འདི་ལགས་ཞེས་ གསོལ་བ་ལས། བཙན་པོས་རྒྱ་ཕྱེས་ནས་གཟིགས་ན། གཡུ་རྙིང་བཟང་པོ་སུམ་ཅུ་ཙམ་ཞིག་བྱུང་སྟེ། བཙན་པོས་དགོངས་ནས་ཡུ་བུས་ལིག་མི་རྐྱ་ལ་རྒོལ་ཕོད་ན་ནི་གཡུ་ཐོགས་ཤིག རྒོལ་མ་ཕོད་ན་ནི་བུ་མེད་དང་འདྲ་བས་ཞུ་གྱོན་ཟེར་བ་ལྟ་ཞེས་བཀའ་སྩལ་ནས། རྗེ་བློན་ཀུན་བློང་བློང་སྟེ། ལིག་མི་རྐྱའི་སྲིད་བརླག་གོ། །ཞེས་ལིག་མི་རྐྱ་ཡི་སྲིད་བརླག ཞང་ཞུང་ཐམས་ཅད་འབངས་སུ་བཀུག་གོ། །ཞེས་བཤད་པས་ཞང་ཞུང་རྒྱལ་པོ་ལིག་མི་རྐྱ་ཟེར་བ་འདིའི་མིང་ཞང་རྒྱལ་དུ་མའི་ མིང་ཟུར་དུ་ཡོད་སྟེ། དཔེར་ན་བོད་ཀྱི་རྒྱལ་པོའི་མིང་ཟུར་ལ་བཙན་པོ་ཡོད་པ་བཞིན་ནོ། །དེ་ཡང་ལིག་མི་སྲིད་པ་དང༌། རྐྱ་ནི་རྗེ་ལ་འཇུག་པས། སྲིད་པའི་རྗེ་ཞེས་ཞང་ཞུང་གི་རྒྱལ་པོ་མང་པོའི་མཚན་གྱི་ཟུར་དུ་ཡོད་པ་འདྲའོ། །
ཡང་ལྡེབ་༡༧༨ལས། བྱབྱཤིམས་ཀྱི་གུ་རན་དུ་ཞང་ཞུང་གིས་མཁོན་བགྱིས་ཏེ།བྱབྱ ཞེས་དང་ཡང་ལྡེབ་༡༧༩ལས། ཞང་ཞུང་ངོ་ལོག་ཅིང༌།བྱབྱ ཞེས་པས་རྒྱལ་པོ་དེའི་རྗེས་སུ་རིམ་བཞིན་ཞང་ཞུང་གིས་ངོ་ལོག་སྟེ། བོད་ལ་འཁྲུགས་པ་བྱས་ནས་མཐར་ཁྲི་སྲོང་གི་དུས་སུ་ཞང་ཞུང་གི་རྒྱལ་པོ་ལིག་མི་ རྐྱའི་ཆུན་མས་བསླུས་ནས་ཞང་རྒྱལ་བཀྲོངས་པའི་གནས་དྭང་ར་ཁྱུང་རྫོང་གི་ཉེ་སར་ ཡིན་ལ། སྔོན་མ་ཞང་རྒྱལ་བཏུལ་ས་ཁྱུང་ལུང་དུ་ཡིན་པར་མངོན་པས། དུས་དང་ལས་དོན་གཏན་ནས་མི་འདྲ་བས། འདིའི་ཚུལ་མགོ་མི་རྨོངས་པར་དགོས་སོ། །ཁྲི་སྲོང་གི་དུས་སུ་ཞང་རྒྱལ་བཅོམ་ཚུལ་ནི། བྱབྱཞང་ཞུང་གི་རྒྱལ་པོ་བོད་ཀྱི་རྒྱལ་པོས་མངོན་དུ་བཏུལ་བ་མི་ཐུབ་པས། བོད་ཀྱི་རྒྱལ་པོས་ངན་གཡོས་འདུལ་སྙམ་ནས། ཞང་ཞུང་རྒྱལ་པོ་ལ་བཙུན་མོ་གསུམ་ཡོད་པའི་ཆུང་ཤོས། གུ་རུབ་ཟ་སྣང་སྒྲོན་ལེགས་བྱ་བ། ལོ་བཅོ་བརྒྱད་ལོན་པ་ཞིག་ཡོད་པ་དེ་ལ་བོད་ཀྱི་རྒྱལ་པོའི་འཕྲིན་བློན་ཞེ་ངན་ལ་ ཁོང་གདུག་པ། སྣང་ནམ་ལེགས་གྲུབ་བྱ་བ་ཞིག་གིས། གསེར་ཕྱེ་འབྲོང་རུ་གང་ཁྱེར་ཏེ། སྣང་སྒྲོན་ལེགས་ལ་བྱིན་ནས་འདི་སྐད་སྨྲས་སོ། །སྣང་སྒྲོན་ལེགས་མ་ཁྱོད་ལྟ་བུ། ཞང་ཞུང་རྒྱལ་པོའི་ཁབ་ཀྱི་ཡང་ཆུན་བྱེད་པ། ཁྱོད་རང་ཨ་ཅང་ཆེས་ཏེ། བོད་ཀྱི་རྒྱལ་པོས་ཀྱང་མི་བཟོད་པར་འདུག་པས། འདི་སྨད་པའི་ཐབས་ཡོད་དམ། ཡོད་ན་ཁྱོད་རང་བོད་ཀྱི་རྒྱལ་པོའི་ཁབ་ཀྱི་ཡང་ཆེན་མ་བྱ། བོད་ཀྱི་མངའ་རིས་ཀྱི་སུམ་གཉིས་སྟེར་བར་འདུག་གོ། །
སྨྲས་པས།
སྒྲོན་ལེགས་མས་ན་རེ། ཞང་ཞུང་རྒྱལ་པོ་ལ་དམག་ས་ཁེབས་པར་ཡོད། བོད་ཀྱི་རྒྱལ་པོ་ལ་དམག་བ་བྲེ་མོའི་གཞུང་ཙམ་ལས་མེད་པས། མངོན་དུ་བཏུལ་དུ་མི་ཐུབ་པས། ངན་དང་ཐབས་ཀྱིས་འདུལ་ན། ཞང་ཞུང་རྒྱལ་པོ་ནི་ཟླ་བ་ཕྱི་ཏ་ལ། ཞང་ཞུང་ཡུལ་ནས། སུམ་པ་གླང་གི་གྱིམ་ཤོད་དུ། སྐུ་རྐྱེན་དང་ཆས་ནས་མདུན་མ་ལ་བཞུད་ཀྱི། དེར་སྒུགས་ལ་བཀྲོངས་མཛོད་ཅིག དེའི་བྱ་གཏོང་བདག་གིས་བྱ་ཟེར་ཏེ། བུད་མེད་ཀྱི་བློ་ལ་ལྟོས་པ་ཅི་ཡང་མེད་པས། དེ་སྐད་སྨྲས་སོ། །ཚེས་དུ་ལ་འོང་བའི་བརྡ་ལ་བཙས་ཀྱི་ཁར་འཇོག་པར་ཆད་དོ། །དེ་ནས་བོད་ཀྱི་རྒྱལ་བློན་དམག་མི་སྟོང་མང་པོ་དང་ཆས་འོང༌། སྣ་ནམ་ལེགས་གྲུབ་དང་རྒྱལ་པོ་སྔོན་ལ། ལ་བཙས་ཀྱི་ཁར་བྱོན་ནས་བལྟས་པས། ས་དེར་ཆུ་སླ་ང་གང་གི་ནང་ན། གསེར་ཆུང་གཅིག དུང་ཆུང་གཅིག དུག་མདེལ་གཅིག་དང་གསུམ་གདའ་འོ། །བོད་ཀྱི་རྒྱལ་པོའི་ཞལ་ནས། ཆུ་སླ་ང་གང་ནི་ཟླ་བ་ཕྱི་མའི་ཉ་ལ་འོང་བྱ་བ་ཡིན། གསེར་ཆུང་དང་དུང་ཆུང་ནི་དྭང་རའི་གསེར་ཕུག་དང་དུང་ཕུག་གསེར་ཕུག་དང༌། དུང་ཕུག་ཟེར་བའི་ལུང་པ་དེ་དེང་སྐབས་ནག་ཚང་སྒོ་ནག་གི་སར། དྭང་ར་ཁྱུང་རྫོང་གི་ཤར་ཕྱོགས་ཀྱི་ལ་བརྒལ་ནས་ཁ་བྱང་དུ་བལྟས་ནས་ཕྱིན་ན་འདུག་ ཅིང༌། དེང་སྐབས་ཀྱང་ས་མིང་དེ་ག་རང་འབོད་དོ།།གཉིས་སུ་དམག་ཆོས་ལ་སྒུགས་ཤིག་བྱ་བ་ ཡིན། དུག་མདེལ་ནི། བརྣག་པ་སྐྱེད་ལ་བསྒུགས་ལ་སོད་ཅིག་བྱ་བ་ཡིན་ཟེར་ཏེ་བསྒུགས་སོ། །དེར་རྒྱལ་པོ་གཉིས་མཇལ་ནས། བོད་ཀྱི་དམག་མིས་ཞང་ཞུང་གི་རྒྱལ་པོ་བཀྲོངས་སོ། །དེར་ཞང་ཞུང་འབུམ་སྡེ་ནི་ཕམ། བོད་ཀྱི་ཁྲི་སྡེ་ནི་རྒྱལ་ལོ།བྱབྱ །ཞེས་པས་དེ་ནས་བཟུང་ཞང་ཞུང་གིས་བོད་ལ་ངོ་ལོག་བྱེད་མ་ནུས་པར་བོད་ཀྱི་འོག་ཏུ་ བཙུད་དོ། །དུས་ཚིགས་ནི་རགས་ཙམ་བོད་རྒྱལ་ཁྲི་སྲོང་ལྡེ་བཙན་གྱི་སྐུ་དུས་ཡིན་པར་ཤེས་པ་ ལ་དཔག་ནས་ཤེས་སོ།། །།
མཛད་པ་པོ་སྨན་རིའི་ཡོངས་འཛིན་བསྟན་འཛིན་རྣམ་དག་རིན་པོ་ཆེ།
2,176 total views, 1 views today

robotstxt: allowed

filter: keep


text:
སྙེ་མོ་རྫོང་གྲོང་གི་ཞོར་ཟས་ཚོང་ཁང་ནང་ལས་དོན་མི་སྣ་བསམ་གྲུབ་ཀྱིས“ཏེ་ཆིང་ཡོན”ཞེས་ཚོང་རྟཌ་འཁོད་པའི་བོད་བྱའི་སྒོ་ང་སྒམ་རེ་རེ་བཞིན་སྡེབ་སྐྱེལ་བྱེད་བཞིན་འདུག བསམ་གྲུབ་ནི་སྙེ་མོ་རྫོང་ཏེ་ཆིང་ཡོན་བོད་བྱའི་སྒོ་ང་ཚན་ཞིབ་ལས་དོན་ས་ཚིཌ་ཀྱི་ལས་དོན་མི་སྣ་ཡིན་པ་དང་། སྲིད་གཞུང་དང་ཁོངས་གཏོཌ་ཁེ་ལས་བོད་ལྗོངས་ཏེ་ཆིང་ཡོན་ཞིང་ལས་ཚན་རྩལ་ཚད་ཡོད་ཀུང་སིའི་རྒྱབ་སྐྱོར་འོག ཀུང་སི་དེ་2016ལོའི་ཟླ་12པར་དངོས་སུ་སྒོ་བྱང་བཀལ་ནས་བཙུགས་པ་ལས་དེ་ཁུལ་གྱི་བོད་བྱའི་ཐོན་ལས་ཆེད་ལས་ཅན་གྱི་ལམ་ལ་སྐྱོད་འགོ་ཚུཌ་པ་མཚོན་གྱི་ཡོད།
“མིག་སྔར་ཚན་ཞིབ་ལས་དོན་ས་ཚིགས་སུ་ཚན་རྩལ་ལས་དོན་པ་9ཡོད་པ་དང་། བོད་ལྗོངས་ཏེ་ཆིང་ཡོན་ཞིང་ལས་ཚན་རྩལ་ཚད་ཡོད་ཀུང་སིའི་སྤྱི་ཁྱབ་ཅིང་ལི་མཐོ་རིམ་ཕྱུགས་ནད་སྨན་པ་དཀའ་བཅུ་པ་ཀྲང་མེ་ཁུན་གྱིས་ཚན་ཞིབ་ལས་དོན་ས་ཚིགས་ཀྱི་ཀྲེན་ཀྲང་གི་འགན་ཁུར་བ་དང་འབྲེལ། ཚན་ཞིབ་ས་ཚིགས་ཀྱི་ལས་ཀ་རང་ངོ་མས་གཙོ་སྐྱོང་བྱེད་ཀྱི་ཡོད། པེ་ཅིང་ཏེ་ཆིང་ཡོན་ཚན་ཞིབ་ཚོགས་པ་ནི་ལས་དོན་ས་ཚིགས་དེའི་ཚན་ཞིབ་ལག་རྩལ་གྱི་རྒྱབ་རྟེན་བརྟན་པོ་ཞིག་ཡིན། ཚོགས་པ་དེའི་ནང་ཀྲུང་གོ་ཞིང་ལས་སློབ་ཆེན་དང་། ཀྲུང་གོ་ཚན་རིག་ཁང་། བོད་ལྗོངས་ཞིང་འབྲོག་སློབ་གླིང་སོགས་ཆེད་ཚན་སློབ་ཆེན་དང་། སློབ་གླིང་། སློབ་གྲྭ་དང་ཚན་ཞིབ་ཚན་པ་བཅུའི་རིགས་གཅིག་མཁས་ཅན་དགེ་རྒན་ཆེ་མོ་བ་དང་། འབུམ་རམས་པའི་སློབ་མ། རབས་འབྱམས་ཞིབ་འཇུག་སློབ་མ་སོགས་མི་20ལྷག་ཙམ་འདུས་ཡོད”ཅེས་སྙེ་མོ་རྫོང་ཚན་རྩལ་ཅུས་ཀྱི་འགན་ཁུར་བ་བློ་བཟང་བསམ་གཏན་གྱིས་ངོ་སྤྲོད་བྱས།
ཏེ་ཆིང་ཡོན་བོད་བྱ་ཚན་ཞིབ་ལས་དོན་ས་ཚིགས་ཀྱིས་སྙེ་མོ་རྫོང་གི་བོད་བྱ་གསོ་ཚགས་ཐོན་ལས་ཀྱི་ཁྱད་ཆོས་ལ་དམིགས་ནས་ཏེ་ཆིང་ཡོན་ཞིང་ལས་ཚན་རྩལ་ཚད་ཡོད་ཀུང་སི་དང་མཉམ་དུ་ས་གནས་དེ་གའི་ཞིང་འབྲོག་པར་བོད་བྱ་སོགས་བྱ་རིགས་དང་ཕྱུགས་རིགས་གསོ་ཚགས་ལག་རྩལ་མཛུབ་ཁྲིད་དང་འབྲེལ་ཡོད་ཚན་རྩལ་ཆ་འཕྲིན་དང་དེ་བཞིན་ཞིབ་དཔྱད་དང་ནད་ཡམས་བརྟག་ཞིབ་ཀྱི་ཞབས་ཞུ་བྱས་ཡོད། མིག་སྔར་ཚན་རྩལ་ཆེད་མངགས་པ་18དང་ལག་རྩལ་རིཌ་གཅིག་མཁས་ཅན་9ཡིས་རང་གནས་ཡུལ་རྫོང(ཤང)གི་ཞིང་འབྲོག་པར་ཐོན་སྐྱེད་ལག་རྩལ་བློ་འདྲི་དང་ས་གནས་ས་ཐོག་ཏུ་ལག་རྩལ་མཛུབ་ཁྲིད་བྱས་ནས་ཐོན་སྐྱེད་ལག་རྩལ་གྱི་དཀའ་གནད་བསལ་ཏེ་ཚན་ཞིབ་ལས་དོན་ས་ཚིགས་འཛུགས་སྐྱོང་ཆེད་ཤེས་ལྡན་མི་སྣའི་འདེགས་སྐྱོར་བྱས་ཡོད།
“ལས་དོན་ས་ཚིགས་ཀྱི་ཆེད་མངགས་པའི་ནང་ཞུགས་རྗེས། ངས་བོད་བྱ་གསོ་ཚགས་ཀྱི་ཆེད་ལས་ལག་རྩལ་ཤེས་བྱུང་བས། དེ་སྔའི་སྲོལ་རྒྱུན་གྱི་བོད་བྱ་གསོ་ཚགས་ཀྱི་ཡོང་འབབ་ལས་མང་བ་འདུག ཏང་དང་སྲིད་གཞུང་གིས་ང་ཚོར་ཕྱུག་འགྱུར་གྱི་གོ་སྐབས་དེ་འདྲ་གནང་བར་ཐུགས་རྗེ་ཆེ་ཞུ་རྒྱུ་ཡིན”ཞེས་ལོ་47ལ་སླེབས་པའི་ཕུན་ཚོགས་ཀྱིས་བློ་ཡིད་ཚིམ་པོའི་ངང་དེ་ལྟར་བཤད།
“ལས་དོན་ས་ཚིགས་བཙུགས་པ་ནས་བཟུང་། ང་ཚོས་ཕྱོགས་གཅིག་ནས་ལག་རྩལ་རིགས་གཅིག་མཁས་ཅན་གྱི་ཐོན་ཁུངས་ཀྱི་ལེགས་ཆ་གང་ལེགས་སྤྱད་དེ་བོད་བྱ་གསོ་ཚགས་ཐོན་སྐྱེད་ཀྱི་འགག་རྩའི་ལྷུ་ཚིགས་དང་ཞིང་འབྲོག་པའི་དགོས་མཁོ་དངོས་ལ་དམ་པོར་དམིགས་ཏེ་ས་གནས་ས་ཐོག་ཏུ་འཆད་འགྲེལ་བྱེད་པ་དང་བཀོལ་སྤྱོད་བྱེད་སྟངས་སློབ་པ་སོགས་ཀྱི་བྱ་ཐབས་སྤྱད་ནས་ལག་རྩལ་གསོ་སྦྱོང་བྱས་ཐོག་སྔོན་ཐོན་གྱི་བོད་བྱ་གསོ་ཚགས་ལག་རྩལ་ཁྱབ་སྤེལ་བཏང་བ་དང་། ཕྱོགས་གཞན་ཞིག་ནས་ཚན་རྩལ་ཆེད་མངགས་པ་ཁག་གཅིག་གསོ་སྐྱོང་བྱས་ནས་ཚན་རྩལ་ཆེད་མངགས་པའི་ཆ་སྒྲིག་རོགས་སྐྱོར་ལམ་སྲོལ་བཙུགས་ཡོད། དཔེ་སྟོན་སྐུལ་ཁྲིད་བྱེད་པ་དང་། གནས་ཀྱིས་ཁྱོན་ལ་སྐུལ་ཁྲིད་བྱེད་པ། སྔོན་ཐོན་ལག་རྩལ་དང་སྣ་ཁ་གསར་པ་ཁྱབ་སྤེལ་བེད་སྤྱོད་བྱེད་མགྱོགས་སུ་བཏང་བ། ཚན་རྩལ་ཆེད་མངགས་པའི་ལག་རྩལ་གྱི་ལེགས་ཆ་འདོན་སྤེལ་གང་ལེགས་བྱེད་པ། བོད་བྱའི་ཁྱད་ལྡན་ཞིང་འབྲོག་ལས་ཐོན་ལས་ལ་དམིགས་པ། གསོ་ཚགས་ཐོན་སྐྱེད་བྱ་ཡུལ་དང་པོར་སྐྱོད་པ། ཚན་རྩལ་གསར་གཏོད་ཞབས་ཞུའི་ལས་དོན་སྤེལ་བ་བཅས་བྱས་པ་བརྒྱུད། བོད་བྱ་ཐོན་ལས་ཅན་གྱི་འཕེལ་རྒྱས་ལ་སྐུལ་འདེད་ནུས་ལྡན་ཐུབ་ཡོད”ཅེས་སྙེ་མོ་རྫོང་ཚན་རྩལ་ཅུས་ཀྱི་འགན་ཁུར་བ་བློ་བཟང་བསམ་གཏན་གྱིས་ངོ་སྤྲོད་བྱས་པ་དང་། དེ་དང་ཆབས་ཅིག ཁོང་གིས་རྫོང་དང་ཤང་གིས་ཞིང་ལས་ཚན་རྩལ་གཤམ་སྤེལ་བྱེད་སྒོ་སྤེལ་རྒྱུར་གཞོགས་འདེགས་བྱས་ནས་ལག་རྩལ་འགན་གཙང་སྤྲོད་པ་དང་། ལག་རྩལ་གཞན་སྒྱུར་བྱེད་པ། ལག་རྩལ་གསོ་སྦྱོང་བྱེད་པ་སོགས་ཀྱི་རྣམ་པ་སྣ་ཚོགས་ཀྱི་ཞིང་ལས་ཚན་རྩལ་ཁྱབ་གདལ་གྱི་ཞབས་ཞུ་བྱས་ནས་ཞིང་འབྲོག་པར་ཞིང་འབྲེལ་དྲ་ཚུགས་དང་། ལག་ཐོགས་ཁ་པར་གསར་འགྱུར། འཕྲིན་ཐུང་སོགས་ཀྱི་བྱ་ཐབས་སྣ་ཚོགས་ཀྱི་ཆ་འཕྲིན་ཞབས་ཞུ་མཁོ་འདོན་བྱས་པ་དང་། བོད་བྱ་གསོ་ཚགས་ཀྱི་ཚན་རྩལ་གྲུབ་འབྲས་དང་། བོད་བྱའི་ཐོན་རྫས་ཀྱི་རིན་གོང་གནས་ཚུལ། སྲིད་ཇུས་ཆ་འཕྲིན་དུད་ཚང་དུ་མགྱོགས་མྱུར་དྲིལ་བསྒྲགས་བྱེད་པ་སོགས་ཀྱི་ལས་དོན་ལ་སྐུལ་འདེད་བཏང་ཡོད་ཅེས་བཤད།


text:
མཚོ་སྔོན་ཞིང་ཆེན་ཡ་རྫི་རྫོང་གི་རྫ་རིའི་གསེང་དུ་སློབ་སྒྲུབ་ས་ཚིགས་ཤིག་ཚབ་ཁྲིད་བུད་མེད་དགེ་རྒན་ཞིག་གིས་སྒེར་གྱི་ཚོང་ཁང་ཆུང་ངུའི་མ་དངུལ་དེར་བརྟེན་ནས་བཙུགས་ཡོད་པ་དང་། ལོ་གཉིས་ལྷག་གི་འཕེལ་རྒྱས་བརྒྱུད། ད་ལྟ་སློབ་སྒྲུབ་ས་ཚིགས་དེར་ལོ་ན་ཆུང་བའི་སློབ་ཕྲུག ༢༤ ཡིས་སློབ་སྦྱོང་བྱེད་བཞིན་ཡོད། དེ་ལྟ་ནའང་གཡང་མོ་སྐྱིད་དང་མོའི་སློབ་སྒྲུབ་ས་ཚིགས་དེར་མཚོ་སྔོན་ཞིང་ཆེན་ཡ་རྫི་ས་ལར་རང་སྐྱོང་རྫོང་སློབ་གསོ་ཅུའུ་ཡིས། གལ་སྲིད་ཞིབ་བཤེར་མ་བརྒྱུད་པར་རང་གར་སློབ་གྲྭ་གཉེར་ནས་ལོ་རིམ་དང་པོ་གཉིས་པའི་སློབ་ཕྲུག་བསྡུ་ལེན་བྱས་ན། ཁྲིམས་འགལ་སློབ་སྒྲུབ་ལ་གཏོགས་པར་སྣང་་་་་་
གསར་འགྱུར་འདི་བཀླགས་རྗེས་མང་དག་ཅིག་ལ་དངན་པ་དབང་མེད་དུ་འཆོར་རྒྱུར་གོར་མ་ཆག ཕྱོགས་གཅིག་ནས་གཡང་མོ་སྐྱིད་དང་མོའི་ཚབ་ཁྲིད་དགེ་རྒན་གྲོགས་པོ་དག་གིས་ཡུལ་དེའི་ལོ་ན་ཕྲ་བའི་སློབ་ཕྲུག ༢༤ ཡི་ཕྱིར་ཁྱུང་ཉིན་སྡེ་བའི་སློབ་སྒྲུབ་ས་ཚིགས་དཀའ་བ་ཆེན་པོས་བསྲུངས་ཡོད་པ་དང་། ཡང་ཕྱོགས་གཅིག་གནས་ཡུལ་དེའི་སློབ་གསོ་སྡེ་ཁག་གིས་ནན་གྱིས། ཞིབ་བཤེར་མ་བརྒྱུད་པའི་སློབ་གྲྭ་གང་དགར་བཙུགས་ན་ཁྲིམས་འགལ་སློབ་སྒྲུབ་ཏུ་གཏོགས་ཅེས་བརྗོད་པ་རེད།
ལོ་ན་ཕྲ་བའི་ཕྲུ་གུ་འདི་དག་སློབ་མཚམས་འཇོག་པའི་ཉེན་ཁ་ཧ་ཅང་ཆེ་བ་རེད། མཇུག་འབྲས་འདི་འདྲ་བ་ཚབ་ཁྲིད་དགེ་རྒན་གྱི་སྐྱོ་གདུང(གླ་ཕོཊ་དམའ་དྲགས་ནས་མང་པོ་ཞིག་ལ་སྒྲུབ་འདོད་མེད)དང་། ཁྱུང་ཉིན་སྡེ་བའི་ཁྱིམ་བདག་དང་ཕྲུ་གུ་ཚོའི་སྐྱོ་གདུང་ཡིན་ལ། དེ་བས་ཀྱང་གཞི་རིམ་སློབ་གསོའི་སྐྱོ་གདུང་ཡིན་པ་རེད།
དངོས་འབྲེལ་བྱས་ན། གནས་ཚུལ་འདི་འདྲ་བ་ཡོད་པའི་ས་ཁུལ་མི་ཉུང་བ་ཞིག་ཡོད། གཞི་གྲངས་ལྟར་ན། ༢༠༠༠ ལོ་ནས ༢༠༡༠ བར་ལོ་བཅུའི་རིང་ལ་རང་རྒྱལ་གྱི་གྲོང་གསེབ་ཀྱི་སློབ་ཆུང་ཕྱེད་ཀ་ཇེ་ཉུང་དུ་ཕྱིན་པ་སྟེ། མ་གཞིའི་ཁྲི ༥༥ ནས་ཁྲི ༢༦ ཏུ་གྱུར་ཅིང་། ཆ་སྙོམས་ཉིན་རེར་གྲོང་གསེབ་སློབ་ཆུང ༥༦ རེ་མེད་པ་ཆགས་པ་དང་སློབ་འབྲིང་མ་གཞིའི་ཁྲི ༦.༤ ནས་ཁྲི ༥.༥ བར་ཇེ་ཉུང་དུ་ཕྱིན་པ་རེད། གནས་ཚུལ་འདི་སློབ་མ་སློབ་མཚམས་འཇོག་པའི་རྒྱུ་རྐྱེན་གསར་པ་ཞིག་ཀྱང་ཆགས་ཡོད།(༢༠༡༢ ལོའི་ཟླ ༣ པའི་ཚེས ༡༣ གྱི《ལྷོ་ཕྱོགས་ཉིན་ཚཊ》སུ་གསལ) དེའི་མཇུག་འབྲས་ཐད་ཀ་བ་ནི་རྒྱང་རིང་ལུང་ཀྱོག་གི་ཕྲུ་གུ་ཚོ་སློབ་གྲྭ་དང་ཁ་ཐག་རིང་དྲགས་ནས་སློབ་གྲྭར་འགྲོ་སྟབས་མི་བདེ་བཟོས་པ་མ་ཟད། བདེ་འཇགས་ཐད་ཀྱང་གནད་དོན་མང་པོ་བྱུང་།
གནས་ཚུལ་འདི་ལྟ་བུར་དམིགས་ནས། ༢༠༡༢ ལོའི་ཟླ ༩ པར། རྒྱལ་སྲིད་སྤྱི་ཁྱབ་ཁང་གཞུང་ལས་ཐིང་གིས《གྲོང་གསེབ་འོས་འགན་སློབ་གསོའི་སློབ་གྲྭའི་བཀོད་སྟངས་ལེགས་སྒྲིག་གི་བསམ་འཆར》སྤེལ་ཏེ། "གྲོང་གསེབ་འོས་འགན་སློབ་གསོའི་སློབ་གྲྭ་རྨོངས་ཚོད་ཀྱིས་མེད་པའམ་ཟླ་སྒྲིལ་བཟོ་བ་གཏན་འགོག"དང"མེད་པའམ་ཟླ་སྒྲིག་བཟོས་ཟིན་པའི་སློབ་གྲྭའམ་སློབ་སྒྲུབ་ས་ཚིགས་དངོས་འབྲེལ་དགོས་མཁོ་ཆེ་ན་ཡུལ་དེའི་མི་དམངས་སྲིད་གཞུང་གིས་འཆར་འགོད་དང་གོ་རིམ་བཞིན་སློར་གསོ་དགོས""སོར་འཇོག་བྱས་པའམ་སླར་གསོ་བྱས་པའི་གྲོང་སྡེའི་སློབ་གྲྭ་དང་སློབ་སྒྲུབ་ས་ཚིགས་ལ་ཐབས་ཤེས་སྣ་ཚོགས་བཏང་ནས་སློབ་སྒྲུབ་ཆ་རྐྱེན་ཇེ་ལེགས་དང་སློབ་གསོའི་སྤུས་ཀ་མཐོར་འདེགས་ལ་ཤུགས་གང་ཡོད་རྒྱག་དགོས""ལོ་གཉིས་ཀྱི་དུས་ཚོད་ཕྱིན་སོང་། རིམ་པ་དང་ས་ཁུལ་སོ་སོས"ངེས་པར་དགོས་པའི"སློབ་གྲྭའམ་སློབ་སྒྲུབ་ས་ཚིགས་ག་ཚོད་བསྐྱར་གསོ་བྱས་ཡོད་དམ། དེ་འབྲེལ་གཞི་གྲངས་མི་རྙེད་པས་དངོས་ཡོད་གནས་ཚུལ་གང་འདྲ་ཡིན་མིན་རྟོགས་མི་ཐུབ་ནའང་། དཀའ་ཚེགས་ཆེན་པོས"ཁྲིམས་འགལ"སློབ་སྒྲུབ་ས་ཚིགས་སྐྱོང་མཁན་ཚབ་ཁྲིད་དགེ་རྒན་གཡང་མོ་སྐྱིད་ལྟ་བུའི་དཀའ་ངལ་སེལ་ཅི་ཐུབ་བྱ་དགོས། རིམ་པ་སོ་སོའི་སློབ་གསོའི་གཙོ་འགན་སྡེ་ཁག་ཚང་མས་གནད་དོན་ཐག་ལེགས་པོར་གཅོད་རྒྱུ་དང་ཕྲུ་གུ་ཚང་མའི་སློབ་གསོ་མྱོང་དབང་ལ་བརྩི་བཀུར་གྱི་རྣམ་འགྱུར་ཡོད་ཆོག་ཆོག་ཡིན་ལ། དངོས་ཐོག་བདེན་འཚོལ་གྱིས"ངེས་པར་དགོས་པའི"སློབ་གྲྭའམ་སློབ་སྒྲུབ་ས་ཚིགས་བསྐྱར་གསོ་བྱེད་དགོས་ཤིང་། འདི་དགོས་གལ་ཤིན་ཏུ་ཆེའོ། ། (རྩོམ་པ་པོ་སྨྱན་བྱད་དཔྱད་གཏམ་པ་ཡིན)


text:
རྒྱལ་བ་བཀའ་བརྒྱུད་པའི་མདོ་དང་སྔགས་ཀྱི་ལྟ་གྲུབ་མཚོན་ཙམ་བརྗོད་པ་དྭགས་བརྒྱུད་བླ་མ་དགྱེས་པའི་ཞལ་ལུང་ཞེས་བྱ་བ།།
མཁན་པོ་ཚུལ་ཁྲིམས་ཉི་མ།
ན་མོ་གུ་རུ་མཉྫུ་ཤྲཱི་ཡེ། སྟོང་ཉིད་སེང་གེའི་སྒྲ་ཡི་གཏམ་གཅིག་གིས།།ལྟ་ངན་རི་དྭགས་ཚོགས་རྣམས་སྐྲག་མཛད་ཅིང་།། རྨད་བྱུང་ཐར་པའི་ལམ་དུ་འཁྲིད་མཁས་པའི། མཉམ་མེད་ཤཱཀྱ་སེང་གེར་སྙིང་ནས་འདུད།། སྙན་བརྒྱུད་གདམས་པའི་གཡུ་རལ་མཁའ་ལ་བསིགས།། མི་འཇིགས་རྟགས་ཀྱི་ཕྱག་རྒྱའི་མཆེ་སྡེར་གཙིག། ལུང་རྟོགས་ཆོས་ཚུལ་གད་རྒྱང་ཆེར་སྒྲོགས་པའི།། བཀའ་བརྒྱུད་མཁས་གྲུབ་རྒྱ་མཚོར་སྙིང་ནས་འདུད།། མདོ་སྔགས་གཞུང་ལུགས་མཐའ་མེད་གངས་ཅན་མཚོ།། ཇི་བཞིན་གཏིང་དཔོག་ནུས་པར་དཀའ་ན་ཡང་།། དང་པོའི་ལས་ཅན་བདེ་བླག་འཇུག་པའི་ཕྱིར།། ཉུང་ངུའི་ངག་གིས་མཚོན་ཙམ་དབྱེ་བར་བྱ།། ཞེས་མཆོད་པར་བརྗོད་པ་དང་བརྩམ་པར་དམ་བཅའ་བ་སྔོན་དུ་འགྲོ་བའི་ཤིས་ཚིག་གིས་ལམ་ཡངས་པོར་ཕྱེས་ཏེ།
༡༽ རྒྱལ་བ་བཀའ་བརྒྱུད་པའི་ལུགས་ཀྱི་ཟབ་མོ་མདོའི་དབུ་མའི་ལྟ་བ་བཤད་པ་དང་། ཟབ་གསལ་སྔགས་ཀྱི་དབུ་མ་མཚོན་ཙམ་དབྱེ་བའོ།། དང་པོ། སྤྱིར་དབུ་མ་ལ་སྒྲས་བརྗོད་རིགས་ཀྱི་སྒོ་ནས་དབྱེ་ན། བརྗོད་བྱ་དོན་གྱི་དབུ་མ་དང་། རྗོད་བྱེད་ཚིག་གི་དབུ་མ་གཉིས་སུ་ཡོད་ལ། དང་པོ་ལའང་། གཞི་དབུ་མ་བདེན་གཉིས་ཟུང་འཇུག ལམ་དབུ་མ་ཚོགས་གཉིས་ཟུང་འཇུག འབྲས་བུ་དབུ་མ་སྐུ་གཉིས་ཟུང་འཇུག་དང་གསུམ་ལས།
དང་པོ་ནི། ཀུན་རྫོབ་ཏུ་ཆོས་ཐམས་ཅད་རྟེན་འབྲེལ་སྒྱུ་མ་ཙམ་དང་། དོན་དམ་པར་སྤྲོས་མཐའ་ཐམས་ཅད་དང་བྲལ་བ་ཞིག་ལ་གཞི་དབུ་མ་བདེན་གཉིས་ཟུང་འཇུག་ཅེས་བྱ་སྟེ། ཀུན་མཁྱེན་ཆོས་ཀྱི་རྒྱལ་པོ་མི་བསྐྱོད་རྡོ་རྗེས་མཛད་པའི་དྭགས་བརྒྱུད་གྲུབ་པའི་ཤིང་རྟ་ལས། ཆོས་ཐམས་ཅད་ཀུན་རྫོབ་ཏུ་རྒྱུ་རྐྱེན་འདུས་ཙམ་དང་། དེ་ལ་བརྟེན་ནས་བཏགས་ཙམ་གྱི་འབྱུང་བ་ལྟོས་བཞག་གི་མིང་ཐ་སྙད་ཙམ་སྒྲོ་བཏགས་པར་ཟད་ཀྱི། དོན་དམ་པར་རམ་ཡང་དག་པར་ཡོད་མེད་སྐྱེ་འགག་སོགས་ཀྱི་སྤྲོས་མཐའ་གང་ཡང་མི་གནས་ཤིང་། དབུས་ཞེས་པའང་གནས་པ་དང་བྲལ་བ་དེ་ལ་གཞི་དབུ་མ་བདེན་གཉིས་ཟུང་འཇུག་གི་དབུ་མ་ཞེས་བྱ་ལ། ཞེས་གསུངས་སོ།
གཉིས་པ་ལམ་དབུ་མ་ཚོགས་གཉིས་ཟུང་འཇུག་ནི། སྙིང་རྗེ་ཆེན་པོ་རྩོལ་མེད་དུ་སྐྱེས་ཤིང་དེའི་དྲངས་པའི་ཕྱིན་དྲུག་གིས་བསྡུས་པའི་ཚོགས་གཉིས་རྟེན་འབྱུང་སྒྱུ་མ་དང་འདྲ་བར་སློབ་ཅིང་ཉམས་སུ་ལེན་པའི་ཉམས་ལེན་ནི་ལམ་དབུ་མ་ཚོགས་གཉིས་ཟུང་འཇུག་ཅེས་བྱ་སྟེ། དེ་ལྟར་ཡང་། དྭགས་བརྒྱུད་གྲུབ་པའི་ཤིང་རྟ་ལས། བདེན་གཉིས་ཀྱི་རིང་ལུགས་དེ་ལྟར་ཤེས་ནས་ཀུན་རྫོབ་མིང་ཙམ་པའི་ཆོས་སུ་ཁོང་དུ་ཆུད་དེ། ཆོས་ཐམས་ཅད་སྐྱེ་སོགས་བྲལ་བའི་ཕྱིར་འཁྲུལ་བའི་སྒྲོ་སྐུར་དང་བྲལ་བར་རྟོགས་བཞིན་པར་རྟེན་འབྱུང་སྒྱུ་འདྲའི་མ་རྒན་མཐའ་མེད་ལ་རྟེན་འབྱུང་སྒྱུ་འདྲའི་སྙིང་རྗེ་ཆེན་པོ་དང་། དེས་དྲངས་པའི་ཕྱིན་དྲུག་གིས་བསྡུས་པའི་ཚོགས་གཉིས་རྟེན་འབྱུང་སྒྱུ་མ་དང་ནམ་མཁའ་ལྟ་བུ་ལ་སློབ་པར་བྱེད་པ་ནི་ལམ་ཀུན་རྫོབ་དང་དོན་དམ་པའི་བྱང་ཆུབ་ཀྱི་སེམས་ཟུང་དུ་འཇུག་པའི་དབུ་མ་ཞེས་བྱ་ཞིང་། ཞེས་གསུངས་སོ།
གསུམ་པ་འབྲས་བུ་དབུ་མ་སྐུ་གཉིས་ཟུང་འཇུག་ནི། བྱང་ཆུབ་ཀྱི་སེམས་ལ་གསལ་བ་རབ་ཀྱི་མཐར་ཕྱིན་པས་སྒྲིབ་པའི་བག་ཆགས་དང་བཅས་པ་སྤངས་ནས་རང་དོན་དུ་ཆོས་སྐུའི་གོ་འཕང་བརྙེས་ཤིང་། ཀུན་རྫོབ་བྱང་ཆུབ་སེམས་ཀྱི་གོམས་པ་རབ་ཀྱི་མཐར་ཕྱིན་པས་གདུལ་བྱའི་ངོར་གང་ལ་གང་འདུལ་གྱི་སྐུ་གསུང་ཐུགས་ཀྱི་མཛད་པ་བསྐལ་པ་མ་སྟོངས་འཁོར་བ་མ་ཞིག་གི་བར་དུ། གཞན་དོན་འབད་མེད་ལྷུན་གྲུབ་ཏུ་ཆོས་ཀྱི་འཁོར་ལོ་བསྐོར་བ་སོགས་ཀྱི་རང་དོན་ཆོས་སྐུ་དང་གཞན་དོན་གཟུགས་ཀྱི་སྐུའི་མཛད་པ་སྟོན་པའི་སངས་རྒྱས་ནི་སྐུ་གཉིས་ཟུང་འཇུག་ཅེས་བྱ་སྟེ། དེ་ལྟར་ཡང་། དྭགས་བརྒྱུད་གྲུབ་པའི་ཤིང་རྟ་ལས། དེ་ལྟར་བསླབ་པའི་འབྲས་བུ་དོན་དམ་བྱང་ཆུབ་ཀྱི་སེམས་ལ་གསལ་སྣང་རབ་ཀྱི་མཐར་ཕྱིན་པས་སྒྲིབ་གསུམ་མངོན་གྱུར་ས་བོན་གནས་ངན་ལེན་དང་བཅས་པའི་མཚམས་སྦྱོར་བ་བཅད་ཅིང་། སྤྲོས་པ་མཐའ་དག་གིས་དབེན་པར་བྱས་ནས་རང་དོན་ཆོས་ཀྱི་སྐུའི་གོ་འཕང་བརྙེས་པ་ནི་འབྲས་བུ་ཆོས་ཀྱི་སྐུ་དང་གཟུགས་ཀྱི་སྐུ་ཟུང་དུ་འཇུག་པའི་དབུ་མ་ཞེས་བྱའོ།། ཞེས་གསུངས་པའི་ཕྱིར་རོ།།
༣༽ མདོར་ན་དབུ་མ་ཞེས་པ་ནི། སྤྲོས་པའི་མཐའ་ཕྱོགས་རེ་བ་འགོག་པ་ཙམ་ལ་མི་གོ་བར་སྤྲོས་པ་ཐམས་ཅད་བྲལ་བ་ཞིག་ལ་གོ་དགོས་ཏེ། འོད་སྲུང་གི་ལེའུ་ལས། ཡོད་ཅེས་བྱ་བ་ནི་མཐའ་གཅིག་གོ མེད་ཅེས་བྱ་བ་ནི་མཐའ་གཉིས་སོ།། མཐའ་དེ་གཉིས་ཀྱི་དབུས་གང་ཡིན་པ་དེ་ནི་དཔྱད་དུ་མེད་པ། བསྟན་དུ་མེད་པ། རྟེན་མ་ཡིན་པ། སྣང་བ་མེད་པ། རྣམ་པར་རིག་པ་མེད་པ། གནས་མེད་པ་སྟེ། འོད་སྲུང་འདི་ནི་དབུ་མའི་ལམ་ཆོས་རྣམས་ལ་ཡང་དག་པར་སོ་སོར་རྟོག་པ་ཞེས་བྱའོ། །ཞེས་གསུངས་པ་ལྟར། མདོ་སྡུད་པ་ལས་ཀྱང་། གཟུགས་རྣམས་མི་མཐོང་ཚོར་བ་དག་ཀྱང་མི་མཐོང་ཞིང་།། འདུ་ཤེས་མཐོང་བ་མེད་ལ་སེམས་པ་མི་མཐོང་ཞིང་། གང་ལ་རྣམ་པར་ཤེས་དང་སེམས་ཡིད་མཐོང་མེད་པར།། འདི་ནི་ཆོས་མཐོང་ཡིན་ཞེས་དེ་བཞིན་གཤེགས་པས་བསྟན།། མཐོང་བ་དཔེ་གཞན་གྱིས་ནི་བསྙད་པར་ནུས་མ་ཡིན།། ཅེས་དང་། སྤྱོད་འཇུག་ལས། གང་ཚེ་དངོས་དང་དངོས་མེད་པར།། བློ་ཡི་མདུན་ན་མི་གནས་པར།། དེ་ཚེ་རྣམ་པ་གཞན་མེད་པས།། དམིགས་པ་མེད་པར་རབ་ཏུ་ཞི།། ཞེས་དང་། མངོན་རྟོག་རྒྱན་ལས། འདི་ལ་བསལ་བྱ་ཅི་ཡང་མེད།། བཞག་པར་བྱ་བ་ཅི་ཡང་མེད།། ཡང་དག་ཉིད་ལ་ཡང་དག་ལྟ།། ཡང་དག་མཐོང་ན་རྣམ་པར་གྲོལ།། ཅེས་དང་། རྒྱུད་བླ་མ་ལས། ཕྲ་ཕྱིར་ཐོས་པའི་ཡུལ་མིན་ཏེ།། དོན་དམ་ཡིན་ཕྱིར་བསམ་བྱའི་མིན།། ཆོས་ཉིད་ཟབ་ཕྱིར་འཇིག་རྟེན་པའི།། སྒོམ་པ་ལ་སོགས་ཡུལ་མ་ཡིན།། ཅེས་དང་། རྩོད་ཟློག་ལས། གལ་ཏེ་མངོན་སུམ་ལ་སོགས་པའི།། དོན་གྱི་འགའ་ཞིག་དམིགས་ན་ནི།། སྒྲུབ་པའམ་བཟློག་པར་བྱ་ན་དེ།། མེད་ཕྱིར་ང་ལ་ཀླན་ཀ་མེད།། ཅེས་དང་། དགག་བྱ་ཅི་ཡང་མེད་པས་ན།། ང་ནི་ཅི་ཡང་མི་འགོག་གོ། དེ་ཕྱིར་འགོག་པར་བྱེད་དོ་ཞེས།། སྐུར་པ་དེ་ནི་ཁྱེད་ཀྱིས་བཏབ།། ཅེས་གསུངས་པ་ལྟར།
ཀུན་མཁྱེན་མི་བསྐྱོད་རྡོ་རྗེས་ཀྱང་། དོན་དམ་བདེན་པ་རྟོགས་པ་ལ་གཟུགས་ནས་རྣམ་མཁྱེན་གྱི་བར་གྱི་ཆོས་འདི་དག་ཐམས་ཅད་ཡོད་པ་དང་མེད་པ་དང་རྟག་པ་དང་ཆད་པ་དང་ཤེས་པ་དང་ཤེས་བྱ་དང་གཅིག་དང་ཐ་དད་ལ་སོགས་པ་སྤྲོས་པའི་མཚན་མ་ཐམས་ཅད་དང་གདོད་ནས་བྲལ་བ་ལ། འཕགས་ཆེན་རྣམས་ཀྱི་མཉམ་བཞག་རྣམ་པར་མི་རྟོག་པའི་ཡེ་ཤེས་ཀྱི་སྤྲོས་པ་དང་མཚན་མ་ཐམས་ཅད་འགའ་ཡང་མཐོང་བ་མེད་པའི་ཚུལ་དུ་སོ་སོ་རང་གིས་རིག་པའི་ཡེ་ཤེས་ཀྱིས་གཟིགས་པ་ལ་ནི་གཟུགས་ནས་རྣམ་མཁྱེན་གྱི་བར་གྱི་དོན་དམ་པའི་བདེན་པ་དང་། དེ་བཞིན་ཉིད་ཅེས་ཐ་སྙད་བཏགས་པར་ཟད་ཀྱི། འཕགས་པའི་མཉམ་བཞག་ལ་མ་ལྟོས་པའམ། དེ་ལས་ཐ་དད་པའི་དོན་དུ་གྲུབ་པ་ནི་མ་ཡིན་ཅིང་། དོན་དམ་པའི་བདེན་པ་ལས་ཐ་དད་པའི་འཕགས་པའི་མཉམ་བཞག་ཀྱང་ཡོད་པ་མ་ཡིན་ནོ།། ཞེས་གསུངས་སོ།།
འོ་ན། ཐ་སྙད་པའི་ཚད་མས་གནོད་པར་མི་འགྱུར་རམ་ཞེ་ན་མི་འགྱུར་ཏེ། དཔལ་ལྡན་ཟླ་བས། གལ་ཏེ་འཇིག་རྟེན་ཚད་མ་ཡིན་ན་ནི།། འཇིག་རྟེན་དེ་ཉིད་མཐོང་བས་འཕགས་གཞན་གྱིས།། ཅི་དགོས་འཕགས་པའི་ལམ་གྱིས་ཅི་ཞིག་བྱ།། བླུན་པོ་ཚད་མར་རིགས་པའང་མ་ཡིན་ནོ།། རྣམ་ཀུན་འཇིག་རྟེན་ཚད་མིན་དེ་ཡི་ཕྱིར།། དེ་ཉིད་སྐབས་སུ་འཇིག་རྟེན་གནོད་པ་མེད།། ཅེས་གསུངས་པ་ལྟར་གྲུབ་པའི་ཕྱིར་རོ།།
དེས་ན་ཐལ་འགྱུར་བ་ལ་རང་ལུགས་ལ་བསྒྲུབ་བྱ་སྒྲུབ་བྱེད་ཀྱི་རྣམ་བཞག་མེད་ཅིང་ཁས་ཀྱང་ཅི་ཡང་མི་ལེན་པའི་གནད་འགག་གང་ལ་ཐུག་ཅེ་ན། ཐལ་འགྱུར་བ་ལ་ཁས་ལེན་ཡོད་མེད་འཕགས་པའི་མཉམ་བཞག་གིས་གཟིགས་ཚུལ་ཁོ་ནར་ལྟོས་ནས་བཞག་གིས་གཞན་འཇིག་རྟེན་གྱིས་མཐོང་ཚུལ་ཚད་མ་མི་བྱེད་པའི་ཕྱིར། འཕགས་པའི་མཉམ་བཞག་གིས་གཟིགས་པ་ལ་ནི་ཀུན་རྫོབ་ཀྱི་ཆོས་རྡུལ་ཙམ་མ་དམིགས་པའི་ཕྱིར་རོ།། འོ་ན། འཕགས་པའི་མཉམ་བཞག་ཡེ་ཤེས་ཀྱིས་ཆོས་ཉིད་མ་རྟོགས་སམ་ཞེ་ན། མཉམ་བཞག་ཡེ་ཤེས་ཀྱིས་ཆོས་ཉིད་གཟིགས་ཞེས་པའི་གཞན་ངོར་ཐ་སྙད་ཙམ་བྱེད་ཀྱིས། དོན་ལ་རྟོགས་མ་རྟོགས་གི་ཐ་སྙད་མེད་དེ། གཟིགས་བྱ་གཟིགས་བྱེད་དང་བྲལ་བའི་སྤྲོས་བྲལ་ཡིན་པའི་ཕྱིར་རོ།། དེ་ལྟར་ཡིན་པ་གང་ལས་ཤེས་ཞེ་ན། དྭགས་བརྒྱུད་གྲུབ་པའི་ཤིང་རྟ་ལས། འཕགས་པའི་མཉམ་བཞག་ལ་རྣམ་པར་རྟོག་པ་གང་ཡང་མི་མངའ་བས་དབུ་མ་པས་ཕྱོགས་གང་ཡང་ཁས་བླངས་པ་མེད་པའི་ཕྱིར། གང་རུང་ཞིག་ཁས་བླངས་ཤིང་མངོན་ཞེན་ཡོད་ན་ནི་དབུ་མ་པར་མི་འགྱུར་གྱི། ཕྱོགས་སུ་ལྷུང་བ་དང་མཐར་ལྷུང་བ་ཉིད་དུ་འགྱུར་རོ།། འོན་ཏེ་དོན་དམ་པར་མེད་ཀྱང་ཐ་སྙད་དུ་ཡོད་དོ་ཞེ་ན། འདི་ལ་ནི་གོང་དུ་ཐ་སྙད་དུ་སྐྱེ་བ་དཔྱོད་པའི་སྐབས་སུ་བསྟན་ཟིན་ཅིང་། དབུ་མ་པས་ནི་ཐ་སྙད་དུའང་ཆོས་ཐམས་ཅད་རྟེན་འབྲེལ་ཙམ་དང་། སྟོང་ཉིད་ནི་ཐ་སྙད་དུའང་སྤྲོས་པ་དང་ཕྱོགས་སུ་འཛིན་པ་ཐམས་ཅད་དང་བྲལ་བར་བྱེད་པ་ཡིན་གྱི། ཕྱོགས་འཛིན་འགའ་ཞིག་འཕེལ་བར་བྱེད་པ་ནི་མ་ཡིན་ཏེ། ཕྱོགས་འགའ་ཞིག་དང་མ་བྲལ་ཞིང་འཕེལ་བར་བྱེད་ན་དབུ་མའི་ལམ་དུ་མི་རུང་ལ། དབུ་མའི་ལམ་མ་ཡིན་ན་སྤྲོས་པ་ཐམས་ཅད་ཞི་བར་བྱེད་པ་མི་འཐད་པའི་ཕྱིར། ཞེས་གསུངས་པའི་ཕྱིར་རོ།།
འོན་ཀྱང་གཞན་གྱི་བཏགས་པ་སེལ་བའི་ཆེད་དུ་གཞན་འཇིག་རྟེན་པའི་ངོར་གཟུགས་ནས་རྣམ་མཁྱེན་གྱི་བར་གྱི་ཆོས་ཐམས་ཅད་ཁས་ལེན་པའི་ཕྱིར་ཏེ། དཔལ་ལྡན་ཟླ་བས། བུམ་སོགས་འདི་དག་དེ་ཉིད་དུ་མེད་ཅིང་།། འཇིག་རྟེན་རབ་ཏུ་གྲགས་པའི་ཡོད་དེ་བཞིན།། དེ་བཞིན་དངོས་པོ་ཐམས་ཅད་འགྱུར་བས་ན།། མོ་ཤམ་བུ་དང་མཚུངས་པར་ཐལ་མི་འགྱུར།། ཞེས་གསུངས་པ་ལྟར་དོན་ལ་གནས་པའི་ཕྱིར་དང་། དྭགས་བརྒྱུད་གྲུབ་པའི་ཤིང་རྟ་ལས། དེ་ན་མ་དཔྱད་པ་ན་འཇིག་རྟེན་པས་མཐོང་བ་འདི་ཡོད་ན་འདི་འབྱུང་ཞེས་པ་ཙམ་ཞིག་གཞན་གྱི་རྗེས་བརྗོད་དུ་བྱ་བ་འཐད་དེ། དེའི་བླང་དོར་ལ་བརྟེན་ནས་དེ་ཉིད་ལ་འཇུག་དགོས་པའི་ཕྱིར། ཇི་སྐད་དུ། ཇི་ལྟར་ཀླ་ཀློ་སྐད་གཞན་གྱིས།། བཟུང་བར་མི་ནུས་དེ་བཞིན་དུ།། འཇིག་རྟེན་པ་ཡིས་མ་རྟོགས་པར།། འཇིག་རྟེན་གཟུང་(བཟུང་)བར་ནུས་མ་ཡིན།། ཅེས་དང་། བསྟན་བཅོས་ལས། ཐ་སྙད་ལ་ནི་མ་བརྟེན་པར།། དམ་པའི་དོན་ནི་བསྟན་མི་ནུས།། དམ་པའི་དོན་ནི་མ་རྟོགས་པར།། མྱ་ངན་འདས་པ་ཐོབ་མི་འགྱུར།། ཅེས་གསུངས་སོ།།
འོ་ན། འཇིག་རྟེན་པའི་ངོར་ཆོས་ཐམས་ཅད་ཁས་ལེན་ན་འཇིག་རྟེན་པ་ཞེས་པ་དེ་ཅི་འདྲ་ཞིག་ལ་འཇོག་གམ་སྙམ་ན། དཔལ་ལྡན་ཟླ་བས། གནོད་པ་མེད་པའི་དབང་པོ་དྲུག་རྣམས་ཀྱིས།། བཟུང་བ་གང་ཞིག་འཇིག་རྟེན་གྱིས་རྟོགས་ཏེ།། འཇིག་རྟེན་ཉིད་ལས་བདེན་ཡིན་ལྷག་མ་ནི།། འཇིག་རྟེན་ཉིད་ལས་ལོག་པ་རྣམ་པར་བཞག། ཅེས་གསུངས་པ་ལྟར་གཉིས་སྣང་ཡོད་པའི་སོ་སོ་སྐྱེ་བོ་ནས་འཕགས་པ་རྗེས་ཐོབ་པ་ཐམས་ཅད་ལ་འཇོག་དགོས་ཏེ། དེེ་ལྟར་ཡང་། ཀུན་མཁྱེན་མི་བསྐྱོད་རྡོ་རྗེས། འཇིག་རྟེན་པ་ཞེས་པ་ནི་འདིར་དོར་མ་གྱོན་པའི་ཀླ་ཀློ་མི་ཁོམ་པའི་གནས་སུ་སྐྱེས་པ་ལྟ་བུ་ཞིག་ལ་ངེས་པར་མི་བཟུང་གི སྒྲིབ་གཉིས་དབང་གིས་འཇིག་རྟེན་ཀུན་རྫོབ་པའི་གཟུང་འཛིན་གཉིས་སུ་རྟོག་པ་དང་། དེར་སྣང་བ་ཅན་ཐམས་ཅད་ཀྱིས་ཚུལ་དེ་ལ་བརྟེན་པའི་སྨྲ་བསམ་བརྗོད་པར་བྱེད་པ་ཐམས་ཅད་ལ་འཇིག་རྟེན་པ་ཞེས་བཟུང་སྟེ། དེ་ལ་འཇིག་རྟེན་ཀུན་རྫོབ་ཀྱི་སར་འཇིག་རྟེན་རང་དང་བསྟན་བཅོས་གཉིས་ཀར་སྔར་གྲགས་དང་གྲགས་རུང་ཐམས་ཅད་ཀྱི་ཐ་སྙད་ལ་འཇིག་རྟེན་ཀུན་རྫོབ་ཀྱི་ཐ་སྙད་ཅེས་རྗོད་པར་བྱེད་པའི་ཕྱིར་རོ།། རྒྱལ་སྲས་ཞི་བ་ལྷས། དེ་ལ་འཇིག་རྟེན་རྣམ་གཉིས་མཐོང་།། རྣལ་འབྱོར་པ་དང་ཕལ་པའོ།། རྣལ་འབྱོར་འཇིག་རྟེན་གྱིས་གནོད་ཅིང་།། རྣལ་འབྱོར་པའང་བློ་ཁྱད་ཀྱིས།། གོང་མ་གོང་མ་རྣམས་ཀྱིས་གནོད།། ཅེས་འབྱུང་ལ། དེས་ན་ནམ་ཞིག་རྫོགས་པའི་སངས་རྒྱས་ཀྱི་གོ་འཕང་གྲུབ་པ་ན། གདུལ་བྱ་གཞན་ངོར་སྔོན་གྱི་ཚོགས་དང་སྨོན་ལམ་གྱི་མཐུས་སྐུ་དང་ཡེ་ཤེས་ཀྱི་ཀུན་རྫོབ་ཀྱི་རྟེན་འབྲེལ་འཆར་ཡང་སངས་རྒྱས་རང་ངོར་འཇིག་རྟེན་ཀུན་རྫོབ་པ་མཐའ་དག་གི་སྤྲོས་དམིགས་ཐམས་ཅད་ཉེ་བར་ཞི་བ་ཉིད་དུ་འགྱུར་ཞེས་པ་འདི་ནི་ཐལ་འགྱུར་བ་དག་གི་ལེགས་བཤད་ཀྱི་སྲོག་ཟུང་ཆེན་པོའོ།། ཞེས་ཇི་སྐད་གསུངས་པ་ལྟར་འདོད་དོ།།
མདོར་ན། མ་བརྟགས་མ་དཔྱད་པ་དང་ཅུང་ཟད་དཔྱད་པའི་ཐ་སྙད་པའི་ཚད་མས་རྙེད་དོན་ཐམས་ཅད་འཇིག་རྟེན་གྱི་ངོར་ཡོད་ལ། དེ་དག་ཐམས་ཅད་ལ་ཀུན་རྫོབ་ཅེས་བྱའོ།། ཤིན་ཏུ་ལེགས་པར་དཔྱད་པ་དང་། འཕགས་པའི་མཉམ་བཞག་གི་རྙེད་དོན་གྱི་ཆོས་ཉིད་ལ་དོན་དམ་བདེན་པ་ཞེས་འདོད་དོ།། དེ་ལྟར་ཡང་། དྭགས་བརྒྱུད་གྲུབ་པའི་ཤིང་རྟ་ལས། དེ་ལ་མ་དཔྱད་པ་དང་ཅུང་ཟད་དཔྱད་པའི་བློ་ངོར་རྙེད་པའི་ཆོས་ལ་ནི་ཀུན་རྫོབ་ཅེས་བྱ་ལ། ཤིན་ཏུ་ལེགས་པར་དཔྱད་པ་དང་། འཕགས་པའི་མཉམ་བཞག་གིས་རྙེད་པ་ལ་ནི་དོན་དམ་ཅེས་བྱའོ།། དེས་ན་དངོས་པོ་བུམ་པ་ལྟ་བུ་གཅིག་ལའང་བྱིས་པ་རྣམས་ཀྱིས་ནི་ངོ་བོ་ཉིད་དང་། ཁྱད་པར་དུ་སྒྲོ་བཏགས་རྒྱུ་མཐའ་ཡས་པ་ཞིག་རྙེད་པས་ཀུན་རྫོབ་དང་། འཕགས་པ་རྣམས་ཀྱིས་དེ་དག་ཐམས་ཅད་གང་དུ་ཡང་མ་གཟིགས་པས་འགའ་ཡང་མཐོང་མེད་ཀྱི་ཚུལ་དུ་མཐོང་བ་དེ་ལ་དོན་དམ་མཐོང་ཞེས་ཐ་སྙད་བྱས་པས་བདེན་པ་གཉིས་པོ་དེ་དོན་ལ་ཐ་དད་མ་ཡིན་གྱི། འཁྲུལ་བ་དང་མ་འཁྲུལ་བའི་བློ་ལ་ལྟོས་ཏེ་སོ་སོར་དབྱེ་བ་བྱས་པ་ཙམ་མོ།།
༣༽ དགག་བྱ་དང་འགོག་བྱེད་ཀྱི་རིགས་པ་མཚན་གཞི་ཙམ་ཞིག་ཞུ་བར། དགག་བྱ་ནི་རྟོག་པའི་ཞེན་འཛིན་གྱི་འཛིན་སྟངས་ཡུལ་ཐམས་ཅད་ལ་དགག་བྱར་བཞག་པ་དང་། འགོག་བྱེད་ཀྱི་རིགས་པ་ནི་འགལ་བ་བརྗོད་པའི་ཐལ་འགྱུར་སོགས་བཞི་ལ་འཇོག་གོ། དང་པོ་གྲུབ་ཏེ། དབུ་མ་ཤེས་རབ་ལ་འཇུག་པ་ལས། དགག་སྒྲུབ་གཉིས་པོ་དགག་འབའ་ཞིག། དངོས་ལ་དགག་སྒྲུབ་གང་ཡང་མེད།། ཅེས་གསུངས་པ་དང་། ཟླ་བའི་རིགས་པ་དྲུག་ཅུ་པའི་འགྲེལ་བར། ཅི་སྐྱེ་བ་ངོ་བོ་ཉིད་མེད་ཀྱང་སླ་ཡི་ཐ་སྙད་དུ་གཟུགས་སྐྱེས་སོ་ཚོར་བ་སྐྱེས་སོ་བྱ་བ་ནི་ཀྱེ་མ་ལམ་དུ་སོང་བར་གདོན་མི་གཟའ་འོ།། ཞེས་གསུངས་སོ།། ཞར་བྱུང་དུ་བདེན་འཛིན་ངོས་འཛིན་པ་ལའང་། ཀུན་མཁྱེན་མི་བསྐྱོད་རྡོ་རྗེས། ཡང་སེམས་ཅན་ཐམས་ཅད་ཀྱི་རྒྱུད་ལ་ཡོད་པའི་བདེན་འཛིན་ལྷན་སྐྱེས་ཀ་བ་ཀ་བར་བདེན་པར་ཞེན་པ་དང་། བུམ་པ་བུམ་པར་བདེན་པར་ཞེན་པའི་བདེན་སྣང་ཞེན་འཛིན་བཅས་པའི་འཁྲུལ་བ་འདིས་སེམས་ཅན་ཐམས་ཅད་འཁྲུལ་བར་བྱས་སོ་ཞེས་སངས་རྒྱས་དང་དཔལ་མགོན་ཀླུ་སྒྲུབ་སོགས་ཀྱིས་གསུངས་ལ། ཞེས་གསུངས་པའི་ཕྱིར་རོ།། གཉིས་པ་གྲུབ་སྟེ། ཀུན་མཁྱེན་མི་བསྐྱོད་རྡོ་རྗེས། དངོས་སྨྲ་བ་ལ་མེད་པའི་དགག་སྒྲུབ་ཀྱི་རྣམ་བཞག་ཁྱད་པར་ཅན་ཐལ་འགྱུར་བ་ཉིད་ལ་ཡོད་པ་ཡིན་ཏེ། གཞན་ལ་གྲགས་ཀྱི་རྗེས་དཔག འགལ་བ་བརྗོད་པའི་ཐལ་འགྱུར། རྒྱུ་མཚན་མཚུངས་པའི་མགོ་སྙོམས། སྒྲུབ་བྱེད་བསྒྲུབ་བྱ་དང་མཚུངས་པའི་མ་གྲུབ་པ། རང་རྒྱུད་ཀྱི་དམ་བཅའ་མེད་པའོ།། ཞེས་གསུངས་པའི་ཕྱིར་རོ།།
ཞར་བྱུང་དུ་ཐལ་འགྱུར་བ་དང་རང་རྒྱུད་པའི་ཁྱད་པར་ཅུང་ཟད་འགོད་ན། ཀུན་མཁྱེན་མི་བསྐྱོད་རྡོ་རྗེས། དེས་ན་བདེན་པ་གཉིས་ལས་བརྩམས་པའི་རང་ལུགས་ལ་བསྒྲུབ་བྱ་སྒྲུབ་བྱེད་ཀྱི་རྣམ་བཞག་མེད་ཀྱང་། གཞན་གྱི་བཏགས་པ་སེལ་བའི་ཆེད་ཀྱི་དགག་སྒྲུབ་འཇིག་རྟེན་དང་རྗེས་མཐུན་དུ་བརྗོད་པ་ནི་ཐལ་འགྱུར་བའི་ལུགས་ཡིན་ལ། དོན་དམ་བདེན་པ་ལས་བརྩམས་པའི་རང་ལུགས་ལ་བསྒྲུབ་བྱ་སྒྲུབ་བྱེད་མེད་ཀྱང་ཀུན་རྫོབ་ལས་བརྩམས་ནས་དེ་ཉིད་འཚོལ་བྱེད་ཀྱི་བསྒྲུབ་བྱ་སྒྲུབ་བྱེད་ཀྱི་རྣམ་བཞག་འཐད་ལྡན་གྱིས་གཞན་གྱི་བཏགས་པ་སེལ་བའི་དགག་སྒྲུབ་ཁྱད་པར་ཅན་བརྗོད་པ་ནི་རང་རྒྱུད་པའི་ལུགས་སོ་ཞེས་སྲོག་གནད་དུ་གདམས་པའོ།། ཞེས་གསུངས་སོ།།
༤༽གཉིས་པ་བརྗོད་བྱེད་ཚིག་གི་དབུ་མ་ལ། བཀའ་དང་བསྟན་བཅོས་གཉིས་སུ་ཡོད་ཅིང་བཀའ་ནི་ཡུམ་རྒྱས་འབྲིང་བསྡུས་གསུམ་ལྟ་བུ་དང་། བསྟན་བཅོས་ནི་དབུ་མ་རྩ་བ་ཤེས་རབ་ལྟ་བུ་ལ་འཇོག་གོ། དེ་ལྟར་ཡང་། ཀུན་མཁྱེན་མི་བསྐྱོད་རྡོ་རྗེས་མཛད་པའི་དྭགས་བརྒྱུད་གྲུབ་པའི་ཤིང་རྟ་ལས། བདེ་བར་གཤེགས་པ་ཉིད་ཀྱིས་ཤེས་བྱ་བདེན་པ་གཉིས་ཀྱི་གནས་ལུགས་གསལ་བར་གཞན་ལ་བསྟན་ནས་བླང་དོར་འཁྲུལ་བ་མེད་པར་སྟོན་བྱེད་བརྡར་གྱུར་གྱི་གསུང་རབ་གདུལ་བྱའི་སྐལ་བ་དང་འཚམས་པར་བསྟན་པ་དག་ཡིན་ལ། གཞི་ལམ་འབྲས་བུའི་བདེན་གཉིས་ཀྱི་ཚུལ་ལ་རང་གཞན་གྱི་སྡེ་བ་དག་གིས་སྒྲོ་སྐུར་དུ་གང་བྱས་པ་དེ་ལུང་རིགས་ཀྱིས་ཚར་བཅད་ནས་དངོས་དོན་དེ་ཁོ་ནར་ལྟར་འཆད་པ་སློབ་དཔོན་ཆེན་པོ་ཀླུ་སྒྲུབ་ཡབ་སྲས་ཀྱི་བསྟན་བཅོས་དབུ་མ་རྩ་བ་སོགས་ལས་བླ་ལྷག་ཏུ་རྗོད་བྱེད་དབུ་མའི་བསྟན་བཅོས་སུ་གྲགས་སོ།། ཞེས་གསུངས་པ་ལྟར་དོན་ལ་གནས་པའི་ཕྱིར་རོ།།
༥༽ གཉིས་པ་ཟབ་གསལ་སྔགས་ཀྱི་དབུ་མ་བཤད་པ་ལ། བཀའ་བརྒྱུད་རིན་པོ་ཆེ་འདི་ནི་རྡོ་རྗེ་འཆང་ནས་རྒྱ་གར་གྱི་གྲུབ་ཆེན་དུ་མ་དང་། ཁྱད་པར་ཏེ་ལོ་པ་དང་། ནཱ་རོ་པ། མངའ་བདག་མཻ་ཏྲི་པ་སོགས་ལས་སྒྲ་བསྒྱུར་གྱི་རྒྱལ་པོ་མར་པ་ལོ་ཙཱས་བཀའ་བབ་བཞིའི་གདམས་ངག་རྣམས་ཉམས་སུ་བླངས་ཏེ་མཁས་གྲུབ་ནམ་མཁའི་སྐར་ཚོགས་ལྟར་བྱོན། དེ་ཐམས་ཅད་ཀྱང་ཕྱག་རྒྱ་ཆེན་པོའི་ཉམས་ལེན་བྱས་ཏེ་གྲུབ་པ་ཐོབ་པ་ཤ་སྟག་ཡིན་ནོ།། ཕྱག་རྒྱ་ཆེན་པོ་ལའང་ཟབ་མོ་མདོའི་དབུ་མ་རྩལ་དུ་བཏོན་ནས་ཉམས་སུ་ལེན་ཚུལ་དང་། ཟབ་གསལ་སྔགས་ཀྱི་དབུ་མ་རྩལ་དུ་བཏོན་ནས་ཉམས་སུ་ལེན་ཚུལ་གཉིས་སུ་ཡོད་དེ། དེ་ལྟར་ཡིན་པའང་། དྭགས་བརྒྱུད་གྲུབ་པའི་ཤིང་རྟ་ལས། དང་པོ་གཉིས་ཀྱི་བཀའ་སྲོལ་ནི། རྗེ་མར་མི་ལྟ་བུ་ལ་གཉིས་ཀ་ཚང་བར་བཞུགས་ཤིང་ཉམས་ལེན་དུ་མཛད་ལ། བཀའ་སྲོལ་བར་པ་འདི་ནི་ལྷག་པར་རྗེ་སྒམ་པོ་ཉིད་ཀྱི་རྩལ་དུ་བཏོན་ཏེ་ཐུགས་ཉམས་སུ་བཞེས་པ་སྐད་དུ་མཛད་ནས་དེའི་བཀའ་རྒྱ་ཆེར་སྤེལ་བ་ཡིན་ཏེ། དེའང་ཆོས་རྗེ་འདི་ལ་བདེ་བར་གཤེགས་པ་ཉིད་ཀྱིས་ཏེང་ངེ་འཛིན་རྒྱལ་པོའི་མདོ་ནས་ཏིང་ངེ་རྒྱལ་པོའི་མདོའི་དོན་གྱི་དབུ་མ་རྒྱས་བྱེད་དུ་ཆེས་བསྔགས་པའི་ཕྱིར་དབུ་མའི་ཆོས་ཚུལ་འདི་ལ་མཚན་གསང་སྔགས་བླ་མེད་ནས་འབྱུང་བའི་བདེ་སྟོང་གི་ཡེ་ཤེས་ལ་ཕྱག་ཆེན་དུ་གྲགས་པའི་ཕྱག་ཆེན་དེའི་མིང་དུ་འདོགས་པར་མཛད་པ་དང་། འདི་དབུ་མའི་ལྟ་བ་རྒྱུད་ལ་སྐྱེས་ན་ཐ་མལ་གྱི་ཤེས་པ་མངོན་དུ་མཛད་ཅེས་པ་དང་། ཆོས་སྐུ་མངོན་སུམ་བྱས་ཞེས་སོགས་གསུངས་སོ།
༦༽ གཉིས་པ་ཟབ་གསལ་སྔགས་ལུགས་ཀྱི་ཕྱག་རྒྱ་ཆེན་མོ་ནི། དཀྱིལ་འཁོར་དུ་ཞུགས་ནས་སྐུ་གསུང་ཐུགས་ཡེ་ཤེས་ཀྱི་བདག་ཉིད་ཀྱི་བདེ་སྟོང་དབྱེར་མེད་ཀྱི་དབང་བཞི་བླང་བ་དང་བསྐུར་བར་མ་བྱས་ན་མི་འབྱུང་ཞིང་། མཐའ་ཀླས་པའི་ཕ་རོལ་དུ་ཕྱིན་པར་མ་བྱས་པར་སྔགས་ལུགས་ཀྱི་འོད་གསལ་དང་། དེ་མངོན་དུ་བྱས་ནས་མི་སློབ་པའི་ཟུང་འཇུག་འགྲུབ་མི་སྲིད་དོ།། དེས་ན་འོད་གསལ་གསང་སྔགས་ཀྱི་ཕྱག་རྒྱ་ཆེན་པོ་ནི། རྩ་ཐིག་རླུང་གསུམ་གནད་དུ་བསྣུན་པ་ལ་བརྟེན་ནས་བྱུང་བའི་སྟོང་པ་ཉིད་དང་དབྱེར་མེད་པའི་རང་བྱུང་གི་ཡེ་ཤེས་སྐྱེ་དགོས་སོ།།
དེ་ལྟར་ཡང་། དགོངས་གཅིག་ཀར་ཊཱིཀ་ཆེན་མོ་ལས། བླ་ན་མེད་པའི་ངེས་དོན་མཐར་ཐུག་པའི་རྒྱུད་སྡེ་ནས་འབྱུང་བའི་རྫོགས་རིམ་མཐར་ཐུག་ཕྱག་རྒྱ་ཆེན་པོའི་ཡེ་ཤེས་ནི་རྟོག་སྒོམ་ལས་འབྱུང་བ་རྒྱ་ཆེར་བཀག་པའང་ཚུལ་འདི་ལ་དགོངས་པ་ཡིན་ལ། ཕྱག་རྒྱ་ཆེན་པོའི་དོ་ཧ་རྡོ་རྗེའི་གླུ་ཞེས་པ་རྣམས་སུ་ཡང་། རྟོག་མེད་ཀྱི་ཡེ་ཤེས་འདི་ཉིད་ཀྱིས་བདེ་གཤེགས་སྙིང་པོའི་བདེན་གཉིས་ཀྱི་གནས་ལུགས་ལ་སྒྲོ་སྐུར་དང་བྲལ་བར་མ་བཅོས་པར་ཇི་ལྟར་མཐོང་བའི་དོན་དེ་ཉིད་སྟོན་པར་བྱེད་ལ། དེ་ལྟར་སྟོན་པའི་མཆོག་གི་དངོས་གྲུབ་ཐོབ་པའི་གྲུབ་གླུ་ལ་དོ་ཧ་རྡོ་རྗེའི་གླུ་ཞེས་འདོགས་ལ་འདོགས་ཆོས་དེ་ལྟར་བརྗོད་པར་མེད་པར་བོད་འདིར་དོ་ཧ་གྲགས་པའི་གླུ་མང་པོ་བྱུང་བ་ནི་དོ་ཧའི་ཆོས་ཀྱི་ཚུལ་ལ་བློ་ཁ་ཅུང་ཟད་ཀྱང་མ་ཕྱོགས་པ་ཡིན་པ་ཡིན་ལ། དེས་ན་རྡོ་རྗེ་ཐེག་པའི་གསུང་རབ་གྲུབ་མཆོག་གིས་བཀྲལ་བའི་ཕྱག་རྒྱ་ཆེན་པོའི་སྒོམ་བྱུང་མི་རྟོག་པའི་ཡེ་ཤེས་སྐྱེད་ཚུལ་གྱི་རྣམ་བཞག་འདི་ལྟ་བུ་ཁོང་དུ་མ་ཆུད་པར་གངས་ཅན་དུ་བྱུང་བའི་རྡོ་རྗེ་འཆང་ཆེན་པོར་ཞལ་གྱི་བཞེས་པ་མང་པོས། གསང་སྔགས་བླ་ན་མེད་པར་མི་རྟོག་ཡེ་ཤེས་ཤེས་ཀྱི་རྒྱུར་རྟོགས་རྒྱུར་རྟོག་སྒོམ་ཡེ་ནས་བཀག་ཅེས་པ་དང་། ཁ་ཅིག་གིས་ཕྱག་རྒྱ་ཆེན་མོ་མི་རྟོག་ཡེ་ཤེས་དེ་ཉིད་ཀྱང་རྟོག་པའོ་ཞེས་གྱ་ཚོམ་དུ་སྨྲ་བ་དུ་མ་བྱུང་སྟེ། དེ་དག་གིས་ནི་རྡོ་རྗེ་འཆང་ཆེན་པོའི་གསང་བའི་བཀའ་མདུད་ཟབ་མོ་ཕྱོགས་ཙམ་ཡང་མ་ཁྲོལ་བར་སྨྲས་པར་ཟད་དེ། རྟོག་སྒོམ་གསང་སྔགས་ཀྱི་མི་རྟོག་ཡེ་ཤེས་ཀྱི་རྒྱུ་ཙམ་ཡང་མི་རུང་ན་ལས་དང་པོ་བའི་སྨོན་པ་སེམས་བསྐྱེད་རྟོག་བཅས་སུ་བསྐྱེད་པ་ཡང་དེའི་རྒྱུར་མི་འགྱུར་བར་ཐལ་བ་དང་། མི་རྟོག་པར་རྟོག་པར་སྨྲ་ན་རྟོག་མི་རྟོག་གི་ཁྱད་པར་ཅུང་ཟད་ཀྱང་མེད་པར་འགྱུར་བས་གང་ལའང་ཡིད་བརྟན་མེད་པར་ཐལ་བ་ཉིད་ཀྱི་ཕྱིར་རོ།། ཞེས་སོགས་དང་། ཡང་རྟོགས་ཐབས་ཀྱི་བླ་མ་དམ་པའི་ལུགས་དེ་གང་ཞེ་ན། མིག་མི་འཛུམ་ནས་རོ་རྐྱང་གི་རྩ་ཐིག་རླུང་གསུམ་གཅུན་པའི་ལུས་གནད། མི་བསམ་པ་སོགས་སེམས་གནད། རླུང་འགོག་པ་རླུང་གནད་དོ།། བྱེད་པ་བཅིང་བ་དང་ལམ་དེ་འདོམས་པ་པོའི་བླ་མ་མཉེས་པར་བྱེད་པའི་བསོད་ནམས་ཀྱི་མཐུ་ལས་བདེ་གཤེགས་སྙིང་པོར་གྱུར་པའི་ཡུལ་རྣམ་པ་ཐམས་ཅད་པའི་སྟོང་པའི་གཟུགས་བརྙན་དང་། ཡུལ་ཅན་དེ་འཛིན་པའི་ཤེས་པ་བདེ་བ་ཆེན་པོའི་ཡེ་ཤེས་ཕྱག་རྒྱ་ཆེན་པོ་གཉུག་མ་སྒྲིབ་བྲལ་མ་བཅོས་པ་ཐ་མལ་ཤེས་པ་རང་བབས་རྗེན་པ་མཉུག་མ་དེ་འཆར་བ་ཡིན་ནོ།། ཞེས་སོགས་གསུངས་པའི་ཕྱིར་རོ།།
འོ་ན་ཡུལ་ཅན་འོད་གསལ་བའི་ཡེ་ཤེས་ཞིག་ལ་དོན་དམ་བདེན་པ་འཇོག་གམ་ཞེ་ན། དེ་ནི་མ་ཡིན་ཏེ། དོན་དམ་བདེན་པ་ནི་ཡུལ་གྱི་འོད་གསལ་ཉིད་ལ་འཇོག་དགོས་པའི་ཕྱིར་ཏེ། དགོངས་གཅིག་ཀར་ཊཱིཀ་ཆེན་མོ་ལས། སེམས་འགྲེལ་སྐོར་གསུམ་ལ་སོགས་པར། ཡུལ་རྣམ་ཀུན་མཆོག་ལྡན་གྱི་སྟོང་ཉིད་ཀུན་རྫོབ་བདེན་པ་དང་། ཡུལ་ཅན་བདེ་ཆེན་གྱི་ཡེ་ཤེས་དོན་དམ་བདེན་པར་གསུངས་ནས་དེ་གཉིས་གཉིས་སུ་མེད་པར་རོ་མཉམ་དུ་གསུངས་པ་ལ། བོད་རྒན་བྱིས་པ་མཁས་གྲུབ་ཏུ་རློམ་པ་ཁ་ཅིག དེ་ལྟར་བཤད་པའི་བདེན་གཉིས་དེ་བདེན་གཉིས་ཉིད་ལ་སྒྲ་ཇི་བཞིན་པར་བཟུང་བ་ནི་གནད་མ་གོ་ཡིན་ཏེ། དེ་ལྟར་ན་ཟབ་མོ་སྟོང་པ་ཉིད་དོན་དམ་མ་ཡིན་ན་དེ་ལས་གཞན་དུ་དོན་དམ་གང་ཞིག་ཡུལ་ཡུལ་ཅན་གྱི་ཡེ་ཤེས་ཀུན་རྫོབ་མ་ཡིན་ན་གང་འདུས་བྱས་ཀྱི་ཆོས་ཇི་ལྟར་དོན་དམ་པར་འགྱུར། འོ་ན་འདི་ལྟར་གསུངས་པའི་གནད་གང་ཡིན་སྙམ་ན། ཡུལ་པྲ་ཕབ་པ་ལྟ་བུའི་ཡུལ་ཅན་སྟོང་གཟུགས་དེ་ནི་རང་བཞིན་སྤྲོས་མཐའ་དང་བྲལ་བའི་སྟོང་ཉིད་དོན་དམ་བདེན་པ་ལས་རྫས་གཞན་དུ་གྲུབ་པ་མེད་ཀྱང་། རྣམ་པ་ཡུལ་དུ་སྣང་བས་ཀུན་རྫོབ་ཀྱི་བདེན་པ་ཉིད་དུ་བརྗོད་ལ། ཡུལ་ཅན་བདེ་ཆེན་གྱི་ཡེ་ཤེས་དེས་ཡུལ་དང་ཡུལ་ཅན་སྤྲོས་པ་དང་བྲལ་བར་དོན་དམ་པ་སྟོང་པ་ཉིད་དུ་རྟོགས་ལ། དེ་ལྟར་རྟོགས་བྱེད་ཀྱི་བློ་ཀུན་རྫོབ་བདེན་པ་ཡིན་ཀྱང་དེས་དེ་རྟོགས་པའི་ཆ་ནས་དོན་དམ་བདེན་པར་མིང་བཏགས་པ་ཡིན་ལ། དེའི་ཚེ་ཡུལ་ལ་དངོས་མིང་དང་ཡུལ་ཅན་ལ་བཏགས་མིང་ཡིན་ཀྱང་། ཞེས་སོགས་གསུངས་པ་ལྟར་དོན་ལ་གནས་པའི་ཕྱིར་རོ།།
དེས་ན། མདོར་བཤད་པའི་ཕྱག་ཆེན་དང་། སྔགས་ནས་བཤད་པའི་འོད་གསལ་ཕྱག་རྒྱ་ཆེན་པོ་མི་གཅིག་པས་སྔགས་ནས་བཤད་པའི་འོད་གསལ་མངོན་དུ་གྱུར་པ་ལ། དབང་དང་དེར་ལྟོས་ཀྱི་སྡོམ་པ་དང་དམ་ཚིག་བསྲུང་ཞིང་སྤྱོད་པ་སྤྱད་པ་དང་། ཁྱད་པར་ཕྱག་རྒྱའི་རྐྱེན་ལས་མཆོག་གི་དབུ་མ་གཏན་ལ་ཕབ་ནས། དེར་རླུང་ཐིག་འཛག་མེད་ཟད་པ་མེད་པར་མདོར་བཤད་པའི་ཕྱག་ཆེན་དང་མི་འདྲ་བར་ཁས་ལེན་དགོས་པར་གསུངས་ཏེ། ཀུན་མཁྱེན་མི་བསྐྱོད་རྡོ་རྗེས། མདོར་བཤད་པའི་འོད་གསལ་སྔགས་ནས་བཤད་པའི་འོད་གསལ་གཅིག་ན། འཕགས་པ་ཀླུ་སྒྲུབ་ཡབ་སྲས་ཀྱིས་སྔགས་ནས་བཤད་པའི་སེམས་འོད་གསལ་དང་། སྒྱུ་ལུས་ཀྱི་རྣམ་པར་བཞག་པ་ཐམས་ཅད་མདོར་བཤད་པའི་འོད་གསལ་དང་སྒྱུ་མ་ལྟར་སྟོན་པའི་ཆོས་ཚུལ་ལས་ཆེས་ཁྱད་འཕགས་སུ་སྒྲུབ་པའང་དོན་མེད་པར་ཐལ་བ་དང་། ཁྱད་པར་བཅོམ་ལྡན་འདས་རྡོ་རྗེ་འཆང་ཆེན་པོས་བསྟན་པའི་ཆོས་གཞན་ཐམས་ཅད་ཁོང་དུ་མ་ཆུད་ན་རྡོ་རྗེ་འཆང་གི་གོ་འཕང་མི་ཐོབ་སྟེ། འོད་གསལ་དང་སྒྱུ་ལུས་ཀྱི་དོན་ཁོང་དུ་ཆུད་པར་མི་འགྱུར་ཞེས་གསུངས་པ་ཡང་དོན་ལ་མ་ཞུགས་པའི་རྫུན་ཚིག་ཆེན་པོ་སོང་བའི་ཕྱིར། ཞེས་གསུངས་པའི་ཕྱིར་རོ།། དེས་ན་མདོ་ལས་བཤད་པའི་ཕྱག་ཆེན་དང་། སྔགས་ལས་བཤད་པའི་ཕྱག་ཆེན་མི་གཅིག་པའི་རྒྱུ་མཚན་གོང་དུ་བཤད་ཟིན་པ་ལྟར་དང་། མདོ་སྔགས་གཉིས་མི་གཅིག་པའི་རྒྱུ་མཚན་གཞན་ཡང་། མདོ་ནས་བསྟན་པ་དང་། སྒྲུབ་གཞི་སྔགས་ནས་བསྟན་པའི་བདེ་གཤེགས་སྙིང་པོ་མིང་མཐུན་ཀྱང་དོན་མི་གཅིག་སྟེ། མདོ་ལས་བདེ་གཤེགས་སྙིང་པོ་རེས་འདུས་བྱས་སུ་བཤད་པ་དང་། འདུས་མ་བྱས་དངོས་པོར་བཤད་པའང་ཡོད་མོད་ཀྱིས། མངོན་རྟོགས་རྒྱན་དང་། འཕགས་སེང་གི་ཕར་ཕྱིན་གྱི་འགྲེལ་བ་རྣམས་སུ་སྒྲུབ་པའི་རྟེན་ཆོས་དབྱིངས་སྟོང་པ་ཉིད་ལ་འདོད་དོ།། དེ་ལྟར་ཡང་། ཀུན་མཁྱེན་མི་བསྐྱོད་རྡོ་རྗེའི་ཞལ་སྔ་ནས། དེས་ན་མདོ་ལས་བདེ་གཤེགས་སྙིང་པོ་འདུས་མ་བྱས་སུ་བཤད་པ་དང་། འདུས་མ་བྱས་གཞིར་བྱས་ལ་རེས་དངོས་པོར་བཤད་པ་དང་། རེས་དངོས་མེད་སྟོང་པར་བཤད་པའི་དབང་ལས། གཉིས་པ་དེ་ལ་བསམ་ནས་ལོ་ཙཱ་བ་ཆེན་པོས་བདེ་གཤེགས་སྙིང་པོ་སྟོང་ཉིད་མེད་དགག་ཏུ་འཆད་པ་དང་། དེ་དང་མཐུན་པར་འཕགས་སེང་གིས་ཕར་ཕྱིན་སྒྲུབ་པའི་རྟེན་རིགས་ཆོས་དབྱིངས་སྟོང་པ་ཉིད་ལ་འཆད་པ་དང་། ཞེས་གསུངས་སོ།། སྔགས་ནས་སྒྲུབ་གཞི་གཉུག་མ་ལྷན་ཅིག་སྐྱེས་པའི་ཡེ་ཤེས་ཉིད་ལ་བཞག་དགོས་པར་སེམས་ཏེ། གྲུབ་ཆེན་ས་ར་ཧ་པའི་ཞལ་ནས། སེམས་ཉིད་གཅིག་པུ་ཀུན་གྱི་ས་བོན་ཏེ།། གང་ལ་སྲིད་དང་མྱ་ངན་འདས་འཕྲོ་བ།། འདོད་པའི་དངོས་གྲུབ་སྩོལ་བར་མཛད་པ་ཡི།། ཡིད་བཞིན་ནོར་འདྲའི་སེམས་ལ་ཕྱག་འཚལ་ལོ།། ཞེས་གསུངས་པ་ལྟར་དོན་ལ་གནས་པའི་ཕྱིར་རོ།།
ཞར་བྱུང་དུ་རྒྱུད་སྡེ་བཞིའི་ཁྱད་པར་ཟུར་ཙམ་སྨོས་ན། ཀརྨ་ཤིང་རྟ་ལས། ཕྱིའི་བྱ་བ་ཁྲུས་དང་གཙང་སྦྲ་སོགས་གཙོ་བོར་གྱུར་པའི་སྒོ་ནས་སྔགས་ཀྱི་སྤྱད་པ་སྤྱོད་པའི་ལམ་འཁོར་བཅས་རྗོད་བྱེད་ཀྱི་རྒྱུད་དང་བཅས་པ་བྱ་རྒྱུད། ཕྱིའི་བྱ་བ་དང་ནང་གི་རྣལ་འབྱོར་གཉིས་ཀ་སྤྱོད་པ་གཞིར་བཅས་ནས་ཤས་ཆེར་ཕྱིའི་བྱ་བ་སྤྱོད་པའི་ལམ་འཁོར་བཅས་རྗོད་བྱེད་ཀྱི་རྒྱུད་དང་བཅས་པ་སྤྱོད་རྒྱུད། དེ་ལས་ནང་གི་རྣལ་འབྱོར་ཤས་ཆེར་སྤྱོད་པའི་ལམ་འཁོར་བཅས་རྗོད་བྱེད་ཀྱི་རྒྱུད་དང་བཅས་པ་རྣལ་འབྱོར་གྱི་རྒྱུད། ནང་གི་རྣལ་འབྱོར་འབའ་ཞིག་གཙོ་བོར་གྱུར་པའི་སྒོ་ནས་སྔགས་ཀྱི་སྤྱད་པ་སྤྱོད་པའི་ལམ་འཁོར་བཅས་རྗོད་བྱེད་ཀྱི་རྒྱུད་དང་བཅས་པ་རྣལ་འབྱོར་བླ་མེད་ཀྱི་རྒྱུད་དེ། དེ་ལྟར་བཤད་མ་ཐག་པ་ལྟར་གྱི་རྒྱུད་སྡེ་བཞིར་དབྱེ་བ་འདི་ཉིད་རྒྱ་བོད་ཀྱི་མཁས་པ་དང་གྲུབ་ཆེན་ཐམས་ཅད་ཀྱི་ཞལ་ནས་རྒྱུད་ཅིང་། རྣལ་འབྱོར་བླ་མེད་ཀྱི་རྒྱུད་རྣམས་ལས་འབྱུང་བས་ཁུངས་ཀྱང་བཙུན་པའི་ཕྱིར་འདི་ཁོ་ནར་བཟུང་བར་བྱ་ལ། འདི་ལས་གཞན་དུ་ནང་གསེས་ཀྱི་དབྱེ་བ་ཕྲ་མོ་ཙམ་གྱིས་རྒྱུད་སྡེ་སྤྱིའི་ལུས་ཀྱི་དབྱེ་བ་ཕྱེས་ན་ཐུག་མེད་དུ་འགྱུར་བའི་ཕྱིར་ཧ་ཅང་ཐལ་ཆེ་བ་ཡིན་ནོ།། ཞེས་གསུངས་སོ།།
མཐའ་དོན་བསྡུས་ཏེ་མདོ་སྔགས་ཀྱི་ཁྱད་པར་ཀུན་མཁྱེན་མི་བསྐྱོད་རྗེའི་གསུང་སྡོམས་དུ་འགོད་ན་འདི་ལྟར། ཀུན་མཁྱེན་མི་བསྐྱོད་རྡོ་རྗེའི་ཞལ་སྔ་ནས། འོ་ན་སློབ་དཔོན་ཀླུ་ཞབས་རྗེས་འབྲངས་དང་བཅས་པའི་དབུ་མའི་ཆོས་ཚུལ་ལས་ཁྱད་པར་དུ་གྱུར་པའི་སྔགས་ཀྱི་ཐེག་པའི་དབུ་མའི་ཆོས་ཚུལ་ཡོད་དམ་ཞེ་ན། མཐར་ཕྱིན་དང་སྤྲོས་འཛིན་གྱི་དགག་བྱ་བཀག་ནས་བསྒྲུབ་བྱ་ཅི་ཡང་མི་སྒྲུབ་པའི་སྤྲོས་བྲལ་གྱི་ཆ་ནས་ཁྱད་པར་མེད་ཀྱང་། དེ་གཏན་ལ་འབེབས་བྱེད་ཀྱི་ཐབས་ལམ་དབུ་མའི་བྱེད་ལས་འགའ་ཞིག་དང་། ཁྱད་པར་ལས་དང་པོ་པ་ལ་ཡིད་བྱེད་ཀྱི་རྩོལ་བ་མ་བྱས་པར་གསང་བའི་གསང་གནད་གཞན་བཅིངས་པས་རང་བྱུང་དུ་སྤྲོས་བྲལ་རྣམ་ཀུན་མཆོག་ལྡན་གྱི་སྟོང་ཉིད་ཀྱི་ལྟ་བ་དང་། དེ་རྟོགས་བྱེད་ཀྱི་ཡེ་ཤེས་འཆར་བ་ཡོད་མེད་དང་། སྤྲོས་པ་དེ་གཞི་གང་གི་སྟེང་དུ་གཅོད་པའི་གཞི་དབུ་མའི་ཆོས་ཅན་གྱི་ཁྱད་པར་འགའ་ཞིག་ལ་ལས་སུ་བྱེད་པ་ཡོད་མེད་དང་། ཆོས་ཅན་ཀུན་རྫོབ་བདེན་པ་ལས་ཆོས་ཉིད་དོན་དམ་བདེན་པ་ཞེས་པའི་ཆོས་ཅན་ཞིག་གི་མིང་གིས་ཉེ་བར་བཏགས་ནས་དེ་ལ་བདེན་གཉིས་ཟུང་འཇུག་གི་སྐུ་དང་ཡེ་ཤེས་སུ་གནས་གྱུར་གྱི་འབྲས་བུ་ཐོབ་བྱ་ཡོད་མེད་ཀྱི་འཇོག་པ་འདི་ནི་ཁོ་བོས་སྔ་གོང་ཞིག་ནས་རྟོགས་པ་ཡིན་ཀྱང་། རྗེ་རས་པ་ཆེན་པའི་དགོངས་པ་ཅུང་ཟད་མཁྱུད་པས་བཤད་དུ་མ་སྤོབས་ལ། ཕྱི་ཞིག་ནས་དགོངས་པའི་མཁྱུད་པ་ཉིད་ཡོངས་སུ་གྲོལ་བས་འདིར་དཔྱིས་ཕྱིན་དུ་བཤད་དོ།། ཅེས་གསུངས་པའི་ཕྱིར་རོ།།
མདོ་སྔགས་ཟབ་རྒྱས་ཆོས་ཚུལ་རྒྱ་མཚོའི་ཆེ།། ཇི་བཞིན་བློ་གྲོས་ཞན་པས་གཞལ་དཀའ་ཡང་།། ཀུན་མཁྱེན་ཆོས་ཀྱི་རྒྱལ་པོ་ཀརྨ་པའི།། མ་ནོར་མཁས་པའི་བཞེད་གཞུང་བཞིན་དུ་བྲིས།། དགེ་བས་ཕན་བདེའི་རྩ་ལག་རྒྱལ་བའི་བསྟན།། མི་ཉམས་དབྱར་མཚོ་བཞིན་དུ་དར་ཞིང་རྒྱས།། དགེ་ལེགས་ཤིས་པའི་ས་གསུམ་ཀུན་གང་ནས།། ངེས་ལེགས་ནོར་བུའི་མཛོད་ལ་དབང་འབྱོར་ཤོག།
རྒྱལ་བ་བཀའ་བརྒྱུད་པའི་མདོ་སྔགས་ཟུང་གི་ལྟ་གྲུབ་མཚོན་ཙམ་བརྗོད་པ་འདི་ཉིད་རིས་མེད་མདོ་སྔགས་ཟུང་གི་ལྟ་གྲུབ་བགྲོ་གླེང་ཚོགས་ཆེན་ཐེངས་དང་པོའི་སྐབས་རྒྱལ་བ་བཀའ་བརྒྱུད་པའི་གྲལ་མཐར་སྐྱེས་པའི་མཁན་མིང་ཙམ་འཛིན་པ་ཚུལ་ཁྲིམས་ཉི་མ་ནས་ཕྱི་ལོ་ ༢༠༡༨ ལོའི་ཕྱི་ཟླ་ ༤ པའི་ཚེས་ ༢༠ ཉིན་འཕགས་ཡུལ་གཡུང་དྲུང་བོན་གྱི་གདན་ས་ཆེན་མོ་སྨན་རི་དགོན་ནས་བྲིས་པ་དགེ་ཞིང་བཀྲ་ཤིས་པའི་རྒྱུར་གྱུར་ཅིག། ཛ་ཡནྟུ།
གསལ་བཤད། རྩོམ་ཤོག་བཟོ་བཅོས་འཕྲི་སྣོན་གང་གིས་ཀྱང་མ་ལྷད་ནས་མ་ཕྱི་རང་སོར་བཞག་ཡོད།
950 total views, 1 views today


text:
ཡར་ཀླུང་གཙང་པོ་བྱ་བའི་ཐ་སྙད་ལ་དཔྱད་ཙམ་བྱས་པ།
- །
- པ་སངས།, 10 ཟླ་བཅུ་པ། 2014 21:21
- ། ཆབ་སྤེལ་ཚེ་བརྟན་ཕུན་ཚོགས།
སྲིད་པའི་ཆུ་ཆེན་ཡར་ཆབ་གཙང་པོ་འདི་ནི་བོད་ཡུལ་ས་མཐོའི་ཐོག་ནས་འབབ་པའི་ཆུ་བོ་ཆེ་ཤོས་དེ་ཡིན་ལ། བོད་མི་རིགས་འབྱུང་འཕེལ་དང༌། འཚོ་གནས།
གསོ་སྐྱོང་བཅས་ཀྱི་བྱམས་ལྡན་སྐྱེད་མ་འབའ་ཞིག་ཡིན་པ་མ་ཟད། གངས་ཅན་སཱ་ལའི་སྨན་ལྗོངས་འདི་ཉིད་ཀྱི་སྣོད་བཅུད་ཡོད་དོ་ཅོག་གི་ཚེ་སྲོག་གམ། ཡང་ན་འགྱུར་བ་མེད་པའི་མཚོན་རྟགས་ལྟ་བུ་ཞིག་ཀྱང་ཡིན། ཆུ་ཀླུང་ཆེན་པོ་འདིའི་གཏན་རྒྱུད་ནི་བོན་གྱི་གནའ་རབས་སྲིད་པའི་ཆགས་རབས་སམ་གཤེན་རབ་མི་བོ་ཆེའི་འཁྲུངས་རབས་དང༌། དེ་བཞིན་རྒྱ་གར་གྱི་རིག་བྱེད་གཏམ་རྒྱུད། བོད་དུ་ནང་བསྟན་དར་ཚུན་གྱི་བཤད་རྒྱུན་སོགས་ལས་གངས་ཏེ་སིའམ་མཚོ་མ་ཕམ་དང་འབྲེལ་བའི་རང་རང་གི་འདོད་ཚུལ་འདྲ་མིན་སྣ་ཚོགས་རྒྱས་པར་བཤད་ཡོད་པ་སོ་སོའི་གཞུང་ལ་གསལ་བ་ལྟར་འདིར་བསྐྱར་དུ་སྤྲོ་བའི་དགོས་པ་མ་མཆིས་ཤིང༌། འདི་གར་ད་ལམ་གླེང་བའི་བརྗོད་གཞི་གཙོ་བོ་ནི་དུས་ཕྱིས་སྲིད་པའི་ཆུ་ཀླུང་དེ་ལ་ཡོངས་ཁྱབ་ཏུ་“ཡར་ཀླུང་གཙང་པོ་”ཞེས་གྲགས་པའི་མཚན་ལྡན་གྱི་ཐ་སྙད་འདི་ཇི་ལྟར་ཆགས་པ་དང༌། དེའི་གོ་དོན་གང་ཡིན་པ་བཅས་ལ་དཔྱད་ཞིབ་བྱ་རྒྱུ་དེ་ཡིན། འོན་ཀྱང་གོང་གསལ་གཏམ་རྒྱུད་དེ་དག་གི་ནང་ཐ་སྙད་དེ་མ་གསལ་བ་མ་ཟད། དེ་མིན་ཡིག་ཆ་གཞན་ལས་བཤད་པའང་ཐོས་ཆུང་བདག་གི་དབང་པོའི་སྤྱོད་ཡུལ་དུ་མ་གྱུར་མོད། ཉེ་རབས་སུ་གསར་བསྒྲིགས་གནང་བའི་《བོད་རྒྱ་ཚིག་མཛོད་ཆེན་མོ་》ཞེས་བྱ་བའི་ནང༌། “ཡར་ཀླུངས་”གཙང་པོ། བོད་དུ་ཡོད་པའི་གཙང་པོ་ཆེ་ཤོས་ཤིག་གི་མིང༌། གཙང་པོ་དེ་མངའ་རིས་ས་ཁུལ་ཁོངས་སྤུ་ཧྲེང་རྫོང་གི་མཚོ་མ་ཕམ་ཤར་རྒྱུད་ནས་འབབ་ཅིང༌། གཙང་པོ་དེའི་སྟོད་རྒྱུད་ལ་རྟ་མཆོག་ཁ་འབབ་ཟེར། དེ་ནས་གཙང་གི་ས་ཆ་བརྒྱུད་ལྷོ་ཁ་ས་ཁུལ་ཁོངས་སྣེ་གདོང་རྫོང་གི་ཡར་ཀླུངས་ཡུལ་དུ་འབབ་སྐབས་ཡར་ཀླུངས་གཙང་པོ་ཟེར། དེ་ནས་མུ་མཐུད་ཀྱིས་ཤར་ཕྱོགས་སུ་བབ་སྟེ། ཀོང་པོ་ཉིང་ཁྲི་ས་ཁུལ་ཁོངས་མེ་ཏོག་རྫོང་གི་ཉེ་འདབས་ནས་ཁ་ལྷོ་ཕྱོགས་ལ་གཏད་ནས་ཧིན་རྡུ་དང༌། བྷང་ག་ལ་བརྒྱུད་ཧིན་རྡུ་རྒྱ་མཚོར་འབབ་གྱིན་ཡོད།
གཙང་པོ་འདིའི་རྒྱུད་ཀྱི་བོད་ཡུལ་ས་ཁུལ་ཁག་ལ་ཐོན་ཁུངས་ཕུན་སུམ་ཚོགས་ཤིང་གནམ་གཤིས་ཡག་པོ་ཡོད་པས། བོད་ཀྱི་མི་རིགས་ཐོག་མར་ས་ཁུལ་དེ་ནས་འཕེལ་རྒྱས་བྱུང་བ་དང༌། གཉའ་ཁྲི་བཙན་པོ་ནས་སྲོང་བཙན་སྒམ་པོའི་བར་གྱི་སྲིད་དོན་ལྟེ་གནས་ཤིག་རེད་” (1)ཅེས་གསལ་བ་ཕར་བལྟ་དུས་འགྲེལ་བཤད་ཁ་གསལ་ལ་རྒྱས་བསྡུས་རན་ཙམ་ལྟ་བུ་ཞིག་མཛད་འདུག་སྙམ་པ་བྱུང་རུང༌། ཞིབ་ཏུ་བསམ་སྐབས་སྲིད་པའི་ཆུ་ཀླུང་དེ་ཉིད་“ལྷོ་ཁ་ས་ཁུལ་ཁོངས་སྣེ་གདོང་རྫོང་གི་ཡར་ཀླུངས་ཡུལ་དུ་འབབ་སྐབས་ཡར་ཀླུངས་གཙང་པོ་ཟེར་”ཞེས་པའི་ཐ་སྙད་ཀྱི་འབྱུང་ཁུངས་དེ་ལ་རྨོངས་རྟུལ་ཁོ་བོས་བསམ་གཞིག་ཇི་ཙམ་བགྱིས་ནའང༌། སྔར་གྱི་གཏམ་དཔེ་ལ་“འདྲ་པོ་ཡོད་ཀྱང༌། འགྲིག་པོ་མི་འདུག་”ཟེར་བ་ལྟར་མི་རྣམས་ཀྱི་བློ་དོགས་ཆོད་ཐུབ་པའི་ངེས་ཤེས་འདྲོངས་པོའི་ངོས་འཛིན་ཞིག་གང་ལྟར་རྙེད་མ་སོང༌། དེ་ཡང་གཅིག་ནས་ཚིག་མཛོད་ཆེན་མོའི་ནང་“ཡར་ཀླུངས་གཙང་པོ་”ཞེས་པའི་མིང་དེ་ལྷོ་ཁ་ཁུལ་གྱི་ཡུལ་ཡར་ལུང་ལ་བརྟེན་ནས་ཐོགས་པ་ཡིན་ཚུལ་དེ་ཚད་ལྡན་ཡིན་རིགས་གང་ཞིག་ལས་འབྱུང་བའི་ལུང་ཁུངས་གསལ་སྟོན་གནང་མེད་པ་དང༌། གཉིས་ནས་ཚིག་མཛོད་དེའི་ནང་“གཙང་པོ་དེའི་སྟོད་རྒྱུད་ལ་རྟ་མཆོག་ཁ་འབབ་ཟེར། དེ་ནས་གཙང་གི་ས་ཆ་བརྒྱུད་ལྷོ་ཁ་ས་ཁུལ་ཁོངས་སྣེ་གདོང་རྫོང་གི་ཡར་ལུང་ཡུལ་དུ་འབབ་སྐབས་ཡར་ཀླུངས་གཙང་པོ་ཟེར……”ཞེས་གསལ་བ་བཞིན་ཡར་ཀླུང་གཙང་པོ་དེ་ཡར་ལུང་ཡུལ་དུ་འབབ་སྐབས་ཀྱི་མིང་ཙམ་ཞིག་ཡིན་ན། དེ་མན་ཆད་ཀྱི་གཙང་པོ་དེའི་མིང་ལ་གང་ཞིག་བརྗོད་དགོས་པ་སོགས་མི་རྣམས་འཕྱང་མོའི་དྲ་བར་ཚུད་པའི་དོགས་གཞི་དུ་མ་ཞིག་མི་སྐྱེ་བ་ག་ལ་སྲིད། དེས་ན་རང་རེའི་འཛམ་གླིང་ཡང་རྩེར་གནས་པའི་ཕ་ཡུལ་ལམ། ཡང་ན་བོད་མི་རིགས་ཀྱི་མཚོན་རྟགས་ཡ་གྱལ་འདི་ལྟ་བུའི་མིང་གི་འབྱུང་ཁུངས་སམ་གོ་དོན་གང་ཡིན་པའི་བཤད་ཚུལ་ཐད། མ་དག་རྒྱུན་འབྱམས་སུ་འགྱུར་གཞིའི་རིགས་ཆགས་ཉེན་ཡོད་དེ་དཔེར་ན་ཉེ་ཆར་《བོད་ལྗོངས་ཉིན་རེའི་ཚགས་པར་》ཐོག ལྷོ་ཁའི་ཟངས་རི་རྫོང་གི་རྡོ་ཀ་མ་རུ་ལས་སྣོན་བཟོ་གྲྭ་བཙུགས་པའི་གནས་ཚུལ་ནང་“……ཡར་ལུང་གཙང་པོའི་འགྲམ་ངོགས་སུ་ལྷོ་ཁ་ས་ཁུལ་གྱི་རྡོ་ཀ་མ་རུ་དང་འཛེང་རྡོའི་རྡོ་ལེབ་ལས་སྣོན་བཟོ་གྲྭ་……” (2)ཞེས་གསར་དུ་ཐོན་འགོ་ཚུགས་པ་སོགས་མི་རབས་རྗེས་མ་རྣམས་འཁྱོག་ལམ་དུ་འཕྱན་སྲིད་པ་མ་ཟད། འཛམ་གླིང་ཐོག་བོད་རིག་པ་ཞིབ་འཇུག་གི་བྱ་གཞག་ཁྲོད་དུའང་ཤུགས་རྐྱེན་བཟོ་སྲིད་སྟབས། རང་རེས་རྩ་བའི་ཐ་སྙད་འབྱུང་གཞིར་ལུང་རིགས་ཀྱི་རྒྱབ་རྟེན་ངེས་རྙེད་མ་བྱུང་བའི་རིགས་ལ་འདི་ཡིན་ཁ་ཚོན་གཅོད་པ་སྔ་དྲགས་རྒྱུ་མེད་པར་བཤས་ཚུལ་དང་རྒྱུ་མཚན་འདྲ་མིན་རྣམས་བརྟག་དཔྱད་ཞིབ་འཇུག་གི་ས་བོན་དུ་བཏོན་ཏེ། ཐུན་མོང་ཐོག་དཔྱད་བསྡུར་བགྲོ་གླེང་དང་འཚོལ་ཞིབ་དགོས་པ་གལ་ཧ་ཅང་ཆེ་བར་བརྟེན་དེའི་སྐོར་རང་ཉིད་ཀྱི་ཐོག་མའི་བསམ་ཚུལ་འགའ་ཞིག་དཔྱད་གཞི་ཙམ་གྱི་རྒྱུ་ཆར་དམིགས་ནས་ཟོལ་མེད་ཀྱིས་ཞུ་རྒྱུ་ཡིན།
གཅིག
དང་ཐོག་རང་ཅག་བོད་མི་རིགས་ཀྱི་གདོད་མའི་ཕ་ཡུལ་དུ་གྲགས་པའི་ལྷོ་ཁ་ས་ཁུལ་གྱི་ཡར་ལུང་ཞེས་པའི་ཡུལ་མིང་དེ་ལ་ཡར་ལུང་དང་ཡར་ལུངས། ཡར་ཀླུང་ངམ་ཡར་ཀླུངས་བཅས་འབྲི་སྲོལ་མི་འདྲ་བ་བཞི་ཙམ་མཆིས་པ་དེ་དག་གི་ནང་ནས་གང་ཞིག་ཡང་དག་པ་ཡིན་པའི་ཐད་ལ་དབྱེ་ཞིབ་ཅིག་བྱེད་དགོས་འདུག་སྙམ། གང་ཡིན་ཞེ་ན་བོད་ཀྱི་སྐད་ཡིག་གི་གཞུང་ལུགས་ལྟར་ན་ཀླུང་དང་ལུང་གཉིས་ཀ་རི་སྒང་མ་ཡིན་པའི་གཤོང་སའམ། ཡང་ན་རི་གཉིས་དབར་གྱི་གཞུང་ས་ཡངས་པ་ལ་གོ་བ་འདྲ་མཚུངས་ཡིན་པའི་བཞེད་སྲོལ་ཞིག་མཆིས་མོད། འོན་ཀྱང་དག་ཡིག་ལ་ལའི་ནང་“ཀླུང༌། ཆུ་ཀླུང་ཆེན་པོ་སྐྱིད་ཆུ་ལྟ་བུ་” (3)ཞེས་དང་ཡང་“ཀླུང༌། ཆུ་བོ་ཆེན་པོའི་མིང་སྟེ། ཆུ་ཀླུང༌། རི་ཀླུང་ཞེས་པ་ལྟ་བུ་” (4)ཞེས་འཁོད་པ་སོགས་ཀླུང་ནི་གཙོ་བོ་འབབ་ཆུ་ཆེན་པོའི་མིང་ལ་གྲགས་པ་དེའི་ཆ་ནས་བཤད་ན། ལུང་ཞེས་པ་ནི་ལུང་པ་ཞེས་པའི་ཐ་སྙད་ཀྱི་བསྡུས་ཚིག་ཡིན་སྟབས་དེ་ཆུ་བོར་འཇུག་ཐབས་ནམ་ཡང་མེད་པས་དེ་གཉིས་ཀྱི་གོ་དོན་ལ་ཁྱད་པར་ཆེན་པོ་ཞིག་ཡོད་པ་གོར་མ་ཆག དེར་བརྟེན་འདིར་“ཡར་”གྱི་ཚིག་གྲོགས་དེ་ཡང་སྙིང་“ལུང་”ངམ་“ལུངས་”གང་ཡིན་དང༌། ཡང་ན་“ཀླུང་”ངམ་“ཀླུངས་”གང་ཡིན་ཞིབ་འཇུག་ཅིག་མི་བྱེད་ཀ་མེད་དུ་གྱུར། དེ་ཡང་སྲིད་པའི་ས་མིང་དང་ཆུ་མིང་དེ་དག་ལ་དཔྱོད་སྐབས་གཙོ་བོ་གནའ་དུས་དང་སྔ་རབས་ཀྱི་ཡིག་རྙིང་འབའ་ཞིག་ལ་བརྟེན་རྒྱུ་ལས། བྱེད་ཐབས་ལྷག་པོ་གཞན་མ་མཆིས་པར་བརྟེན་ཡར་ལུང་གི་ཡུལ་མིང་སྐོར་གསལ་བའི་ཡིག་རྙིང་ཁག་གཅིག་ལ་བལྟ་ཞིབ་ཞུས་པ་གཤམ་གསལ།
༡. བོད་ཀྱི་གནའ་རབས་རིག་གནས་དང་ལོ་རྒྱུས་མཐའ་དག་གི་ཁུངས་འཛིན་ས་ཡང་དག་རྩོད་མེད་འབའ་ཞིག་ཏུ་བརྩི་བའི་བཙན་པོའི་སྐབས་ཀྱི་དུས་རབས་དེ་རང་གི་མིས་བྲིས་པའི་ཡི་གེ་སྟེ། སྐབས་དེའི་རྡོ་རིང་ཁག་དང་བྲག་བརྐོས་ཡི་གེ། དེ་བཞིན་ལྕགས་རིགས་ལུགས་མའི་དྲིལ་བུ་སོགས་ཀྱི་ཐོག་འཁོད་པའི་ཡི་གེ་སོགས་བདག་གི་འདྲེན་བྱེད་ཀྱི་སྤྱོད་ཡུལ་དུ་གྱུར་རིགས་ནང་“ཡར་ལུང་”ཞེས་པའི་ཡུལ་མིང་དེ་འཁོད་པ་ད་ཕན་མ་རྙེད་ཀྱང༌། རང་རྒྱལ་གྱི་ཏུན་ཧོང་ས་ཕུག་ནས་ཐོན་པའི་གནའ་རབས་ཡིག་རྙིང་གི་ཁྲོད་ནས་རྡོ་རིང་གི་ཡི་གེ་ལས་ཀྱང་སྔ་བ་སྟེ། བོད་ཀྱི་བཙན་པོ་འདུས་སྲོང་མང་པོ་རྗེའི་སྐུ་དུས་སུ་བཙན་པོས་མགར་གྱི་བུ་རྒྱུད་གློ་བ་རིང་པ་ལ་བཀའ་བཀྱོན་པའི་མགུར་གྱི་ནང་“……བྱང་པུ་ནི་ལུང་ཆུངས་ན། མཁར་ཁོལ་ནི་རྨང་བ་དང༌། ཡར་ལུངས་ནི་པྱིང་ལུགས་ན། ལྷོ་རྔེགས་ནི་འཕན་པ་གཉིས། གང་འཕན་ནི་གག་རགས་པ། གཉི་ཟླ་ནི་ཡ་བིས་གཟིགས་……” (5)ཞེས་འཁོད་པ་དེ་ནི་ད་ཕན་ཁོ་བོས་མཐོང་བའི་ཡར་ལུང་གི་མིང་ཚིག་སྔ་ཤོས་སུ་གྱུར་པ་དང༌། ཁོ་བོས་མཇལ་མྱོང༌།།


text:
བཀའ་ཤགᨋགསུང་འཕྲིན་ཁག།
[facetwp facet="keyword_filter"]
[facetwp facet="statement_categories_kashag"]
[facetwp facet="tags"]
[facetwp sort="true"]
-
STATEMENT
༈ སྤྱི་ནོར་༸གོང་ས་༸སྐྱབས་མགོན་རྒྱལ་དབང་སྐུ་ཕྲེང་བཅུ་བཞི་པ་ཆེན་པོ་མཆོག་གི་སྐུའི་འཁྲུངས་སྐར་དུས་ཆེན་གྱི་མཛད་སྒོའི་ཐོག་བཀའ་ཤག་གི་གསུང་བཤད།༢༠༡༧ ཟླ་ ༧ ཚེས་ ༦ རེས་གཟའ་ཕུར་བུ། ༄༅། །ལྷར་བཅས་སྲིད་ཞིའི་གཙུག་རྒྱན། འཇིག་རྟེན་ཞི་བདེའི་དེད་དཔོན། ས་སྟེང་༸རྒྱལ་བསྟན་ཡོངས་རྫོགས་ཀྱི་མངའ་བདག ཁམ More
-
STATEMENT
༈ བོད་རང་དབང་སྒེར་ལངས་བྱས་ནས་ལོ་ངོ་ ༥༨ འཁོར་བའི་གསུམ་བཅུའི་དུས་དྲན་ཐོག་སྲིད་སྐྱོང་གིས་ཡོངས་ཁྱབ་ཏུ་སྤེལ་བའི་གསུང་འཕྲིན།༢༠༡༧ ཟླ་ ༣ ཚེས་ ༨ རེས་གཟའ་ལྷག་པ། ༄༅། །དེ་རིང་ནི་བོད་ཀྱི་རྒྱལ་ས་ལྷ་སར་ཕྱི་ལོ་ ༡༩༥༩ ལོར་བོད་ཆོལ་ཁ་གསུམ་གྱི་བོད་མི་སེར་སྐྱ་ཕོ་མོ་རྒན་གཞོན་སྟོང More
-
STATEMENT༢༠༡༦ ཟླ་ ༩ ཚེས་ ༢ རེས་གཟའ་པ་སངས། ༈ མང་གཙོའི་དུས་ཆེན་ཐེངས་ལྔ་བཅུ་ང་དྲུག་པའི་ཐོག་བཀའ་ཤག་གི་གསུང་བཤད། ༄༅། །བོད་མིའི་མང་གཙོ་དབུ་བརྙེས་ནས་མི་ལོ་ More
-
STATEMENT
སྤྱི་ནོར་ྋགོང་ས་ྋསྐྱབས་མགོན་སྐུ་ཕྲེང་བཅུ་བཞི་པ་ཆེན་པོ་མཆོག་དགུང་གྲངས་བརྒྱད་ཅུ་གྱ་གཅིག་ལ་ཕེབས་པའི་ྋསྐུའི་འཁྲུངས་སྐར་དུས་ཆེན་གྱི་མཛད་སྒོའི་ཐོག་བཀའ་ཤག་གི་གསུང་བཤད།༢༠༡༦ ཟླ་ ༧ ཚེས་ ༦ རེས་གཟའ་ལྷག་པ། ༄༅། །དེ་རིང་ལྷར་བཅས་སྲིད་ཞིའི་གཙུག་རྒྱན། ཁམས་གསུམ་ཆོས་ཀྱི་རྒྱལ་པོ། འཇིག་རྟེན་ཞི་བདེའི་དེད་དཔོན། ས་སྟེང་ྋརྒྱ More
-
STATEMENT
ཕྱི་ལོ་ ༢༠༡༦ གསུམ་བཅུའི་དུས་དྲན་ཐེངས་ ༥༧ པའི་ཐོག་སྤེལ་བའི་དཔལ་ལྡན་སྲིད་སྐྱོང་མཆོག་གི་ཡོངས་ཁྱབ་གསུང་བཤད།༢༠༡༦ ཟླ་ ༣ ཚེས་ ༡༠ རེས་གཟའ་ཕུར་བུ། ༄༅། །ཕྱི་ལོ་ ༡༩༥༩ ལོར་བོད་མི་མང་གིས་རྒྱ་དམར་གྱི་བཙན་གནོན་ལ་ཞི་རྒོལ་བྱས་ནས་ལོ་ལྔ་བཅུ་ང་བདུན་འཁོར་བའི་དུས་ More
-
STATEMENT
སྤྱི་ནོར་ྋགོང་ས་སྐྱབས་མགོན་ཆེན་པོ་མཆོག་ལ་ནོ་སྦེལ་ཞི་བདེའི་གཟེངས་རྟགས་འབུལ་བཞེས་མཛད་དེ་ལོ་ཉི་ཤུ་རྩ་དྲུག་འཁོར་བའི་དུས་ཆེན་མཛད་སྒོར་སྤེལ་བའི་བཀའ་ཤག་གི་གསུང་བཤད།༢༠༡༥ ཟླ་ ༡༢ ཚེས་ ༡༠ རེས་གཟའ་ཕུར་བུ། ༄༅། དེ་རིང་ཁམས་གསུམ་ཆོས་ཀྱི་རྒྱལ་པོ། འཇིག་རྟེན་ཞི་བདེའི་དེད་དཔོན། ས་སྟེང་རྒྱལ་བསྟན་ཡོངས་རྫོགས་ཀྱི་མངའ་བ More
-
STATEMENT༢༠༡༥ ཟླ་ ༩ ཚེས་ ༢ རེས་གཟའ་ལྷག་པ། ༄༅།། དེ་རིང་བཙན་བྱོལ་བོད་མིའི་མང་གཙོ་དབུ་བརྙེས་ནས་མི་ལོ་ ༥༥ འཁོར་བའི་དུས་ཆེན་སྲུང་རྩི་ཞུ་བའི་སྐབས་འདིར་འཇི More
-
STATEMENT
སྤྱི་ནོར་ྋགོང་ས་ྋསྐྱབས་མགོན་སྐུ་ཕྲེང་བཅུ་བཞི་པ་ཆེན་པོ་མཆོག་དགུང་གྲངས་བརྒྱད་ཅུ་ཐམ་པར་ཕེབས་པའི་འཁྲུངས་སྐར་དུས་ཆེན་གྱི་མཛད་སྒོའི་ཐོག་བཀའ་ཤག་གི་གསུང་བཤད།༢༠༡༥ ཟླ་ ༧ ཚེས་ ༦ རེས་གཟའ་ཟླ་བ། ༄༅། །ལྷར་བཅས་སྲིད་ཞིའི་གཙུག་རྒྱན། འཇིག་རྟེན་ཞི་བདེའི་དེད་དཔོན། ས་སྟེང་ྋརྒྱལ་བསྟན་ཡོངས་རྫོགས་ཀྱི་མངའ་བདག ཁམས་ More
-
STATEMENT
ཕྱི་ལོ་ ༢༠༡༥ གསུམ་བཅུའི་དུས་དྲན་ཐེངས་ ༥༦ པའི་ཐོག་དཔལ་ལྡན་སྲིད་སྐྱོང་མཆོག་གིས་སྤེལ་བའི་ཡོངས་ཁྱབ་གསུང་བཤད།༢༠༡༥ ཟླ་ ༣ ཚེས་ ༡༠ རེས་གཟའ་མིག་དམར། ༄༅། ཕྱི་ལོ་ ༡༩༥༩ ཟླ་ ༣ ཚེས་ ༡༠ ཉིན་བོད་ཀྱི་རྒྱལ་ས་ལྷ་སར་ཞི་བའི་རང་དབང་སྒེར་ལངས་བྱས་ཏེ་མི་ལོ་ ༥༦ འཁོར་བའི་ཉི More
-
STATEMENT
སྤྱི་ནོར་༧གོང་ས་༧སྐྱབས་མགོན་ཆེན་པོ་མཆོག་ལ་ནོ་སྦེལ་ཞི་བདེའི་གཟེངས་རྟགས་འབུལ་བཞེས་མཛད་དེ་ལོ་ ༢༥ འཁོར་བའི་དུས་ཆེན་མཛད་སྒོར་སྤེལ་བའི་བཀའ་ཤག་གི་གསུང་བཤད།༢༠༡༤ ཟླ་ ༡༢ ཚེས་ ༡༠ རེས་གཟའ་ལྷག་པ། ༄༅། །སྤྱི་ནོར་༧གོང་ས་༧སྐྱབས་མགོན་ཆེན་པོ་མཆོག་ལ་ནོ་སྦེལ་ཞི་བདེའི་གཟེངས་རྟགས་འབུལ་བཞེས་མཛད་དེ་ལོ་ ༢༥ འཁོར་ More
-
STATEMENT༢༠༡༤ ཟླ་ ༩ ཚེས་ ༢ རེས་གཟའ་མིག་དམར། ༅༅། །དེ་རིང་བཙན་བྱོལ་བོད་མིའི་མང་གཙོ་དབུ་བརྙེས་ཏེ་མི་ལོ་ ༥༤ འཁོར་བའི་དུས་ཆེན་ཁྱད་པར་ཅན་གྱི་སྐབས་འདིར་བོད More
-
STATEMENT
སྤྱི་ནོར་༧གོང་ས་༧སྐྱབས་མགོན་སྐུ་ཕྲེང་བཅུ་བཞི་པ་ཆེན་པོ་མཆོག་ཕྱི་ལུགས་དགུང་གྲངས་བདུན་ཅུ་དོན་དགུར་ཕེབས་པའི་སྐུའི་འཁྲུངས་སྐར་ཉིན་བཀའ་ཤག་གི་གསུང་བཤད།༢༠༡༤ ཟླ་ ༧ ཚེས་ ༦ རེས་གཟའ་ཉིན་མ། ༄༅། །ལྷར་བཅས་སྲིད་ཞིའི་གཙུག་རྒྱན། འཇིག་རྟེན་ཞི་བདེའི་དེད་དཔོན། ས་སྟེང་༧རྒྱལ་བསྟན་ཡོངས་རྫོགས་ཀྱི་མངའ་བདག ཁམས More
-
༈ ཕྱི་ལོ་ ༢༠༡༤ གསུམ་བཅུའི་དུས་དྲན་ཐེངས་ ༥༥ པའི་ཐོག་སྤེལ་བའི་དཔལ་ལྡན་སྲིད་སྐྱོང་མཆོག་གི་ཡོངས་ཁྱབ་གསུང་བཤད།༢༠༡༤ ཟླ་ ༣ ཚེས་ ༡༠ རེས་གཟའ་ཟླ་བ། ༄༅། །ཕྱི་ལོ་ ༡༩༥༩ ལོའི་དེ་རིང་གི་ཉིན་མོར་བོད་ཀྱི་རྒྱལ་ས་ལྷ་སར་བོད་མི་སྟོང་ཕྲག་མང་པོས་མ་བགྲོས་བསམ་པ་གཅིག་མཐུན་གྱིས། ༧གོང་ས་༧སྐྱབས་མགོན་ཆེན་པོའི་སྐུ་ཕྱྭའི་སྲུང་སྐྱོབ་དང་། རྒྱ་དམག་གིས་བོད་བཙན་བཟུང་བྱས་པར་ངོ་རྒོལ་བྱ་ཆེད་ཞི་བའི་གྱེན་ལངས་བྱས་ཡོད། དེ་ནས་ཉིན་བདུན་རྗེས་༧གོང་ས་༧སྐྱབས་མགོན་ཆེན་པོ་མཆོག་ལྷ་ས་ནས་རྒྱ་གར་ལ་ཕེབས་དགོས་བྱུང་བ་དང་། བོད་མི་སྟོང་ཕྲག་བརྒྱད་ཅུ་ལྷག་ཀྱང་ཁོང་གི་ཕེབས་རྗེས་སུ་འབྲངས་ཏེ་བཙན་བྱོལ་དུ་འབྱོར་བ་རེད། འདི་ལོ་ཕྱི་ཟླ་དང་པོའི་ནང་ཕྲན་རང་མོན་རྟ་དབང་ལ་བསྐྱོད་སྐབས་༧གོང་ས་༧སྐྱབས་མགོན་ཆེན་པོ་མཆོག་རྒྱ་གར་ནང་བཙན་བྱོལ་དུ་ཕེབས་ལམ་དེ་དག་དངོས་སུ་མཇལ་ཏེ་བསམ་བརྗོད་མི་ཤེས་པའི་སེམས་འགུལ་ཞིག་ཐེབས་བྱུང་། དེ་བཞིན་བོད་མི་སྟོང་ཕྲག་མང་པོ་བཙན་བྱོལ་དུ་འབྱོར་ས་འབུམ་སྡེ་ལ་དང་ཀྲུ་ཀྲིང་ལའང་འགྲོ་རྒྱུ་བྱུང་ཞིང་། བློ་ཕམ་པར་དེ་སྐབས་ཀྱི་མི་རབས་རྒན་པ་མང་པོ་ད་ལྟ་འཚོ་བཞུགས་མེད། དེ་མཚུངས་བོད་ནང་ལའང་གཞིས་བྱེས་མཉམ་འཛོམས་སམ་རང་དབང་གི་གོ་སྐབས་མ་བྱུང་གོང་མི་རབས་རྒན་པ་མང་པོ་འདས་ཟིན་པ་རེད། འོན་ཀྱང་མི་རབས་གོང་མ་དེ་དག་གི་རེ་བ་དང་འདུན་པ་རྣམས་སོ་སོའི་བུ་ཚར་རྣམས་ཀྱི་དུས་སུ་གསོན་པོར་གནས་པ་མ་ཟད་གོང་འཕེལ་དུ་འགྲོ་བཞིན་ཡོད་པ་ནི།… རྒྱས་པ་འདིར་གཟིགས་རོགས་གནང་།
-
STATEMENT
༈ སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་ལ་ནོ་སྦེལ་ཞི་བདེའི་གཟེངས་རྟགས་འབུལ་བཞེས་མཛད་ནས་ལོ་ ༢༤ འཁོར་བའི་དུས་དྲན་མཛད་སྒོའི་ཐོག་སྤེལ་བའི་བཀའ་ཤག་གི་གསུང་བཤད།༢༠༡༣ ཟླ་ ༡༢ ཚེས་ ༡༠ རེས་གཟའ་མིག་དམར། ༄༅། །ལྷར་བཅས་སྲི་ཞིའི་གཙུག་རྒྱན། འཇིག་རྟེན་ཞི་བདེའི་དེད་དཔོན། ཁམས་གསུམ་ཆོས་ཀྱི་རྒྱལ་པོ། བོད་མིའི་བླ་ན་མ More
-
STATEMENT༢༠༡༣ ཟླ་ ༩ ཚེས་ ༢ རེས་གཟའ་ཟླ་བ། ༄༅། །དེ་རིང་བཙན་བྱོལ་བོད་མིའི་མང་གཙོ་དབུ་བརྙེས་ཏེ་ལོ་ ༥༣ འཁོར་བའི་དུས་ཆེན་ཁྱད་པར་ཅན་གྱི་སྐབས་འདིར་བཀའ་ཤག་གི More


text:
རྩོམ་གྱི་ཡོང་ཁུངས། ཁྱུང་སྨོན་ལམ་གྱི་གདོང་དེབ།
༧སྨན་རིའི་ཡོངས་འཛིན་སློབ་དཔོན་བསྟན་འཛིན་རྣམ་དག་རིན་པོ་ཆེའི་གསུང་འབུམ། པོད་བཞི་པ་ཤོག་གྲངས་༡༧༦ ལས། “གདན་རབས་སོ་གཉིས་པ་ཤེས་རབ་བློ་གྲོས་ཀྱི་འཁྲུངས་ཡུལ་ཀོང་པོ་སྟག་བྲོ་སའི་ཞོལ་གཡག་འགོ ཡབ་བསྟན་པ་དང་ཁོང་གི་ལྕམ་གཉིས་ཀྱི་ཡུལ་ཚ་བ་སྟོད་པ་ས་ཡི་བ། གུར་མདོ་བླ་བྲང་གི་ཉེ་བའི་ས་ནས་བྱོན་ཏེ་ཀོང་ཡུལ་དུ་གནས་བཅས་པ་ཞིག་ཡིན། ཁོང་དགུང་སྙིང་ཕག༼ཕྱི་ལོ་ ༡༩༣༥༽ ལོ་བཅུ་དྲུག་ཐོག་རབ་བྱུང་བཅུ་དྲུག་པའི་ལྕགས་སྟག་ལོར་སྨན་རིར་ཕེབས། སློབ་སྒོར་ཞུགས། སྨན་སློབ་སངས་རྒྱས་བསྟན་འཛིན་དང་བསྟན་འཛིན་རྣམ་དག་གཉིས་ཀྱི་དྲུང་ནས་གདན་སའི་བཅའ་སྒྲིག་ལྟར། བསྡུས་གྲྭ། རྟགས་རིགས། བློ་རིགས། ཚད་མ། ཕར་ཕྱིན། དབུ་མ། འདུལ་བ། མཛོད་བཅས་གསན་བསམ་མཛད། ཤིང་རྟ་ལོར་ཀོང་པོར་ཕེབས་ཏེ་ཡབ་དང་མཇལ། དགེ་བཤེས་གཏོང་བྱེད་ཀྱི་ཆས་ཀ་ཡང་གོ་སྒྲིག་མཛད། ཉེར་ཐམ་ཤིང་རྟ་ལོར་དགེ་བཤེས་བཞེངས། ཉེར་གཅིག་ཤིང་ལུག་ལོར་རྒྱལ་བའི་ཡེ་ཤེས་དབྱིངས་གཟིགས་ཀྱིས་རྒྱལ་བའི་གདན་སར་གསེར་ཁྲི་མངའ་གསོལ་ཕུལ། དེ་ནས་བཅད་རྒྱ་ཐུགས་དམ་བཞུགས་ནས་ས་ཕག་ལོ་མཇུག་ལྕགས་བྱི་ལོ་འགོར་བྲོས་བྱོལ་དུ་ཕེབས། ལྕགས་བྱི་ལོའི་དབྱར་སྟོད་དུ་གློ་ཡུལ་ཀླུ་བྲག་ཏུ་ཕེབས་ནས་འཁོར་འཐོར་བ་རྣམས་དེར་འདུས། ལྕགས་གླང་ལོར་ཕྱི་རྒྱལ་གྱི་རོགས་རམ་ལ་བརྟེན་ནས་ཌོལ་པ་ཊན་གྱི་གཞིས་ཆགས་དང་དགོན་པ་བཏབ། ཆུ་ཡོས་ལོར་༼ཕྱི་ལོ་ ༡༩༦༣༽རྒྱ་གར་དུ་ཕེབས་ནས་དགོངས་པ་བོན་དབྱིངས་སུ་བསྡུས་སོ།། །།” ཞེས་གསལ་ཡོད།


text:
རྒྱུ་འབྲས་མེད་པའི་བུ་དང་མནའ་མ།
གནའ་དུས་སུ། སྐྱིད་ཚང་ཟེར་བའི་སྡེ་བ་ཞིག་ཡོད་པ་ལ་ཨ་མེས་དང་ཨ་ཕ། ཨ་མ། ཚ་བོ་བཅས་མི་བཞི་ཡོད། ཨ་མེས་ཀྱིས་ཚེ་གང་བོར་ཁྱིམ་བསྐྱངས་པས་ད་ལྟ་མགོ་སྐྲ་དཀར་བོར་གྱུར་ལ། ཁ་ཡི་སོ་འཐོར། གདོང་ལ་གཉེར་མས་ཁེངས་ཏེ་རྒས་ཉམས་ཤར་ཞིང་ལུས་ཉམས་ཟད་དེ་རང་གི་བུའམ་མནའ་མར་བརྟེན་ནས་འཚོ་བ་རོལ་ཐབས་བྱེད།
བུ་དང་མནའ་མ་གཉིས་ཀྱིས་ཨ་མེས་སྙོར་རྒྱུ་ནི་འབྲས་མེད་ཀྱི་ཁུར་ཆེན་ཞིག་ཏུ་བརྩེས་ནས་ཁ་ལ་བཟའ་བ་ཟས་ལྷག་དང་། ལུས་ལ་གོན་པ་གོས་ཧྲུལ་བྱིན་པས་ཨ་མེས་རྒྱུན་པར་ལྟོ་མི་འགྲངས་ཤིང་རྒྱབ་མི་ཁེབས་པའི་སྡུག་མྱངས་པར་མ་ཟད། ད་དུང་མནའ་མས་སྡིགས་དམོད་བྱེད་པའང་ཉན་དགོས་པ་རེད། ཚུལ་དེ་ཚ་བོས་མཐོང་ནས་ཨ་མེས་ལ་སྙིང་རྗེ་སྐྱེས་ཏེ་རྒྱུན་པར་རང་ཉིད་ཀྱི་ཟས་སྐལ་བགོས་ནས་ཕྱེད་ཀ་ཨ་མེས་ལ་བྱིན་ནས་མཉམ་ཟ་བྱས།
དེ་ལྟར་དུས་ཡུན་རིང་བོ་འགྱངས་ཚེ་བཟའ་ཟླ་གཉིས་ཀྱིས་ལྐོག་ཏུ་ཨ་མེས་ས་ཐག་རིང་ཞིག་ལ་སྐྲོད་རྒྱའིགྲོས་བྱས། ཁྱོ་བོས་བཤད་རྒྱུར། ཁོ་རིང་ས་ཐག་རིང་ཞིག་ལ་བསྐད་ནས་ཕྱིར་ཡོང་མི་ཐུབ་པ་ཞིག་བྱས་ན་མི་སེམས་བཟང་ཞིག་དང་འཕྲད་སྲིད་ནའང་། ཞེས་ཟེར་བ་ལ། བུད་མེད་ཀྱིས་སྡེ་བའི་ནང་གི་མི་རྣམས་ཀྱིས་ཨ་མེས་མེད་པ་ཤེས་ནས་དོན་དེ་དྲིས་བྱུང་ན་ཇི་ལྟར་ལན་འདེབས། ཞེས་དྲིས་པར། ཁྱོ་བོས་ཨ་མེས་ཡུལ་གཞན་ཞིག་ཏུ་བདེ་སྐྱིད་ཀྱི་འཚོ་བ་རོལ་བར་བུད་སོང་ཞེས་བཤད་ཆོག་ཅེས་པ་ན། ཁྱོ་ཤུག་གཉིས་གྲོས་འཆམས་བྱུང་། ཕྱི་ཉིན་ས་རུབ་མ་ཐག་བཟའ་ཟླ་གཉིས་ཀྱིས་ཨ་མེས་སླེ་བོ་ཞིག་གི་ནང་ལ་འཇོག་རྩེས་བྱས་པ་ན། ཨ་མེས་ཀྱིས་དོན་མི་ལེགས་པ་ཤེས་ནས་འཚབ་འཚུབ་ཀྱིས་ངང་ནས། ཁྱོད་གཉིས་ཀྱི་ཅི་བྱེད་པ་ཡིན། ཞེས་དྲིས། ཁྱོ་ཤུག་གཉིས་ན་རེ། ངེད་གཉིས་ཀྱིས་ངོ་མ་ཁྱོད་གསོ་མི་ཐུབ་པས་ཁྱོད་རང་ཡུལ་གཞན་ཞིག་ཏུ་བསྐྱལ་རྒྱུ་ཡིན། གནས་དེར་ཁྱོད་ཀྱིས་བདེ་སྐྱེད་ཀྱི་འཚོ་བ་རོལ་ཐུབ་ངེས་ཡིན་ཞེས་ཟེར་བཞིན་བཙན་ཤུགས་ཀྱིས་ཨ་མེས་སླེ་བོའི་ནང་བཅུག ཨ་མེས་ཀྱིས་རང་ཉིད་ལ་མགོ་སྐོར་བཏང་བ་ཤེས་ནས་ཁོར་ཁྲོའི་ངང་། ཁྱི་རྒན། ངོ་ཚ་མེད་པའི་ཁྱི་རྒན། ཁྱོད་ཀྱི་ཕའི་དྲིན་ལན་འདི་ལྟར་མཇལ་རྒྱུ་ཡིན་ནམ་ཞེས་སྡིགས་མོ་བྱས། བུ་དང་མནའ་མ་གཉིས་ཀྱིས་དེ་དག་སྣང་མེད་དུ་བཞག་ནས་ཕར་ད་དུང་། གླང་རྒན་གྱི་རྐང་ལག་བརྟན། རྒན་ངན་གྱི་ཁ་སྡིགས་མི་ཚར་ཟེར་བ་ཁྱོད་ལ་ཟེར། ཁ་རོག་སྡོད། ཅེས་ཟེར་བཞིན་སླེ་བོ་རྒྱབ་ཏུ་ཁུར་ནས་ཕྱིར་སོང་།
ཚ་བོས་ཨ་ཕ་འགྲོ་བའི་རྗེས་སུ་སྐད་ཆེན་པོས། ཨ་ཕ་ལགས། ཁྱོད་ཀྱིས་ཨ་མེས་འཕངས་རྗེས་སླེ་བོ་མ་བརྗེད་པར་ཕྱིར་ཁྱེར་ཤོག་ཅེས་བཤད་པ་ན།
ཨ་ཕས་སྐད་དེ་ཐོས་རྗེས། ཅི་ཡིན་མ་ཤེས་པར་ཡ་མཚན་པའི་ངང་ནས། ཁྱོད་ཀྱིས་ཅི་བྱ་རྒྱུ་ཡིན་ཞེས་དྲིས་པར། ཚ་བོ་སྔར་བཞིན་དེར་ལངས་ནས་དྲང་བོའི་ཚིག་གིས་ཁྱོད་རང་རྒས་པར་གྱུར་ཚེ་ངས་ཀྱང་ཁྱོད་འདི་ལྟར་ཁུརདགོས་པས་སླེ་བོ་འདི་ང་ལ་དགོས་མཁོ་ཡོད་ཅེས་ཟེར། ཨ་ཕས་གཏམ་དེ་ཐོས་པ་ན་སྒྱེད་པ་འདར་ཞིང་མིག་ནས་མཆི་མ་འཁོར་བཞིན་ཨ་མེས་ཕྱིར་འཁུར་དེ་ཐོན་ནོ།།
Topic: སླེལ་བོ།
No comments found.


text:
བོད་ཀྱི་ཟློས་གར།
བསྟན་འཛིན་གྲགས་པ།
བཙན་བྱོལ་གྱི་ཆབ་སྲིད་ལ་ཞིབ་འཇུག་བྱེད་མཁན་ཞིག་གིས་བརྗོད་རྒྱུར། “ངའི་སེམས་ཁྲལ་ཆེ་ཤོས་དེ་གང་ཡིན་ཟེར་ན། བོད་དོན་འདི་ཐག་གཅོད་བྱེད་པའི་གོ་སྐབས་ཤིག་ཤར་བའི་ཉི་མ་དེ་ལ་བཙན་བྱོལ་གྱི་དཔོན་པོ་དེ་ཚོ་ལ་ཐག་གཅོད་བྱེད་པའི་བློ་ཁོག་དང་འཇོན་ཐང་ཡོད་པ་མ་རེད་བསམས་པ་འདི་ཡིན། ཐག་གཅོད་བྱེད་མ་ཐུབ་པར་གོ་སྐབས་དེ་ཤོར་འགྲོ་གི་རེད། དེ་ནས་གྱོང་དེ་བོད་མི་དམངས་ལ་རག་གི་རེད།” ཅེས་བཤད་བྱུང་། སྐད་ཆ་འདི་བཤད་ནས་ལོ་ངོ་བརྒྱད་དགུ་ཞིག་ཕྱིན་སོང་། ད་ངས་ཀྱང་འདི་ལ་བསམ་བློ་གཏོང་བཞིན་ཡོད། འདི་ཕལ་ཆེར་བདེན་པ་རེད། བོད་ནང་ནས་རང་ལུས་མེར་སྲེག་གིས་ཚ་ཚ་འུར་འུར་བྱེད་བཞིན་པའི་སྐབས་ཤིག་ལ་བློ་བཟང་སེང་གེས་མཆོད་འབུལ་བྱེད་ཀྱིན་ཡོད་དང་མེད་ལྟ་བུའི་རྙོག་དྲ་ཞིག་བཤད་ནས་བསྡད་སོང་། སྐབས་འདི་ལ་མཚོན་ན་ཡང་བློ་བཟང་སེང་གེའི་ལས་འགན་དེ་བོད་མིའི་ཆིག་སྒྲིལ་འདི་སྲུང་སྐྱོབ་སླད་སྐད་ཆ་བཤད་རྒྱུ་ལས་གཞན་པའི་ཚིག་ཐན་ཐུན་ལ་འཇུས་ནས་ཡར་བཤད་མར་བཤད་བྱེད་རྒྱུ་ཡོད་པ་མ་རེད། ༧གོང་ས་མཆོག་ཧོང་ཀོང་ལ་གདན་འདྲེན་ཞུ་རྒྱུའི་སྐད་ཆ་ཞིག་བྱུང་བ་དེ་ལ་ཡང་བཟང་ཐག་ངན་ཐག་ཆོད་པའི་གོ་སྐབས་དམ་འཛིན་ཞིག་བྱེད་ཐུབ་མ་སོང་དྲན། ད་ལྟ་བཙན་བྱོལ་བོད་མིའི་དབུ་འཁྲིད་ཚོ་འགྱོད་བཞིན་པའི་གནད་དོན་གཅིག་ནི་པཎ་ཆེན་རིན་པོ་ཆེ་དགོངས་པ་རྫོགས་པའི་སྐབས་དེར་༧གོང་ས་མཆོག་བོད་ལ་ཕེབས་པའི་ཐག་གཅོད་བྱེད་མ་ཐུབ་པ་དེ་རེད། འདི་དག་ལ་བསྐྱར་ཞིབ་ཅིག་བྱས་ན། ཐུག་ས་གཙོ་བོ་དེ་བློ་ཁོག་མེད་པ་ལ་ཐུག་འདུག ཐག་གཅོད་གཅིག་ལ་བརྒྱ་ཆ་བརྒྱའི་འགན་ལེན་དང་བརྒྱ་ཆ་བརྒྱའི་ཁེ་ཕན་ཡོད་པ་ཞིག་ཡོད་ཀྱི་མ་རེད། དེ་མེད་ན་མིང་ཆད་ཡོང་བ་སོགས་མ་འོངས་སྔོན་དཔག་གིས་ཐག་གཅོད་ཆེན་པོ་བྱེད་མ་ཐུབ་པའི་རྙོག་དྲ་འདི་ཚོ་ཡོང་གི་ཡོད་པ་རེད་བསམས་ཀྱི་འདུག
མི་དམངས་ཀྱི་བདེ་སྡུག་ལ་ཕན་གནོད་འབྲེལ་བའི་ཐག་གཅོད་བྱེད་རྒྱུ་མེད་པའམ་ཡང་ཐག་གཅོད་ཀྱི་བློ་ཁོག་མེད་པའི་གཞུང་དང་སྒྲིག་འཛུགས་ནི་ཟློས་གར་གྱི་འཁྲབ་སྟོན་ཞིག་རེད། བཙན་བྱོལ་སྒྲིག་འཛུགས་འདི་ཡང་ཟློས་གར་གྱི་འཁྲབ་སྟོན་ཞིག་རེད། འདི་མིང་དོན་མཚུངས་པའི་ཟློས་གར་གྱི་འཁྲབ་སྟོན་ཞིག་རེད། འཁྲབ་སྟོན་འདིའི་ནང་ལྷ་དང་མི་བསྲེས་ནས་འཁྲབ་བཞིན་ཡོད། དཔེར་ན་༧གོང་ས་མཆོག་དགུང་ལོ་བརྒྱ་ལྷག་ལ་བཞུགས་རྒྱུ་ཡིན་པ་དང་། གནས་ཆུང་ཆོས་སྐྱོང་གིས་ལུང་བསྟན་གནང་སྟེ་ལོ་རེ་རེ་ལ་ཞབས་བརྟན་བསྒྲུབས་པ། དོལ་རྒྱལ་བསྟེན་ན་མི་འགྲིག་པ་སོགས་ནི་ཆོས་ཀྱི་འཁྲབ་སྟོན་དེ་ཚོ་རེད། ལམ་དབུ་མ་དང་རང་བཙན། བདེན་པའི་ཨུ་ཚུགས་སོགས་ནི་སྤྱི་ཚོགས་དང་ཆབ་སྲིད་ཀྱི་འཁྲབ་སྟོན་རེད། འཁྲབ་སྟོན་འདི་ང་ཚོས་ལོ་མང་པོར་འཁྲབ་པ་རེད། འཁྲབ་སྟོན་འདིའི་ལེའུ་གཅིག་ལ་ཆ་བཞག་ན་བོད་ཀྱི་རིག་གཞུང་སྲུང་སྐྱོབ་ལྟ་བུ་རེད། མཛད་སྒོའི་ཐོག་བྱིས་པ་རྣམས་ཀྱིས་སྟོད་གཞས་སོགས་གཙང་མ་ཞིག་འཁྲབ་ཀྱི་རེད། དེ་ནས་དཔོན་པོ་ཚོས་ལག་པ་བརྡབས་ཀྱི་རེད། དེ་ནས་རིག་གཞུང་སྲུང་སྐྱོབ་བྱས་ཚར་པ་རེད། དོན་ངོ་མ་འདི་འདྲ་ཞིག་རེད།
ང་ཚོའི་ཟློས་གར་འདི་ལ་བརྟེན་ནས་གྱོང་ཕོག་མཁན་དེ་གཞིས་ལུས་མི་དམངས་རེད། གཞིས་ལུས་མི་དམངས་ཀྱིས་ཁོང་ཚོར་བཅིངས་འགྲོལ་གཏོང་མཁན་ཞིག་ཡོང་གི་ཡོད་པ་དང་། དེ་ཡང་ལྷ་དང་བླ་མ་དཔོན་པོ་སོགས་འཛོམས་ནས་ཡོང་གི་ཡོད་པར་ཡིད་ཆེས་བྱེད་པ་རེད། འོན་ཀྱང་བཙན་བྱོལ་གྱི་ཟློས་གར་དེས་ཁོང་ཚོར་སེམས་ཀྱི་བདེ་སྐྱིད་ཅིག་སྤྲད་ཡོད་ན་ལས་གཞན་ཅི་གང་ཕན་མེད་པ་རེད། ཕན་མེད་པ་མ་ཟད་གནོད་ཡོད་པ་རེད། ཁོང་ཚོའི་མི་རིགས་ཀྱི་ལ་རྒྱའི་ལས་ཀ་དེ་ཚོ་ལ་ཡང་གནོད་ཡོད་པ་རེད།
ད་ལྟའི་བཙན་བྱོལ་གྱི་ཟློས་གར་འདི་ན་ལེའུ་གསར་པ་ཞིག་ཡོད་པ་དེ་ནི་རྒྱ་ནག་གི་དཔུང་ཤུགས་ལ་ཁ་གཏད་མེད་སྟབས་རྒྱ་ནག་གི་མི་སེར་བྱེད་རྒྱུ་ནི་འདམ་ཁ་ཡག་ཤོས་དེ་ཡིན་པར་བཤད་པ་རེད། ད་ང་ཚོ་འགོག་མཁན་གཅིག་ཀྱང་མེད་པ་རེད། སྒྲིག་འཛུགས་ཀྱི་ལྷན་ཁང་རེ་རེ་བཞིན་སྒོ་བརྒྱབ་ནས་བོད་ལ་འགྲོ་ཆོག་ཆོག་རེད། འོན་ཀྱང་ཟློས་གར་འཁྲབ་ཚན་དེ་ལ་ལེའུ་འདི་འདྲ་ཞིག་བྲིས་མེད་པ་རེད། ང་ཚོ་ཅི་ཡང་མིན་ན་ཡང་ཅིག་ཡིན་མདོག་མདོག་གིས་ཟློས་གར་འདི་མུ་མཐུད་ནས་འཁྲབ་དགོས་པ་རེད། མི་དམངས་ཀྱི་སྡུག་བསྔལ་ཚོར་མི་ཐུབ་མཁན་དང་། བོད་ལ་དུས་རབས་ཉེར་གཅིག་པའི་འགྲོ་བ་མི་ཞིག་གི་ཚུལ་དུ་མགོ་འཁྲིད་བྱེད་མི་ཐུབ་པའི་སྒྲིག་འཛུགས་འདིས་མུ་མཐུད་ནས་ཡིན་མདོག་མདོག་གི་ཟློས་གར་འདི་འཁྲབ་བཞིན་པ་རེད།
ཟློས་གར་ཡུན་རིང་པོར་འཁྲབ་ཐུབ་པ་དང་འཁྲབ་དགོས་པའི་རྒྱུ་མཚན་ཅི་ཞིག་ཡིན་ནམ། རྒྱུ་མཚན་དང་པོ་ནི་བོད་མི་དམངས་ཀྱིས་༧གོང་ས་མཆོག་ལ་ཡིད་ཆེས་བློ་གཏད་བྱས་པ་དེ་རང་རེད། རྒྱུ་མཚན་གཉིས་པ་ནི་ཟློས་གར་འདི་འཁྲབ་ན་འཁྲབ་མཁན་ཚོར་མི་ཆོས་ཀྱི་ལྟོ་གོས་གཏམ་གསུམ་ཐོབ་ཀྱི་ཡོད་པ་རེད། འདི་མ་འཁྲབ་ན་ཁོང་ཚོར་ལྟོ་གོས་གཏམ་གསུམ་ཐོབ་ཀྱི་མ་རེད། ཟློས་གར་འདི་ལ་ལྟད་མོ་ཆེན་པོ་འདུག་ཨང་།
ང་ཚོའི་ཟློས་གར་འདིའི་ནང་ཡ་མཚན་པ་ཡང་མང་པོ་འདུག དཔེར་ན་ང་ཚོས་ཁ་རྒྱ་ལ་གཏད་ནས་འགྲོ་བ་མིའི་ཐོབ་ཐང་དང་དམངས་གཙོ་ཞེས་མ་ཎི་འདོན་འདོན་བྱེད། ཁ་ནང་ལ་གཏད་ནས་འགྲོ་བ་མིའི་ཐོབ་ཐང་ཕར་ཞོག དམངས་གཙོ་ཕར་ཞོག གཏམ་བརྗོད་དྲང་པོ་བཤད་མཁན་ལ་ཡང་གསོད་གྲབས་གཏུབས་གྲབས་བྱེད། དེའི་དཔེ་མཚོན་ནི། ཀརྨ་ཆོས་འཕེལ་གྱི་སྒང་ལ་མཆོངས་པ་ལྟ་བུའོ།། གཟིགས་མོར་ཡག་པོ་གཟིགས་ཨ། སྤྲོ་པོ་ཡོང་།


text:
༧གོང་ས་མཆོག་གིས་ “རྒྱ་ནག་གི་འདི་འདྲའི་གནོན་ཤུགས་ཞེ་དྲགས་སྤྲད་ནས་མིའི་སེམས་མ་སྐྱིད་པ་ཞིག་བཟོས་བ་མ་གཏོགས་སུ་གཅིག་ལ་ཕན་ཐོགས་ཡོད་པ་མ་རེད། ཕྱོགས་གཅིག་ནས་རྒྱ་ནག་གཞུང་གིས་འཆམ་མཐུན་དང་བརྟན་བརླིང་དགོས་ལབ་ཀྱི་ཡོད་ཀྱང་། བྱེད་སྟངས་དེ་ཚོའི་གྲས་ཀྱིས་འཆམ་མཐུན་མི་ཡོང་བ་དང་བརྟན་བརླིང་མི་ཡོང་བ་བྱེད་ཀྱི་ཡོད་པ་དངོས་ཡོད་གནས་ཚུལ་རེད།” ཅེས་གསུངས།
དེ་རིང་སྔ་དྲོའི་ཆུ་ཚོད་ ༧།༣༠ ཐོག ༧གོང་ས་སྐྱབས་མགོན་ཆེན་པོ་མཆོག་གསུང་ཆོས་ར་བའི་ནང་ཆིབས་ཞབས་བསྐྱངས་ཏེ། རྗེས་གནང་སྒྲུབ་བཞག་རྣམས་མཛད་དེ་སྤྱན་རས་གཟིགས་ངན་སོང་ཀུན་གྲོལ་གྱི་རྗེས་གནང་བསྩལ་གྲུབ་རྗེས། གནས་ཆུང་ཆོས་རྒྱལ་ཆེན་པོ་སྦྱན་འདྲེན་ཞུས་ཡོད་པ་དང་། དེ་ནས་དཔལ་ས་སྐྱ་༧གོང་མ་རིན་པོ་ཆེ་མཆོག་ནས་མནྜལ་ལྗགས་ཀློག་མཛད་དེ་བོད་མིའི་སྒྲིག་འཛུགས་དང་རྒྱལ་སྤྱིའི་བོད་རིགས་ཚོང་པའི་ལྷན་ཚོགས། ཧི་མ་ལ་ཡའི་རི་རྒྱུད་ཚོགས་སྐྱིད་བཅས་ནས་སྒྲོལ་དཀར་ཡིད་འཁོར་ལོའི་སྒོ་ནས་བརྟན་བཞུགས་བསྟར་འབུལ་ཞུས་སོང་།
བརྟན་བཞུགས་ཀྱི་གོང་དུ་༧གོང་ས་མཆོག་གིས་ཆོས་ཞུ་བ་རྣམས་ལ་གསུངས་དོན། དེ་རིང་འདིར་དབང་ཞུ་བར་ཡོང་བསྡད་པ་ཚོ་དང་། གཟུགས་མཐོང་བརྙན་འཕྲིན་བརྒྱུད་དེ་གསན་བསྡད་པ་ཚང་མས་ཆང་འཐུང་བ་དང་ཤོ་སྦག་རྒྱག་པ་དེ་འདྲའི་རིག་བྱེད་ཉན་གི་མ་རེད་ཅེས་སོགས་གསུངས་སོང་། ཁོང་གིས་མུ་མཐུད་དུ་གསུངས་དོན། བོད་ནང་གི་བོད་མི་དང་འཛམ་གླིང་གི་ཡུལ་ལུང་གང་སར་ཡོད་པའི་དད་ལྡན་ཆོས་ཞུ་བ་ཡོངས་ལ་བཀའ་སློབ་གནང་སྐབས། བོད་ནང་དང་རྒྱ་ནག དེ་བཞིན། འཛམ་གླིང་རྒྱལ་ཁབ་གཞན་དང་གཞན་གྱི་ནང་དུ་ད་རེས་དུས་འཁོར་དབང་ཆེན་ཉན་མཁན་ཚང་མ་ས་ཆ་གཅིག་ལ་འཛོམས་ཐུབ་མེད་ཀྱང་། འདུན་པ་གཅིག་གྱུར་གྱི་ཐོག་ནས་རྡོ་རྗེ་སྤུན་གྲོགས་ཆགས་ཡོད་སྟབས། བོད་ནང་དུ་ཡོད་པའི་དུས་འཁོར་དབང་ཆེན་ཞུ་མཁན་ཚང་མ་མཐུན་པོ་དགོས། ང་ཚོ་དང་ཁོང་ཚོ་ཟེར་བ་དེ་བློར་བསླེབས་ཡོང་དུས། ང་ཚོ་དུས་འཁོར་དབང་ཆེན་ཞུས་མཁན་རྡོ་རྗེ་སྤུན་གྲོགས་གཅིག་པ་ཡིན་བསམ་སྟེ་སེམས་ནང་གི་ང་རྒྱལ་ཕྲག་དོག་དེ་ཚོ་ཁ་གཏད་བཅག་ནས་མཐུན་པོ་བྱེད་དགོས་པ་དེ་དཔེ་གལ་ཆེན་པོ་ཡིན་པ་དང་། བོད་ནང་དུ་ཡོད་མཁན་ཚོས་ཀྱང་དགོངས་པ་དེ་བཞེས་རོགས་ཞེས་གསུངས་སོང་།
རྒྱ་གཞུང་གི་གནོན་ཤུགས་འོག་བོད་ནས་ཡོང་བའི་གནས་སྐོར་བ་མང་པོ་ཞིག་འཕྲལ་དུ་ཕྱིར་ལོག་དགོས་བྱུང་བའི་སྐོར་ལ་ཁོང་གིས། ང་ཚོ་བོད་པར་ཆ་བཞག་ན་མི་གྲངས་ཉུང་ཉུང་རེད་ས་ཡ་དྲུག་རེད། ད་ལྟ་ང་ཚོ་དཀའ་ངལ་གྱི་དུས་ཚོད་ལ་བསླེབས་བསྡད་ཡོད་ཀྱང་རིམ་གྱིས་འགྱུར་བ་འགྲོ་ངེས་རེད། འདས་པའི་ལོ་ ༦༠ ནང་ལོགས་སུ་རྒྱ་ནག་རང་ལའང་འགྱུར་བ་འགྲོ་བཞིན་འདུག་གཱ། ང་ཚོ་བོད་ལའང་འགྱུར་བ་ཏན་ཏན་འགྲོ་ངེས་རེད། འགྱུར་བ་འགྲོ་བ་དེ་གཞན་གཅེས་པར་འཛིན་པའི་ཐོག་ནས་ཁག་པོ་རེད་དེ། རང་དོན་ལ་བསམ་བློ་བཏང་སྟེ་དངོས་ཡོད་གནས་ཚུལ་དང་མཐུན་པ་ཞིག་གི་ཐོག་ལ་བསམ་བློ་གཏང་བ་ཡིན་ན། མི་ལ་དབང་ཡོད་བཤད། བཙན་དབང་བྱས་པ་དཔེར་ན་ད་ལན་རྒྱ་གར་ལ་དུས་འཁོར་དབང་ཆེན་ཞུ་རུ་ཡོང་མཁན་ཚོར་ཞེ་དྲགས་གནོན་ཤུགས་སྤྲད་དེ། ཐ་ན་ས་ཁུལ་ཁ་ཤས་ཀྱི་དཔོན་པོ་དེ་འདྲས་རྡོ་རྗེ་གདན་དུ་དུས་འཁོར་དབང་ཆེན་བྱེད་ཀྱི་ཡོད་པ་དེ་ཁྲིམས་འགལ་རེད་ཅེས་ལབ་འདུག ཁྲིམས་འགལ་ཟེར་བའི་ཁྲིམས་དེ་ག་བར་རྩི་དགོས་ཀྱི་ཡོད་ཤེས་ཀྱི་མ་རེད། མཐར་དེད་ན་དབང་ཅན་དཔོན་པོ་ཞིག་གིས་ཁོ་རང་གི་སྣང་བར་ཕྱིན་ན་ཁྲིམས་མཐུན་རེད། ཁོ་རང་གི་སྣང་བར་མ་སོང་ན་ཁྲིམས་འགལ་ཆགས་ཀྱི་ཡོད་པ་རེད། དེ་ལ་ཆོད་ཅི་མི་འདུག་གཱ།
ཁ་སང་སེམས་སྐྱོ་བོ་དེ་འདྲ་བྱུང་། བོད་ནང་ནས་ཡོང་མཁན་རྣམས་ལ་གནོན་ཤུགས་ཞེ་དྲགས་སྤྲད་དེ་ཕར་མ་ལོག་ན་ཁྱིམ་ཚང་སོགས་ལ་དཀའ་ངལ་སྤྲོད་ཀྱི་རེད་བསམ་པའི་དཀའ་ངལ་གཅིག་འཕྲད། འདིར་དུས་འཁོར་དབང་ཆེན་ཞུ་བར་འདོད་པའང་ཞེ་དྲགས་འདུག སྐབས་དེར་ངས་ཁྱེད་རང་ཚོས་སེམས་ཁྲལ་ཁྱོན་ནས་མ་བྱེད་ཕར་ལོག་རྒྱུགས། དུས་འཁོར་དབང་ཆེན་ལ་ངས་ཁྱེད་རང་ཚོ་ཚང་མ་མོས་པའི་འོག་ཏུ་བཅུག་སྟེ་སྨོན་ལམ་རྒྱག་གི་ཡིན་ལ་དབང་ཐོབ་ངེས་རེད། ནང་ལ་དཀའ་ངལ་འཕྲད་ན་ཡག་པོ་ཡོད་པ་མ་རེད་ཅེས་ལབ་སྟེ། ཁོང་ཚོ་མང་པོ་ཞིག་ལོག་སོང་བ་རེད། ལོག་མཁན་ཚོས་མིག་ཆུ་ཞེ་དྲགས་བཏང་སྟེ་ང་རང་སེམས་སྐྱོ། ཁོང་རང་ཚོའང་སེམས་སྐྱོ་བོ་དེ་འདྲ་བྱུང་སོང་། དེ་འདྲ་གནོན་ཤུགས་ཞེ་དྲགས་སྤྲད་ནས་མིའི་སེམས་མ་སྐྱིད་པ་ཞིག་བཟོས་བ་མ་གཏོགས་སུ་གཅིག་ལ་ཕན་ཐོགས་ཡོད་པ་མ་རེད། ཕྱོགས་གཅིག་ནས་རྒྱ་ནག་གཞུང་གིས་འཆམ་མཐུན་དང་བརྟན་བརླིང་དགོས་ལབ་ཀྱི་ཡོད་ཀྱང་། བྱེད་སྟངས་དེ་ཚོའི་གྲས་ཀྱིས་འཆམ་མཐུན་མི་ཡོང་བ་དང་། བརྟན་བརླིང་མི་ཡོང་བ་བྱེད་ཀྱི་ཡོད་པ་དངོས་ཡོད་གནས་ཚུལ་རེད། བོད་ནང་ལ་ཡོད་མཁན་ཚོ་དང་ང་རང་ཚོའི་ངོས་ནས་ང་ཚོའི་གནས་སྟངས་འདི་འདྲ་ཞིག་གི་སྒང་ལ་ཡོད་དུས་ཚང་མ་ཐུགས་མཐུན་ཁྱིམ་ཚང་གཅིག་བྱེད་དགོས། ཆོལ་ཁའི་འཐེན་འཁྱེར་བྱས་ཏེ་ང་ཚོ་ཁམས་པ་ཡིན། ང་ཚོ་ཨ་མདོ་ཡིན། ང་ཚོ་དབུས་གཙང་དང་མངའ་རིས་ཡིན་ཟེར་བའི་སྐད་ཆ་དེ་ཚོ་མ་བཤད། དེ་ཚོ་ཆུང་ཚགས་ཆུང་ཚགས་རེད། དེ་བཞིན་མི་རིགས་ཀྱི་འགལ་ཟླ་འདྲ་པོ་བོད་དང་རྒྱ་ཟེར་བའི་སྐད་ཆ་དེ་ཚོ་མི་དགོས་པ་རེད། ཅེས་སོགས་གསུངས་སོང་།
གནས་མཆོག་རྡོ་རྗེ་གདན་ནས་པདྨ་མཚོས་སྤེལ།


text:
[གོང་འཕྲོས ] ང་ཚོའི་སྒྲུང་འདི་མུན་འཐིབས་ཤིང་མོག་མོག་པའི་གཟའ་མིག་དམར་ཞིག་ནས་གླེང་བར་བྱ་སྟེ། ཊཱ་སེ་ལི་བཟའ་ཚོ་ཞོགས་པ་སྔ་པོ་ནས་གཉིད་ལས་སད་སྐབས། སྒེའུ་ཁུང་ཕྱི་རོལ་གྱི་སྨུག་སྤྲིན་འཐིབས་པའི་ནམ་མཁའ་ལས། གནས་འདིར་ཧང་སངས་དགོས་པའི་གནས་ཚུལ་ཡ་མཚན་ལྷག་རྒྱུ་ཡིན་པའི་སྔོན་རྟགས་ཅི་ཡང་མི་སྟོན་པས། སྐུ་ཞབས་ཊཱ་སེ་ལིས་སྔར་རྒྱུན་བཞིན་ངག་ནས་གླུ་ཆུང་ལེན་གྱིན་ཆེས་མི་དགའ་བའི་གོང་དཀྲིས། གཅིག་བདམས་ནས་སྐེ་ལ་བཏགས་ཏེ། ལས་ཀར་བསྐྱོད་རྒྱུའི་སྟ་གོན་ལ་ཞུགས། ལྕམ་ཊཱ་སེ་ལིས་དགའ་དགའ་སྤྲོ་སྤྲོའི་ངང་ལབ་ལོབ་ལུང་པ་གང་ཤོད་ཀྱིན་གང་ཐོན་ཀུ་ཅོ་འདོན་བཞིན་པའི་ཟླ་རླིད་བྱིས་སྒྲོམ་ནང་བླུགས། །
སྒེའུ་ཁུང་གི་མདུན་ནས་འུག་པ་སེར་ནག་གཅིག་གཤོག་སྒྲོ་རྡེབ་ཀྱིན་འཕུར་སོང་བ་ཁོ་གཉིས་སུ་ལའང་དོ་གལ་མ་བྱུང་། །
ཆུ་ཚོད་བརྒྱད་དང་ཕྱེད་ཀར། སྐུ་ཞབས་ཊཱ་སེ་ལིས་ཡིག་ཕད་ལག་ཏུ་ཐོགས་ཤིང་། ལྕམ་ཊཱ་སེ་ལིའི་ཐོད་པར་འོ་གཅིག་བསྐྱལ་རྗེས། ཟླ་རླིད་ལ་འོ་བསྐྱལ་ནས་ཕོ་གསར་ཆུང་ཆུང་དེ་དང་གྱེས་ མཇལ་ཞུ་བར་འདོད་མོད་ཀྱང་། ད་ལྟའི་ཆ་ལ་ཕོ་གསར་དེ་ཁོང་ཁྲོ་ལང་བཞིན་དུ་ནས་ཆག་གྱང་ལྡེབས་སུ་གཏོར་གྱིན་འདུག་པས། འོ་སྐྱེལ་མ་ཐུབ། “སྡུག་ཆགས། ” སྐུ་ཞབས་ཊཱ་སེ་ལིས་ཆིག་ལབ་གཅིག་བརྒྱབ་རྗེས། དགོད་སིག་སིག་ངང་སྒོ་ནས་དོན་ཅིང་། རླངས་འཁོར་ལ་བསྡད་དེ་ལམ་ཨང་བཞི་པ་ནས་རྒྱབ་ཤིག་བརྒྱབ་ནས་བུད། ། [མུ་མཐུད་འགོད་རྒྱུ ]


text:
---འཇིག་རྟེན་གྱི་ཨ་མ་ནི་བུ་ཕྲུག་གི་ཆེད་དུ་ཡོད་ཚད་བློས་གཏོང་ཐུབ་མཁན་ཅིག་ཡིན།
ཨ་མ་ནི་འགྲོ་བ་མིའི་བསྐྱེད་ཡུམ་ཡིན་ཞིང་། ཨ་མ་ཡོད་པས་མིའི་རིགས་བྱུང་བ་ཡིན་ལ། མིའི་རིགས་ཡོད་པས་མིའི་རིགས་ཀྱི་ཤེས་རིག་དར་བ་རེད། འཇིག་རྟེན་སྟེང་གི་གཟི་བརྗིད་སྤོབས་པ་མཐའ་དག་ཨ་མ་ལས་བྱུང་བ་རེད། བདེ་སྐྱིད་ཀྱི་གཞི་མ། སེམས་ཀྱི་རྒྱབ་བརྟེན། རེ་བཅོལ་དང་ཡིད་ཆེས་ལྷན་དུ། ཨ་མའི་སེམས་འཕྲིན་ལ་ཉམས་པ་མེད་ལ། བྱམས་བརྩེ་དང་འཛུམ་མདངས་ལ་དེ་བས་ཀྱང་ཡལ་བ་མེད།
བུད་མེད་ཞིག་ཡིན་ན་འཇིག་རྟེན་གྱི་ཨ་མ་བྱེད་དགོས་པ་ནི་ལྡོག་མེད་ཀྱི་མི་ཚེའི་བརྒྱུད་རིམ་ཅིག་ཡིན་ཞིང་། མི་ལོ་བཅུ་དགུར་དེང་རབས་སློབ་གསོ་མྱངས་བ་དང་བྱ་བའི་ཉམས་མྱོང་ཁྲོད་ཀྱི་བསམ་བློའི་གོ་རྟོགས་བཅས་ཀྱིས་བདག་ལ་ཡང་དང་བསྐྱར་དུ་གསོལ་བ་ནི་འཚོ་བའི་སྙིང་སྟོབས་ཡིན་པས། ངས་བྱིས་པ་སྐྱེས་ནས་ཨ་མ་ཞིག་བྱེད་རྒྱུ་དེ་རང་གི་མི་ཚེའི་འདིའི་གསེར་ལས་དཀོན་པའི་མྱོང་བ་ཐེངས་གཅིག་རེད་སྙམ་པ་ལས་དེའི་ན་ཟུག་དང་དཀའ་སྡུག་ལ་ནམ་ཡང་སྐྲག་མ་མྱོང་།
ང་ཡང་བུད་མེད་གཞན་དག་དང་འདྲ་བར་གཉེན་སྒྲིག་བྱས་ནས་ལོ་གཅིག་འགོར་རྗེས་མངལ་སྦྲུམ་བྱུང་། བྱིས་པ་མངལ་དུ་གནས་སྐབས་ཨ་མའི་ཟས་སྐོམ་གྱི་དྭངས་མ་དེ་མ་བུའི་ལྟེ་ཐག་བརྒྱུད་ནས་གང་དགོས་ཀྱི་འཚོ་བཅུད་མཁོ་འདོན་བྱེད་ཀྱིན་ཡོད་ཟེར་བས། ངེད་བཟའ་ཟླ་གཉིས་ཀྱི་ཚེ་འདིར་མཐའ་གཅིག་ཏུ་མཛའ་བའི་བརྩེ་དུང་གི་ལྗོན་པར་བཏགས་པའི་ལེགས་སྨིན་གྱི་འབྲས་བུ་དེ་ཉིད་མངལ་དུ་གཡོ་མེད་ཏིང་ངེ་འཛིན་ལ་སྒོམ་དུས་ངས་རང་གི་ཕྱི་ལུས་ཀྱི་འགྲོ་འདུག་སྤྱོད་གསུམ་ཇེ་དལ་དུ་བཏང་བ་དང་འཚོ་བཅུད་ལྡན་པའི་ཟས་གང་མང་བཟས་ནས་སྙིང་གི་ཐིག་ལེར་གྱུར་བའི་གཅེས་ཕྲུག་དེ་ཉིད་བསླེབས་པར་རེ་སྒུག་བྱས་པ་ཡིན་ལ། གཞན་ཡང་ཡ་ཧུ་དཱའི་སློབ་གསོ་ཆེད་མཁས་པས། སྦྲུམ་མའི་ཡིད་ཀྱི་འགྱུ་བས་ཐད་ཀར་ཕྲུ་གུའི་ནར་སོན་དང་འཚར་སྐྱེས་ལ་ཤུགས་རྐྱེན་ཐེབས་ཀྱི་ཡོད་པར་འདོད་པས་མངལ་གནས་ཕྲུ་གུ་ཆ་སྙོམས་དོ་འགྲིག་ངང་འཚར་ལོངས་འབྱུང་ཆེད་ངས་རང་གི་ནང་སེམས་ཀྱི་ཡིད་འགྱུ་ལ་སྙོམས་སྒྲིག་ལེགས་པོ་བྱས་ནས་རང་གི་སེམས་པ་ཡར་སྐྱེད་ཀྱི་ཡིད་འགྱུ་ཕྲུ་གུ་ལ་བརྒྱུད་སྤེལ་བྱེད་ཅི་ཐུབ་བྱས་པ་ཡིན།
དེ་ལྟར་ཟླ་དགུ་ཞག་བཅུ་ཕར་བསྐྱལ་བའི་ཉིན་ཞིག་ལ། རང་ཤ་གྲི་ཡིས་གཏུབ་པ་ལས་ཀྱང་སྡུག་པའི་བཟོད་དཀའི་ན་ཟུག་ཅིག་གིས་ངའི་ལུས་ཡོངས་མནར་དུ་བཅུག་བྱུང་། སྐབས་དེར་ངས་རེ་སྒུག་ཁྲོད་ཀྱི་གཅེས་ཕྲུག་འཇིག་རྟེན་མི་ཡུལ་ལ་བསླེབས་རྒྱུ་ཡིན་པ་ཤེས་ཏེ་ད་ནི་མ་བུ་ལྷན་འཛོམས་བྱུང་ཐུབ་སོང་སྙམ་ནས་དགའ་བ་དཔག་མེད་སྐྱེས་བཞིན་ན་ཟུག་དེ་ཉིད་བསྲན་ཅི་ཐུབ་བྱས་པ་ཡིན། བྱིས་པའི་ངུ་སྐད་ཐོས་པ་དང་ང་ལ་རྒྱབ་ནས་ཁུར་བོ་ཆེན་པོ་ཞིག་ཕོག་པའི་སྣང་བ་བྱུང་ལ། སྙིང་རྗེ་བའི་བྱིས་པའི་ངོ་གདོང་ཆུང་ཆུང་དེ་མཐོང་མ་ཐག་ན་ཟུག་ཡོད་ཚད་གཏིང་བརྗེད་དུ་གྱུར་སོང་། སྐབས་དེར་ངའི་སེམས་སུ། རང་ཉིད་ཀྱིས་བདེ་ཐང་གི་བུ་མོ་སྙིང་རྗེ་བོ་འདི་འདྲ་ཞིག་སྐྱེས་པ་ནི་སྐྱེ་བ་སྔ་མའི་ཚོགས་བསགས་རེད་སྙམ་ལ། གནམ་རྒན་མས་ཆེད་དམིགས་བདག་ལ་ཐུགས་རྗེས་སྤྱན་གྱིས་གཟིགས་ཏེ་བུ་མོ་ཞིག་གནང་ཞིང་། ད་ནས་བཟུང་ངེད་བཟའ་ཟླ་གཉིས་ལའང་ཤ་ཁྲག་ལས་མཆེད་པའི་ཕྲུ་གུ་ཞིག་ཡོད་སོང་བ་རེད་སྙམ་སེམས་པ་དྲོད་སོབ་སོབ་ཏུ་གྱུར།
གང་སྐྱིད་ཕ་ཡུལ་དང་། སུ་བྱམས་ཕ་མ་རེད་ཟེར་བ་ཅིས་མ་བདེན། ཉིན་དེ་ནས་བཟུང་ངས་བུ་མོའི་ལུས་ཕུང་རང་གི་ཤ་དྲོད་ལ་བརླན་ནས་རང་ཟུངས་ཕངས་མེད་འགྱེད་བཞིན་བྲང་གི་ནུ་ཞོ་བླུད་པ་དང་། བུ་མོ་སྐྱིད་པོ་བྱུང་སོང་ན་ང་རང་གིས་དཀའ་སྡུག་ག་ཚོད་མྱངས་ཡང་འགྱོད་པ་མེད་སྙམ་ནས་རང་ཉིད་ཀྱི་ཟས་གོས་ལོངས་སྤྱོད་རྒྱབ་ཏུ་གཡུགས་ཏེ་སྙིང་ནས་བརྩེ་བའི་བུ་མོར་རང་ཉིད་ཀྱི་ཡོད་ཚད་ཕུལ་ཏེ་ཉིན་གྱིས་མཚན་མཐུད། མཚན་གྱིས་ཉིན་མཐུད་ནས་གཉིད་བཅག་ཟས་བརྗེད་ཀྱིས་གཉོར་སྐྱོང་བྱས་ཤིང་། ཕྱི་ཡི་འབྱུང་བ་བཞིའི་གནོད་འཚེ་སོགས་ཐེབས་སུ་མ་བཅུག་པར་བདེ་ཐང་སྐྱོན་བྲལ་ངང་བསྐྱང་སྟེ་ཟླ་གཅིག་ལོངས་དུས། བུ་མོ་ཤ་ཁ་གང་ནས་བྱ་མོའི་སྒོ་ང་བཞིན་དུ་དཀར་བའི་གདོང་ལ་ལྷ་བཟོ་མཁན་གྱིས་བྲིས་འདྲའི་སྨིན་མ་ཟུང་ཅིག་དང་ཐོ་རེངས་སྐར་ཆེན་ཤར་འདྲའི་སྤྱན་ཟུང་ཅིག་འབུར་དུ་ཐོན་པས། ཁྱིམ་མི་ཚང་མས་ཨ་མའི་མཛེས་ཆོས་ཡོངས་རྫོགས་བུ་མོའི་རྒྱུད་ལ་ཁྲིད་འདུག་ཟེར་དུས། ང་ལ་སྨྲ་བསམ་བརྗོད་འདས་ཀྱི་ཚོར་བ་ཞིག་ལུས་ཡོངས་སུ་ཁྱབ་བྱུང་།
བྱིས་པའི་མིག་ནང་ཨ་མ་ནི་མེ་ཏོག་ནང་བཞིན་མཛེས་ཟེར་སྲོལ་ཡོད་དེ། ཨ་མའི་གདོང་མཐོང་ཐེངས་རེར་བུ་མོས་དགའ་བའི་ཉམས་དང་དགོད་པའི་འཛུམ་ཆུང་སྟོན་ཙམ་བྱེད་ཅིང་། བུ་མོའི་འཛུམ་ཆུང་མཐོང་དུས་ངས་འཇིག་རྟེན་གྱི་ཡོད་ཚད་བརྗེད་ཅིང་རྫོགས་སུ་མེད་པའི་རྟོགས་ལྗོངས་རྙེད་ལ། རང་ཉིད་འཇམ་མཉེན་ཡོད་ཚད་གོང་བུར་གྱུར་བའི་བྱམས་ལྡན་ཨ་མ་ཞིག་ཏུ་གྱུར་བའི་ཚོར་བ་ཐོག་མར་བྱུང་། དེ་ལྟར་ང་རང་འཇིག་རྟེན་ཨ་མར་གྱུར་བ་ནས་བཟུང་རང་ཉིད་ཀྱིས་ཟ་མཁས་འཐུང་མཁས་གང་འདྲ་བྱེད་དགོས་རུང་བུ་མོ་འདི་མིའི་དཀྱིལ་ལ་གཉའ་དམའ་བོ་བྱེད་དུ་མི་འཇུག་པའི་ལྟ་ཚུལ་ཁྱེར་ནས་རང་གི་ཟླ་ཕོགས་ཡོད་ཚད་བུ་མོར་བཏང་ནས་ཁོ་མོར་ཟས་གང་བཟང་བླུད་པ་དང་གོས་གང་འཇམ་གཡོགས་ནས་སྦྲང་རྩི་བཞིན་དུ་མངར་བའི་འཚོ་བ་ཞིག་བསྐྲུན་པ་ཡིན་མོད། ཡིད་ཕངས་བ་ཞིག་ལ་ལས་ཀའི་དབང་གིས་ང་རང་བུ་མོ་དང་མཉམ་དུ་ཟླ་ཤས་ལས་འདུག་ཁོམ་མེད།
ཟླ་བ་ཁ་ཤས་རིང་གི་འགྲོགས་གཤིབས་ལས་ཕབ་ཏུ་བསྐྲུན་པའི་བརྩེ་སེམས་དར་སྐུད་རིང་མོས་ངེད་མ་བུ་གཉིས་ཀྱི་སེམས་པ་ཡུག་གཅིག་ཏུ་སྦྲེལ་ཅིང་། ངའི་སེམས་པའི་གཏིང་རིམ་ན་སྙིང་ནས་གཅེས་པའི་བུ་མོ་ནི་ཨ་མའི་ཡིད་ཀྱི་མཚེའུ་ངོས་སུ་དྲོད་སྣང་དང་མཛེས་སྡུག་སྦྱིན་མཁན་གྱི་ལྷ་བྱ་ཁྲུང་ཁྲུང་དཀར་མོ་དེ་ཡིན། ཉིན་མཚན་དུས་དྲུག་ཏུ་བུ་མོ་དང་འགྲོགས་པའི་འགྲུལ་བཞུད་ཀྱི་ལོ་ཟླ་དང་ལྷན་དུ་ངེད་གཉིས་ཀྱི་སེམས་པའི་བར་ཐག་ཡང་ཇེ་ཉེ་ནས་ཇེ་ཉེ་རུ་ཕྱིན་ཡོད་ལ། མིག་བཙུམ་རུང་བདག་གི་སེམས་པའི་རི་མོ་ངོས་ལས་སུབ་མི་ཐུབ་པ་ནི་བུ་མོའི་དཀར་ཅིང་སྒོར་བའི་ངོ་གདོང་དེ་ཡིན་ཞིང་། ད་དུང་སྐྱིད་སྡུག་འདྲེས་མའི་འཚོ་བའི་གསེང་ན་བུ་མོར་བཅངས་བའི་སེམས་ཚགས་ནི་དེ་བས་ཤོང་ཐབས་བྲལ་བ་ཞིག་རེད།
ད་ནི་བྱིས་པ་སྐྱེས་པར་གནང་པའི་དགོངས་པ་རྫོགས་པས། བུ་མོ་ཕ་ཡུལ་དུ་བསྐྱུར་ནས་མི་འགྲོ་ཀ་མེད་བྱུང་། ཟླ་ཤས་རིང་ལ་ལུས་སེམས་གཉིས་ཀྱིས་གཉོར་བའི་ཨ་མ་ང་ལ་མཚོན་ན། མ་བུ་ཁ་བྲལ་བྱེད་པའི་དངོས་ཡོད་ཀྱི་གནས་ཚུལ་ནི་ཅི་འདྲའི་གདོང་ལེན་དཀའ་བ་ཞིག་རེད་ཨང་།
དུས་ད་ལྟ་བུ་མོ་དྲིན་ཕ་མའི་གམ་ན་བདེ་ཐང་གིས་ནར་སོན་བཞིན་ཡོད་ལ། དྲིན་ཕ་མས་ངེད་གཉིས་ཀྱི་ཚབ་བྱས་ནས་ངེད་གཉིས་ལས་ལྷག་པའི་བརྩེ་བ་ཞིག་གིས་བུ་མོ་གཉོར་སྐྱོང་གནང་བཞིན་ཡོད་ཅིང་། ཉིན་རྒྱུན་སྐད་འཕྲིན་གྱི་བརྙན་ལམ་བརྒྱུད་ནས་ངེད་བཟའ་ཟླ་གཉིས་ལ་བུ་མོའི་འདྲ་པར་དང་བརྙན་རིས་བསྐུར་ཡོང་། ཕྱིར་འདང་ཟབ་མོ་རེ་རྒྱབ་ན། དྲིན་ཕ་མར་བརྩེ་བ་ལོས་ཡོད་མོད། རང་གིས་བུ་མོ་ལ་གཅེས་པ་བཞིན་ཁོ་ཚོར་བསྙེན་བཀུར་དང་གཅེས་སྐྱོང་བྱས་པ་ཡིད་ལ་དྲན་རྒྱུ་མི་འདུག་པར་མ་ཟད། ད་རུང་དཀའ་ཁག་ཤིན་ཏུ་ཆེ་བའི་བྱིས་པ་གཉོར་སྐྱོང་གི་ལས་ཀ་ཡང་ཁོང་ཚོར་བཅོལ་ཡོད། འོན་ཀྱང་དྲིན་ཕ་མར་མཚོན་ན། རང་གི་བྱིས་པའི་བྱིས་པ་གཉོར་བ་ལ་དགའ་སྣང་མ་གཏོགས་སྡུག་སྣང་མི་འདུག་མོད། བྱིས་པ་གཉོར་བ་ནི་དེ་འདྲའི་ལས་སླ་མོ་ཞིག་ག་ལ་ཡིན། དྲིན་ཕ་མ་ནི་ནམ་ཡང་རང་གི་བུ་རབས་ཚ་རྒྱུད་ལ་དྲིན་ལན་གཞལ་དཀའ་བའི་བདེ་སྐྱིད་རེ་རེ་བསྐྲུན་ནས་འགྲོ་བཞིན་ཡོད།
ངས་དེ་རིང་འདི་ལྟར། རང་གི་སྙིང་ནས་གཅེས་པའི་བུ་མོ་དྲན་ཞོར་དུ་ཨ་མའི་དུས་ཆེན་བསུ་བཞིན་ཡོད། ཨ་མ་ཆུང་ཆུང་ཞིག་གི་སེམས་ཁམས་ཀྱིས་འཇིག་རྟེན་ཨ་མའི་སེམས་ཁམས་ཀློག་གིན་ཡོད། རང་གིས་བུ་མོར་གཅེས་པ་དེ་བཞིན་དུ་དྲིན་ཆེན་གྱི་ཨ་མས་དུས་གསུམ་གྱི་འཚོ་བའི་ཁྲོད་དུ་ལུས་སེམས་གཉིས་ཀྱིས་གཉོར་ཞིང་སྐྱོང་བ་ལ་བསམ་ན། ང་ཚོས་དྲིན་ལན་དེ་ཅི་ལྟར་གཞལ་ནུས་ཨང་།
རྩོམ་པ་པོ་སྙིང་མོ་སྐྱིད་ནི་བོད་ལྗོངས་ལྷུན་གྲུབ་རྫོང་མི་དམངས་ཞིབ་དཔྱོད་ཁང་གི་ཡིན།


text:
ཀརྨ་བསམ་གྲུབ་ལ་ཉེས་པ་མེད་པའི་དཔང་རྟགས།
ནགས་ཤོད་རིག་རལ།
ད་རེས་ཀརྨ་བསམ་གྲུབ་བཀག་ཉར་བྱས་ནས་ཡུན་རིང་མ་འགོར་བར་ཁོང་གི་ལོ་རྒྱུས་གཙོ་བོར་བྲིས་པའི་གཟི་ཡི་རྒྱལ་པོ་ཞེས་པའི་དཔེ་དེབ་དེ་རྒྱ་གཞུང་ནས་བསྡུ་གསོག་བརྒྱབ་འདུག དེབ་དེ་ནི་བོད་ལྗོངས་མི་དམངས་དཔེ་སྐྲུན་ཁང་ནས་བཏོན་པ་དང་། བྲི་མཁན་ཡང་རྒྱ་མི་ཡིན་པ་བཅས་ཐོག་མར་དེབ་དེ་མངལ་ནས་ལྷུང་བ་ལ་དཀའ་ངལ་གང་ཡང་འཕྲད་མེད་མོད། འོན་ཀྱང་རྒྱ་གཞུང་ནས་ཀརྨ་བསམ་གྲུབ་སླར་ཡང་འཇུས་པ་དང་། ཁོང་གི་སྐེ་ལ་རལ་གྲི་ཁྲག་ཅན་འཕྱར་བཞིན་པའི་དུས་དེར་གློ་བུར་དུ་དེབ་དེ་བཙན་བཀག་གཏོང་དོན་གང་ཡིན་ནམ། ངའི་བློ་ལ་དྲི་བ་འདི་ཤར་མྱོང་ཡོད་མོད། མང་ཆེ་བར་དེ་ནི་རྒྱ་གཞུང་གིས་མི་ལ་མ་དགའ་བྱུང་ཚེ་དེབ་ལ་ཡང་མ་དགའ་བ་རེད་བསམ་བྱུང་། ཕྱིས་སུ་དཔེ་དེབ་དེ་གློག་ཡིག་ཐོག་ནས་བཀླག་རྒྱུ་བྱུང་བས་རྒྱ་གཞུང་གིས་དེབ་དེ་བཙན་བཀག་གཏོང་དོན་ལ་ཡང་གོ་བ་གསར་པ་ཞིག་བྱུང་།
2010ལོའི་ཟླ་6ཚེས་24ཉིན་ཀརྨ་བསམ་གྲུབ་ཀྱིས་ཁྲིམས་ཁང་ནང་དུ། “མཁྲིས་ནད་ཅན་གྱིས་གངས་རི་སེར་པོར་མཐོང་མོད་གངས་རིའི་ཁ་མདོག་དཀར་པོ་ཡིན་པའི་གནས་ལུགས་ལ་སུས་ཀྱང་འགྱུར་བ་གཏོང་ཐུབ་ཀྱི་མ་རེད་”ཅེས་དང་། “སྨྱོན་པ་ཁྱུ་ཞིག་གིས་མི་མ་སྨྱོ་བ་ཞིག་ལ་ཁྱོད་སྨྱོན་པའོ་ཅེས་བརྗོད་ནའང་མི་དེ་སྨྱོན་པར་བསྒྱུར་ཐུབ་ཀྱི་མ་རེད་”ཅེས་བཤད་ནས་རང་གི་བདེན་པ་རྩོད་འདུག སྐད་ཆ་དེ་དག་གོ་དུས་གཟི་ཡི་རྒྱལ་པོ་ཞེས་པའི་དཔེ་ཆའི་ནང་ཀརྨ་བསམ་གྲུབ་ཕྱོགས་གཡས་གཡོན་དུ་ཚོང་ལ་འགྲོ་བཞིན་པའི་ནམ་ཞག་ཕྲེང་བའི་ནང་དེབ་དཀར་གཙོས་པའི་ལྗགས་རྩོམ་ལུས་དང་འབྲལ་མེད་འཁྱེར་བ་རེད་ཟེར་བ་དེ་དག་ཡང་བདེན་པ་ལོས་ཡིན་བསམ་པ་ཞིག་འདུག
ད་རེས་རྒྱ་གཞུང་གིས་ཀརྨ་བསམ་གྲུབ་ལ་བཀལ་བ་ནི་ལོ་12གོང་ནས་དཀར་འདོན་བྱས་ཚར་བའི་དུར་སྔོག་གི་ཉེས་པ་དེ་རེད། ཉེས་པ་དེ་ཐོག་མ་ནས་ཀརྨ་བསམ་གྲུབ་ལ་མ་ཉེས་ཁ་གཡོགས་བྱས་པ་རེད་ལ། སྐབས་དེ་དུས་དག་སེལ་བྱས་ཚར་བ་མ་ཚད། འདས་པའི་ལོ་12རིང་དུ་ལབ་རྒྱུ་གླེང་རྒྱུ་གང་ཡང་བྱུང་མེད། གཟུགས་མེད་གྲིབ་བཟོ་ལྟ་བུའི་ཉེས་པ་དེ་ཐོག་མར་1998ལོར་ཁོང་གི་མགོ་ཐོག་ཏུ་ལྷུང་བ་དང་འབྱུང་ལུགས་འབྱུང་སྟངས་འདི་ལྟར་ཡིན་པར་འདུག
དེ་ཡང་1998ལོའི་གོང་ནས་ཀརྨ་བསམ་གྲུབ་ལ་རིག་དངོས་གཅེས་ཉར་དང་ཉོ་ཚོང་ལག་ཁྱེར་ཡོད་པ་དང་། རྒྱ་བོད་ཡུ་གུར་གཙོས་པའི་ས་ཆ་མང་པོ་ཞིག་ལ་ཚོང་རྒྱག་པར་འགྲོ་ཡི་ཡོད་འདུག 1998ལོར་ཁོང་རང་ཡུ་གུར་དུ་སླེབས་སྐབས་ནམ་རྒྱུན་ལྟར་ཨ་པོ་ལི་རྫི་ཟེར་བའི་ཡུ་གུར་བ་ཞིག་གིས་གཉེར་བའི་རིག་དངོས་ཚོང་ཁང་དེའི་ནང་དུ་ཕྱིན། ཨ་པོ་ལི་རྫིས་ཀརྨ་ཚོང་པ་ཆེན་པོ་ཡིན་པ་ཤེས་ཀྱི་ཡོད་པས་ཚོང་ཁང་གི་སྦུག་ནས་ཅ་དངོས་རྙིང་པ་འགའ་ཞིག་བཏོན་རྗེས་ཀརྨ་ལ་མིག་བསྟན། ས་གདན་ཧྲལ་ཧྲུལ་ཞིག་གི་ཐོག་ཏུ་བོད་ཀྱི་རི་མོ་ཡོད་པས་ཀརྨ་བསམ་གྲུབ་དགའ་པོ་བྱུང་། འོན་ཀྱང་ཀརྨས་དེ་དག་ཉོ་བར་བྲེལ་བ་མ་བྱས་པར་ཨ་པོ་ལི་རྫིའི་ས་ནས་ཅ་དངོས་དེ་དག་གི་དཔེ་རས་ཧྲུག་འགའ་གཙོས་པའི་དངོས་རྫས་དྲུག་བླངས་རྗེས་པེ་ཅིང་ལ་ཁྱེར་ནས་རིན་ཐང་ཅན་ཡིན་མིན་བརྟག་དཔྱད་བྱས་རྗེས་ཉོ་མིན་ཐག་གཅོད་རྒྱུ་བྱས་ནས་ས་དེ་ནས་ཐོན་འདུག དོན་དངོས་ཐོག་ཅ་དངོས་དེ་དག་ནི་ཨ་པོ་ལི་རྫི་གཙོས་པའི་མི་ལྔས་དུར་ས་བསྔོགས་ནས་བྱུང་བ་ཡིན་འདུག ཀརྨ་ལོག་པའི་རིང་དུ་ཁོང་ཚོ་མི་ལྔ་ལས་གསུམ་ཁ་མཐུན་ནས་མི་གཞན་གཉིས་པོར་ཅ་དངོས་དེ་དག་བོར་སོང་བ་དང་ཁོང་གཉིས་ཀྱིས་བརྐུས་སོང་བ་རེད་ཅེས་བཤད། དེ་ལྟར་མི་གཉིས་པོ་དེ་ཁོང་ཁྲོ་ལངས་ནས་ཉེན་རྟོག་པ་ལ་ཁ་པར་བརྒྱབ་པར་བརྟེན་ཁོང་ཚོ་ཚང་མ་འཇུས། ཉེན་རྟོག་པས་ཁོང་ཚོ་ལ་ཚ་འདྲི་བྱེད་སྐབས་ཁོང་ཚོས་ཅ་དངོས་འགའ་ཞིག་ཀརྨ་བསམ་གྲུབ་ལ་བཙོངས་པ་ཡིན་ཞེས་བཤད། ཉེན་རྟོག་པས་ཀརྨ་ཚོང་པ་ཆེན་པོ་ཡིན་པ་ཧ་གོ་རྗེས་ཨ་པོ་ལི་རྫི་སོགས་ལ་ཁ་པར་བརྒྱབ་བཅུག་པ་དང་། མྱུར་དུ་ཡུ་གུར་ལ་ཡོང་ན་ཅ་ལག་ཡག་པོ་འཚོང་རྒྱུ་ཡོད་བཤད། ཀརྨ་ཡང་རིག་དངོས་དཔྱད་བཤེར་བའི་ས་ནས་གྲུ་ཙི་དེ་དག་གནའ་རྫས་སྤུས་མ་ཡིན་པ་ཧ་གོ་བས་ཀོ་ཁུག་ནང་དུ་རྒྱ་སྒོར་ཁྲི་བཞི་ཅུ་ལྷག་བཅུག་ནས་ཡུ་གུར་ལ་ཐོན་ཕྱིན་འདུག སྐབས་དེ་དུས་ཨུ་རུམ་གྲོང་ཁྱེར་གྱི་གནམ་ཐང་དུ་རྒྱ་མིའི་ཉེན་རྟོག་པ་རྣམས་ཀྱིས་ཀརྨ་སྒུག་ནས་བསྡད་པ་དང་། གནམ་ཐང་དུ་སླེབས་པ་དང་ཀརྨའི་རྐང་ལག་རེ་ལ་རྒྱ་མི་ཉེན་རྟོག་པ་རེ་འཐམས་ནས་འཇུས་འདུག ཉེན་རྟོག་པ་དེ་དག་གིས་ཀརྨ་ལ་རྒྱག་རྡུང་འདྲི་རྩད་བྱས་ཀྱང་ཀརྨས་ཁས་ལེན་རྒྱུ་གང་ཡང་བྱུང་མི་འདུག མཐའ་མ་ཉེན་རྟོག་པས་ཨ་པོ་ལི་རྫི་འཁྲིད་ཡོང་བ་དང་། ཨ་པོ་ལི་རྫིས་ངུ་བཞིན་དུ་ཀརྨ་ལ་ཁས་ལེན་རོགས་བཤད། ཀརྨས་ཨ་པོ་ལི་རྫི་ལ་གཤེ་གཤེ་གཏོང་བཞིན་དུ་ངས་ཁས་ལེན་རྒྱུ་ཅི་ཡོད། ངས་ཁྱོད་རང་གི་ས་ནས་ཁྱེར་བ་ནི་མ་དཔེ་འགའ་ཞིག་རེད། དེ་དག་དགོས་ན་ངས་གྲོགས་པོ་བོས་ནས་འདི་རུ་འཁྱེར་ཡོང་ཆོག་བཤད། ཕྱིས་སུ་ཀརྨ་བསམ་གྲུབ་ཀྱིས་ཁ་པར་བརྒྱབ་པ་ལྟར་གྲོགས་པོས་ཅ་དངོས་དེ་དག་ཡུ་གུར་ལ་འཁྱེར་ཡོང་འདུག ཉེན་རྟོག་པ་རྣམས་ཀྱིས་པར་ཆས་གྲ་སྒྲིག་བྱས་པ་དང་། ཅ་དངོས་དེ་དག་པར་དུ་བླངས་ནས་ཁོ་རང་ཚོའི་བྱས་རྗེས་ངོམ་དགོས་བསམས། འོན་ཀྱང་ཅ་དངོས་དེ་དག་ས་ལ་བཤམས་སྐབས་ཉེན་རྟོག་པ་རྣམས་ཡིད་ཐང་ཆད་འདུག རས་ཧྲུལ་གཙོས་པའི་ཤིང་དམ་དུམ་འགའ་ཞིག་རེད། ཅ་དངོས་འདི་དག་རེད་དམ་ཞེས་ཉེན་རྟོག་པས་ཨ་པོ་ལི་རྫི་ལ་དྲི་སྐབས། ཨ་པོ་ལི་རྫིས་རེད་ཅེས་ལན་བརྒྱབ། ཉེན་རྟོག་པས་ད་གཟོད་ཀརྨ་དང་ཁོང་ཚོའི་དུར་སྔོག་བར་ལ་འབྲེལ་བ་མེད་པ་ཤེས་པ་དང་། ཀརྨ་ལ་རིག་དངོས་ཉོ་ཚོང་ལག་ཁྱེར་ཡོད་པར་བརྟེན་ཁ་སྐྱེངས་པར་གྱུར་འདུག
ཕྱིས་སུ་བོད་སྐྱོར་ཐེབས་རྩ་ཚོགས་པས་གདན་འདྲེན་ཞུས་པའི་ཁྲིམས་རྩོད་པ་ཞིག་དང་ཁོང་གི་གྲོགས་པོ་མཉམ་དུ་ས་དེར་ཡོང་ནས་བཤད་རེས་བྱས་མཐར། ཉེན་རྟོག་པས་ཀརྨར་སྒོར་ཁྲི་བཞིའི་གཏའ་དངུལ་བཞག་ཏུ་བཅུག་རྗེས་གློད་དཀྲོལ་བཏང་། ཀརྨ་རང་ཁྱིམ་དུ་ལོག་ནས་དུས་ཚོད་ཅུང་ཙམ་ཕྱིན་རྗེས་སླར་ཡང་ཡུ་གུར་དུ་ཡོང་སྟེ་ཉེན་རྟོག་པས་གཞུང་བཞེས་བཏང་བའི་སྒོར་ཁྲི་བཞི་ཅུ་དང་། གཏའ་དངུལ་སྒོར་ཁྲི་བཞི་ལེན་པར་ཕྱིན་འདུག ཉེན་རྟོག་པས་དངུལ་དེ་དག་གཏན་ནས་སློག་རྩིས་མེད་པ་དང་། ཀརྨ་བསམ་གྲུབ་ཀྱིས་ཐབས་ཇུས་སྣ་ཚོགས་འཐེན་ནས་ཡུ་གུར་དུ་ཐེངས་བཅུ་གཅིག་ཕྱིན་ཏེ་ཨུ་ཚུགས་མཐའ་སྐྱེལ་བྱས་པར་བརྟེན་ཁོ་པ་སླར་ཡང་བཙོན་ཁང་ནང་གཟའ་འཁོར་གཅིག་བཅུག་འདུག ཕྱིས་སུ་ཉེན་རྟོག་པས་ཀརྨ་ལ་གཏའ་དངུལ་སྒོར་ཁྲི་བཞི་པོ་དེ་དང་གཟི་བྱུར་སྐེ་རྒྱན་བསློགས་པ་ཕུད། ད་དུང་ཡོང་ན་ཡང་བསྐྱར་བཙོན་དུ་འཇུག་གི་ཡིན་བཤད་ལ། བུ་ལོན་གཞན་པ་འདེད་པར་མི་ཡོང་རྒྱུའི་མནའ་བསྐྱལ་བཅུག་པ་དང་། ཉེན་རྟོག་པ་རྣམས་ལ་གྱོད་རྒྱག་མི་ཡོང་ཞེས་ཡི་གེ་འབྲི་རུ་བཅུག་རྗེས་བཙོན་ཁང་ནས་བཏང་འདུག ངོ་མ། ཁ་དང་ཞལ་ཐུག་དུས་མི་སེར་ཕམ་རྒྱུ་ལས་ཅི།
གལ་སྲིད་སྐབས་དེ་དུས་ཀརྨ་བསམ་གྲུབ་ལ་ཉེས་པ་ཡོད་ན་སྒོར་ཁྲི་བཞི་བཅུ་དང་གཟི་བྱུར་འགའ་ཤས་ཆེད་དུ་ཡང་ནས་ཡང་དུ་ཉེན་རྟོག་པ་དང་གཏུག་རེས་བྱེད་མི་སྲིད་དེ། རྒྱུ་ནོར་དེ་ཙམ་ཞིག་ནི་ཁོ་རང་གི་ངོས་ནས་བཤད་ན་ཆུང་ཆུང་ཡིན་ལ། མི་སུ་ཡིན་ཡང་སྐེ་འཁྱེར་ནས་ཞགས་པ་ཉོ་ག་ལ་སྲིད། འོན་ཀྱང་བརྙས་བཅོས་གཟེད་མི་འདོད་པའི་གཤིས་ཀ་དང་བདེན་པ་རྩོད་འདོད་པའི་སྤོབས་པ་དེ་དག་གིས་ཉེན་རྟོག་པ་དང་ཡང་ཡང་གཏུག་རེས་བྱས་འདུག
མི་རྣམས་ལ་ད་དུང་དོགས་པ་འདི་འདྲ་ཡང་ཡོང་བ་སྟེ། ཀརྨ་བསམ་གྲུབ་ཀྱིས་ཁོང་གི་སྤུན་མཆེད་གཉིས་ལ་ཁྲིམས་རྩོད་པ་གླས་ནས་གྱོད་གཏུག་བྱེད་བཞིན་པའི་སྐབས་སུ་ཁོང་གི་མགོ་ལ་ཉེས་པ་དེ་སླར་ཡང་ལྷུང་དོན་གང་ཡིན་ནམ། ཀརྨ་བསམ་གྲུབ་ཀྱིས་ཨ་རིའི་ཚོང་པ་ཆེན་པོ་ཞིག་དང་མཉམ་དུ་ལྷ་ས་རུ་མགྲོན་ཁང་ཆེན་པོ་ཞིག་འཛུགས་པར་གྲབས་གཤོམ་བྱེད་བཞིན་པའི་སྐབས་སུ་ཉེས་པ་དེ་བཀལ་ནས་བཀག་ཉར་བྱེད་དོན་གང་ཡིན་ནམ། ད་དུང་ཀརྨས་ཁོར་ཡུག་ཙམ་མ་ཚད། གཟི་གཙོས་པའི་བོད་ཀྱི་རིག་དངོས་རྣམས་ཀྱི་རིན་ཐང་ལ་སྲུང་བཞིན་པའི་སྐབས་སུ་ཁོང་གི་མགོ་ཐོག་ཏུ་ཉེས་པ་དེ་སླེབས་དོན་གང་ཡིན་ནམ། གཟི་ཡི་རྒྱལ་པོ་ཞེས་པའི་དཔེ་དེབ་འདི་ཚར་གཅིག་བཀླགས་ན་ཀརྨ་བསམ་གྲུབ་ཀྱི་མགོ་ཐོག་ཏུ་ལྷུང་བའི་ཉེས་པ་འདི་དག་ནི་མ་ཉེས་ཁ་གཡོགས་ཡིན་པ་དང་། རྒྱ་ནག་གཞུང་ནས་དཔེ་དེབ་འདི་བཙན་བཀག་གཏོང་དོན་ཡང་བདེན་པ་དེ་དག་འགེབས་པའི་ཆེད་དུ་ཡིན་པ་གསལ་པོ་རེད་འདུག
གཞན་ཡང་། རྒྱ་གཞུང་ནས་བཀྲམ་པའི་ཉེས་ཆད་ཁྲིམས་ཡིག་ནང་ཀརྨ་བསམ་གྲུབ་ལ་1998ལོར་དུར་སྔོག་གི་ཉེས་པ་ཡོད་པ་དང་། དེ་རིང་2010ལོར་སླར་ཡང་ཉེས་པ་བསགས་པ་ཞེས་སྐད་ཆ་འགོ་མཇུག་མ་མཐུན་པ་ཞིག་བཤད་ཡོད་པ་མ་ཚད། ཉེས་ཆད་ཁྲིམས་ཡིག་མགོ་ནས་མཇུག་བར་བཀླགས་ན་ཁྲིམས་ལ་རྒྱུས་མེད་པའི་མི་ཞིག་གིས་ཀྱང་སྐྱོན་དང་སྔ་ཕྱིའི་འགལ་བ་མང་པོ་ཞིག་མཐོང་རྒྱུ་འདུག དེ་ནི་ཀརྨ་བསམ་གྲུབ་ཀྱིས་ཁྲིམས་རྭར། “ཉེན་རྟོག་པས་ངོ་མ་རྫུན་ཞིག་བཟོ་དགོས་བསམས་ན། འདྲ་ཆགས་པོ་ཞིག་བཟོས་ན་ལེགས། གལ་སྲིད་ག་ས་གང་ནས་རྫུན་གྱི་ཨི་ཁུང་བརྡོལ་ན་མི་རྣམས་དགོད་བྲོ་བ་མ་ཚད་ཁྱོད་རང་ཚོ་ངོ་ཚ་ཁ་སྐྱེངས་ཡོང་གི་རེད་”ཟེར་བ་དེ་ཅིས་མི་བདེན།